text:
今朝一早起身第一件要做嘅事就緊係去浸返個溫泉啦!不過哩到要七點先開工,如果喺日本,通常六點已經可以開始嗱!
我哋係第一批入去,所以可以影吓入面嘅環境.
今朝女湯同男湯調轉咗,我比較鐘意今朝哩到,因為喺個溫泉池上面係開咗天窗,有啲涼風吹入嚟無噚晚咁焗呀!
中間圓形嘅係冷水池,當浸完大池嘅熱水,再落哩個冷水池,嗰種爽嘅感覺好難形容呀!
裡面啲設備好齊全咖!基本上咩都唔使帶落去.
浸完返房拾好嘢就去餐廳食個豐富嘅早餐.
餐廳出面望返酒店嘅樣貌.
餐廳面向日月潭.
食飽飽就出發去遊湖啦!
上船啦!我哋坐中華一號呀!
坐定定,開船嗱!
政府為保護原住民,所以哩到其他人係唔可以喺到捕魚,只有原住民先可以喺到搵食啊!
哩間酒店灰色嗰部係蔣介石同宋美齡嚟渡假所住嘅位置.
水霸
哩個島仔係因為地震而剩返哩少少,導遊話以前係可以上去行吓影吓相,但因為之前有啲大陸團唔守規則太多人一次過上島,令圍住個島嘅簡陋棧道臨咗,所以而家已經唔比人上去嗱!
台灣最矮嘅燈塔
中途有好多碼頭,通常啲大陸團都會上岸再行去山上嘅寺廟.
哩間係新起嘅酒店.
藍天白雲,好舒服啊!
大半個鐘頭就返上岸.
哩到啲艇仔返轉晒重落晒水.
表弟話哩啲景最好玩懷舊feel喎!等我試吓先!
完成咗遊船就跟住去毛王爺之家同孔雀園,我個人覺得一個比較無聊嘅行程.
沿途經過纜車站,哩個車站係新開,纜車上山嘅目的地係九族文化村,我睇過人哋嘅相,嗰到都幾特別咖!不過我哋就無哩個行程啊!
毛王爺之家係哩到嘅原居民賣土產嘅地方,包括有鹿胎,靈芝,蜂皇漿.不過我哋成團人都無幫襯呀!
轉吓眼就去到孔雀園
各團友又叫又跳,都無辦法叫到孔雀開屏呀!
最後由哩隻唔靚嘅孔雀開屏.
睇完孔雀就去食飯嘞!哩間酒家就係喺雲品酒店望到對面山頭嘅建築物呀!
門口放咗嚿大木頭.
哩到可以望返過去雲品酒店
開飯嗱!又係一餐普普通通嘅團體餐,最特別係左下角嗰碟鹿肉,咩味?我唔知喎!因為我無食到啊!
食飽飯就行過去對面馬路嘅文武廟,對於啲廟宇我一向都無咩興趣,難得今次所到嘅寺廟都比想像中好,我印象返大陸啲寺廟又大煙,又污穢,重昏昏暗暗添呀!但哩到啲廟幾乾淨同開陽啊!
哩啲手摺工藝真係好得呀!
寺內賣啲公仔幾得意啊!
肥豬仔都幾得意呀!
.....續 (Day 3 - Part 2/2)


c: text/html

text:
18/11/2008(星期二) 天晴 胡志明市 → 美拖
今朝一早起身第一件事就係拉起窗簾望出去,嘩!不知咁天朗氣清,真係唔知打咩風啊!
今日食早餐喺酒店九樓,都算係喺附近比較高嘅地方啊!
食飽早餐就先去一個媽祖廟,亦係一個華人組織嘅會堂參觀.
逗留咗半個鐘到就出發去美拖市,要坐個幾鐘頭先到啊!
到咗美拖之後,導遊就安排我哋坐船遊眉公河.
碼頭
我哋就係坐哩啲船遊船河嘞!
哩個係我哋導遊呀!
好似細個喺鯉魚門見嗰啲住家艇呀!
啲水上電燈柱幾得意
坐咗一陣我哋就到咗一個冇椰子樹嘅椰子島
椰子島 (Coconut Island)
傳說當年有一位叫阮成南的人在這裏創立的天道教教壇,他結合基督與佛教自成一派,因他只吃椰肉及喝椰汁,因此被稱爲“椰子道人”.由於椰子道人以椰子為主要食糧,故稱椰子島.
導遊簡單咁介紹咗哩個教主嘅生平,但我哋聽咗之後有啲覺得佢有啲精神錯亂.但又可當笑話一則嚟聽吓 ,因為真係好好笑咖!
佢喺島上豎立咗兩條柱代表咗南,北越(相中白色嗰兩條石屎柱),中間起條橋就等於佢統一咗南,北越.
佢都幾有錢咖!佢整定哩個鼎諗住做咗皇帝後就放喺皇宮裡面喎!查實哩個鼎係用一啲爛杯爛碟同埋爛茶壺貼上去咖咋!
個鼎上面有教主自己個樣咖!
哩到有九條柱,周圍八條係雌龍,中間嗰條係雄龍,代表越南九條河,八條流入中間一條而中間嗰條代表佢自己喎!
哩個鐵塔教主銘名為九重塔,佢每日會坐住佢嘅私家火箭 -上面印住阿波羅咖!先升空離開地球(相中籃色嘅波),再進入太空(相中黃色嘅波),最後就進紅色嘅九重塔,即代表佢進入九重天,然後就有教徒拷響下面黃色嘅鐘,就代表世界和平嘞!(註: 隻火箭喺教徒喺下面人手拉上去咖咋!)
咁佢每日喺哩到升升降降,發佢自己嘅春秋大夢,但終於有一日一不小心差錯腳喺九重天撻咗落嚟瓜咗!終年九十幾歲,哩濟就真係升天啦!但唔知佢係咪真係可以去到九重天嘞!
哩個神怪嘢真係幾無聊,但島上啲植物又幾靚啊!
離開咗椰子島島就上返船去泰山島嘞!
泰山島也稱水果島,島上有許多果園,木瓜,芒果 ... 等.
上面有個製椰子糖嘅地方,全部人手製造,即造即賣,但我就冇幫襯到啊!
之後同你去飲杯茶,食吓糖果抖一抖,實質係sell你哩個花粉蜜糖同連子.
然後又過隔離食生果,今次重搵人唱返兩支曲過你聽!一邊聽歌一邊食生果,但靚女唱嘅係 "不留洞拉",所以都唔知佢唱咩!不過啲生果好正呀!所以我哋都用咗USD1.00買咗個大木瓜返去今晚食呀!
食完生果就上船返去食晏啦!今日晏就食風味餐喎!
美拖名菜 - 1. 油泡幢企魚
用啲生菜包住啲魚肉然後點醬食 - 冇咩特別都係魚一條味道一般
美拖名菜 - 2. 恐龍蛋
咪即係炸大煎堆 - B女話以前過大禮都有啦!
最好味都係啲蝦,又甜又多膏呀!
食飽後就開車返胡志明市去埋最後一個行程 - 戰爭博物館
館內收藏咗好多美軍對待越南人嘅殘暴照片,但我之前喺網上已經略略睇過覺得好核突同殘忍,所以我冇仔細咁去參觀.
由於今晚嗰餐係自費,所以五點半已經車返晒我哋返酒店,阿導遊同領隊就可以收工嘞!咁我哋就返上房梳洗一下,六點幾就自己出去搵食嘞!都係喺酒店附近食咋!最後大家一致決定去試吓燒乳豬.
喺樓下遇到啲團友,佢哋話行咗成半個鐘都搵唔到食.吓!搵唔到食??? 哩頭都好多食市喎!略略指咗大槪方向有啲咩比佢哋知,我哋就走嘞!
門口有人列隊歡迎呀!
其他團友都跟我哋嚟哩到啊!一坐底就叫燒乳豬半隻,點知部長話冇得叫半隻只可叫一隻,一隻就要VND560,000.00,咁就唯有叫一隻加三杯青檸梳打啦!個部長好愕然我哋七個人淨係叫一隻豬三杯飲品... 係呀!唔得咩!佢好似有啲恥笑我哋咁呀!
但個女侍應就好好心機,將三杯飲品平均分咗七杯,人人有份!我哋冇叫佢咁做咖!係佢自己自動自覺咖咋!
真係即叫即燒啊!
豬仔嚟啦!燒得好靚呀!但好細隻咋!真係唔忍心食佢呀! He~He!又真係幾好味喎!
話咁快就食晒佢層皮嘞!當我哋唔知點起啲肉食時,個靚女侍應就嚟幫我哋攞去砌碎件.
再轉頭!陰功囉!隻豬搞成咁嘅下場呀!
最後埋單 - VND653,000.00 = HKD326.00
跟住同隔離團友講聲Hi & Bye,佢哋奇怪點解我哋咁快就走得,我話係呀!我哋淨係入嚟食隻豬之嘛!而家去後面街食河粉呀!佢哋即刻叫哎呀早知我哋跟你啦!
嘩...比你哋跟到我重得了... !
跟住我哋就去咗哩間食河粉嘞!
其實個個都飽咗一大半,所以我同大笨蛋兩人食一碗可粉,表妹同阿妹又食一碗,但阿B女就貪新鮮係都要叫個二人火煱,所以我哋就決定叫咗一個煱先,睇吓個份量有幾多先再叫.
好彩咋!原來哩煱嘢都幾大煱咖!如果唔係就真係大煱啦!
哩煱哩足足夠四個人食呀!
哩到就食咗VND250,000.00 = HKD125.00
今晚食咗成九十萬,大家都攬住個肚好滿足咁返酒店沖涼瞓覺嘞!臨返酒店前再去街尾買條法包先返去啊!食埋條包先瞓真係好飽呀!

robotstxt: allowed

filter: keep


text:
有些blog友問我究竟渦虫係點會出現同埋點樣預防,有人會因為困擾一段時間後,而因此番缸,但係番缸後唔夠一兩個月又見番佢地出現同你Say Hi. 咁又真係幾煩架,初學者分分鐘會就咁而真係放棄養蝦添,這次就等我分享一下我既經驗同日常預防方法啦,都係果句: 純粹分享,不喜勿插!
1) 自來虫: 有時買番黎D草草木木,莫絲浮萍,店主都會唔問你要唔要就送埋D渦虫,扁卷同蝸牛俾你,咁你就唯有要用水沖下浸下,睇下D根睇下D葉會唔會匿埋左D渦虫響入面,沉木就最好用熱水浸佢幾次,我呢條高鉄路軌我要玩幾次巴黎鉄塔反轉再反轉先掂呀.
2) 吽出虫: 大家通常見到D蝦響泥面度爪黎爪去都會以為佢地好肚餓,成日餵極都唔飽,其實佢地只係食緊泥上面既微生物同埋藻苔,呢D營養係佢地必須既,而且普通蝦糧裏面都未必會有呢D成份,但係我地就會誤會佢地仲餓,不停咁投放蝦糧,令到有好多殘餘跌入泥入面而吽出蝸虫出黎,尤其是過量既微生x素,而我就會用個兜裝住俾蝦食,不過有時佢地有時都會擔出黎食,咁就無計架喇.
3) 裝下虫: 每日我都會水平掃描一下個泥面,同埋我佈置到唔會有盲眼位,咁樣除左可以睇下有無殘餘蝦糧之外,仲可以睇下有無死蝦,一有發現就要馬上執走佢,如果唔係就會好快爆出虫架喇,信不信由你.
4) 吸虫器: 因為渦虫會係響泥入面周圍捐的,所以你唔會咁容易發現到佢,就算見到佢響泥面,有時你都會束手無策,夾又驚佢斷,斷左就會一分爲二,撈佢又會縮埋一粒跌落泥入面,因為咁我就設計左個吸虫利器(攞佢命四千),係利用一個較爲硬身既茄汁樽,主要係要揀蓋無漏氣的,禁扁放手後只會從樽咀入回氣, 並有快速脹回原狀功能,利用一段軟氣喉仔將樽同埋硬幼管接上,放管入水前首先要把樽內空氣迫出,禁實固定樽身,然後把硬喉咀放近渦虫,對準目標後將禁實樽身既手完全鬆開,咁樣渦虫就會被吸入樽入面,大功告成!不過每一下只吸一條虫,太多虫就要用之前post左既吸B方法了.
近排D蝦好鍾意上條架空高鉄(莫絲木)上面揾食,碰啱一隻開缸功臣之一,大老母蝦西起個頭揾食,應該有接近一歲大了,因為佢大肚臨揼仲做埋D危險動作,拗住條腰抓莫絲,都幾驚佢拗柴啊,所以即時影左佢,呢胎應該係第三胎了,D仔女都長大成蝦了,恭喜您^^
小弟挑蝦中,有興趣既朋友可以按facebook發個訊息俾我.
今晚番到屋企除左鞋,例行公事就緊係望一望兩個蝦缸,點知被我發現左有條唔知咩蟲響個細缸入面飃下飃下,有成1.5cm長,唔通真係天降肉虫俾我D蝦補一補?紅紅既臉龐,雪白既肌膚,又幾靚喎!正所謂,白白淨無勝病,心諗以前我隻死鬼海老公都食過飛蟻啦,所以就把心一橫諗住撈左佢出黎加下工,點知原來佢已經香消玉殞,反魂無術了,咁我就更加安心去做呢項物盡其用既環保工作了,咦...咦...!都幾搶口喎,唔知究竟係咩虫黎呢?功效又及唔及得上蜂蛹呢?咁就要下回分解喇.
鳴謝Happy兄今日分享佢撲番黎既雪花蝦糧俾我,幾個C兄弟每人分得十零粒咋,真係好珍貴呀!
先試爲快!一番到屋企第一時間就掉粒落種缸先,初初無嘜蝦行埋去食,過左十分鐘之後睇番,反應都好好喎,仲Feel到D蝦食得好開心添,一個字“Yummy“^^
兩個鐘後,仲食緊!?都幾襟食喎.
昨晚經過大圍,由大圍站行去一間賣中年海老既蝦店睇下,一早都知道有呢間店響度,只係無時間去.地點都算方便,但係唔識路,只有打電話問路,在老細引路之下,好快就行到了.
曾經也是中年海老擁躉既我,看到6缸左右既海老,當然係左睇右睇啦,果然有好多好野呀,可惜自己而家專心爆緊喉糖,比著以前就一定尋下寶,起碼撈番一兩隻番屋企玩.我唔好意思搞搞震無幫襯,最終都散買左兩粒大礦物球,不過唔知咩效果,都係放落淘汰缸玩下先,另外仲有買左四隻長鼻槍蝦清絲藻添,佢地都幾做得架.
雖然我一隻海老都無買到,但係呢個老細一D都無炸型,大家傾下蝦經,不知不覺都過左食飯時間添,好彩大人無扭耳仔啫^^


text:
DAY 5
羅東傳藝中心 ~ 宜蘭綠色博覽會 ~ 幾米廣場 ~ 機場附近食海鮮 ~ 回港
呢間民宿張床好舒服呀~
不過窗簾無用遮光布,晨早7點包包就因為天光醒左!媽媽我好.眼.訓.呀~
一開窗簾,天氣非常好呢!
未到早餐時間,我就執行李,papa就帶包包落樓下玩
食早餐要去旁邊粉紅色的一棟
早一天服務員有問我地幾點食早餐,所以一去到早餐已預備好了,好精緻呀.有粥有生果,有蛋有菜,
包包都有兒童餐
包包好喜歡佢個早餐呢,除了個包,其他都食晒 (包包之前已經飲左8安奶)
仲肯自己食!
我個早餐都好好味!
食飽飽我地就周圍行下影下相
包包勁興趣周圍走,好難先捉住佢!
前園仲有枱櫈同千秋
呢日包車司機10點到,要byebye呢間酒店式服務嘅民宿啦~
呢日司機轉左人,真係omg, 個司機就係我最怕口水多過茶嘅人,仲畀佢老點左我地……
第一個景點係傳藝中心
(包包7點起左身,所以一上車佢就訓左啦~)
好古色古香嘅建築
去到行一陣差不多11點,有表演睇
可能太嘈,睇到一半包包醒左啦~
唔知點解6299同包包都睇得好開心……
附近有個幾靚嘅湖,不過呢日太熱,無心機行.
本來想去玩抓周,但lunch 12-1 關門.
於是我地就食lunch, 嗰度有個類似food court嘅地方.餵飽包包,再行一陣就離開了.
我覺得呢度無咩好行,但好似係去宜蘭必去嘅地方.
本來行程係返台北去大溪花海.自己去過兩次,雖然唔大但影相都唔錯.點知個吹水司機話宜蘭一年一度嘅綠色博覽正正開始,相比大溪花海大兩陪,好多花咁話.強烈建議我地去.見佢咁話就放棄去大溪花海去左呢個博覽.
去到係要買飛嘅,好似twd 五六十蚊.
入到去係好大
但好似公園多過農場,有花嘅地方跟本唔多
而且場地太大,都唔知點行
仲有大量小學生在旅行,周圍跑
包包見到草地又極速走佬
最worse嘅係下午一點幾,烈日當空,又熱又晒,晒到我地傻……
結果留左30分鐘就頂唔順走人.
好後悔信左個司機,我想去大溪呀~
之後我叫司機帶我地去買手信,個司機一路就口水多多,介紹呢樣嗰樣.我地已經最後一日喺宜蘭,佢講嘅我地已經去過/知道,真係好想叫佢收聲!
又叫我地必買諾貝爾奶凍返香港.明明之前個司機話唔好買返去因為要雪,佢又話ok,我話我地已經食過佢都話車我地去買,要我大大聲講我地唔去啦佢先收聲!咩事呀?攪到我忟忟地
買完手信上車,去埋幾米廣場就返台北
可能大家都攰啦
6299又唔知幾米係乜水
包包又眼訓好扭計,老公只想快快影完快快離開
個個都無興趣影相
我.好.失.望.呀.
咁好影嘅地方都唔一齊影
齋影啲假行李又有咩意思呢?T_T
好難得先捉到包包影相.
包包勁眼訓,要食奶咀.
一上車包包就訓左
成車人都訓晒
我叫司機先車我地去食野先去機場.又一次老點我地ヽ(`Д´)ノ
話機場附近食海鮮又平又好味.
但其實都要10-15車程
計埋車程,我地嘅用餐時間只有45分鐘!
落車去到其實只係一個小小魚港,幾間餐廳都係細細間又舊舊地.(另一邊係好似街市咁)
45分鐘食海鮮?點叫呀?
唯有隨便叫個套餐,都忘記了價錢,應該唔貴.但食物就一般般.
到啲食物上枱就只有30分鐘.
包包被吵醒,心情唔好,係都要我抱住,又唔肯食野.時間緊迫,都無佢辦法.大家拿拿淋食啲野算.
99又勁緊張,已經預了兩個小時前去到機場,就算比預計遲10分鐘都唔會上唔到機架,老人家就係咁.呢日整個行程都令我好忟.真係多得個吹水司機唔少!!!之前嗰個好好多架!
大概7點上機.上到機包包當然唔訓啦,不過無食dinner嘅佢好餓,好在mama我日頭見有麵包店買左啲麵包,飛機起飛時佢密密食,沒有不適.跟住同佢玩下,睇下書.空姐攞左bb food畀我,包包又食左啲蘋果蓉.(我先醒起去台北嗰程無畀baby food同尿片我呀~雖然唔係值錢,但包包張機要話晒都六百幾蚊架,又唔佔位!)
到飛機開始下降,我就沖支奶畀佢,可能餓,三分鐘飲晒,都未land!包包開始扭計,大叫,又唔係喊喎.叫左好短時間就收聲,跟住架機好快就land左,我知應該係氣壓令佢唔舒服.喺等落機嘅時候,包包就喺我懷中訓左.仲一直訓到第二朝……
後感
呢個旅程我諗唔算玩得開心,多得嗰間民宿同埋個吹水司機.我又攰到死,但我知包包就好開心.所以我堅持帶埋佢去係無錯架!
一心諗住同屋企人去可以幫輕下.但我覺得相反,我反而要照顧埋老人家嘅感受.包包我可以控制到,但老人家嘅preferences同需要都係我之前無想過嘅.相反姑媽就好幫到手.
成個trip,訂機票/酒店,book車,plan行程都係我做(我老公係唔會plan野嘅人),去到台灣又要湊包又唔夠訓,真係好攰呀~
結論係,下次同包包去旅行要去啲hea啲嘅地方,唔使點plan又舒服,一家三口去就好了.
下.個.月.我地又去玩啦,希望今次真係可以畀mama我休息下啦~我真係好好好好耐無好好休息啦~


text:
2016年3月3日 星期四
米芝蓮推介生煎包
Sweetie好鐘意食生煎包,成日都周圍搵生煎包食,祥興記上海生煎包早前拎到米芝蓮小食推介,當然要去試試.而家尖沙咀開埋分店,坐地鐵過海一個站就到,岩晒Sweetie呢個港島區人.
尖沙咀分店舖細細,成個舖做咗廚房,只係有一邊對馬路位整咗張長型酒吧枱5張凳做堂食.7-8點一般人都會食晚飯好少可會買小食,Sweetie買時都見到有5-6個人排隊外賣(影相時得返2個),堂食都有6個人圍,加上一邊煎一邊賣人流去得快,睇黎生意算唔錯.
生煎包$28有4個,size如2隻疊埋嘅小籠包般大,所以女仔黎講食4個都夠飽肚.外賣會放入印有祥興記封面紙盒,店員刻意唔封實個盒入膠袋,可能擔心水氣整濕個煎皮部份影響脆嘅程度.最窩心係唔洗開口問,每包外賣一定配一對埋筷子同埋一盒仔醋.
生煎包面上有黑白芝麻蔥碎粒,底部煎到金黃色.一咬爆晒裡面肉汁,肉汁多到懷疑係灌湯形式去做.肉質新鮮,有豬肉味,Juicy唔過熟,相比起其他店生煎包嘅肉係最出色.Sweetie整體比80分,20失分喺生煎包的皮似窩貼皮唔似麵包皮,Sweetie個人比較鐘意真正嘅包,因為而家感覺似食窩貼多.另外底部煎嘅部份過咗火,有啲硬,呢點上海綠楊邨酒家做得比軟好.不過始終冇兩全其美,因為如果用包去做,應該做唔到灌湯嘅效果.
$28試到米芝蓮推介小食,仲唔快啲去試下.
如果你想keep住知道OL每日會發生嘅趣事,就要入去Sweetie個fb page睇下,同like我個page啦!
訂閱: 張貼留言 (Atom)


text:
夏日炎炎正好眠但係車爸爸休息就唔眠喇去玩啦喂玩咩游水好唔好,自從細佬走咗之後我便冇再去游水喇因為我有一隻手手有D問題之後自己係游唔倒水嘅當年細佬仲喺度時就會做我嘅水泡比我扶住嚟游,唉真係好掛住你呀聽日就係你死忌話甘快5年喇你過得好嗎?傷心事唔好提喇現時就由車爸媽扶我游一樣甘happy啦,不過玩完真係好攰呢唔得又要眠一眠先拜拜~~~
30 6月, 2013
夏水禮
夏日炎炎正好眠但係車爸爸休息就唔眠喇去玩啦喂玩咩游水好唔好,自從細佬走咗之後我便冇再去游水喇因為我有一隻手手有D問題之後自己係游唔倒水嘅當年細佬仲喺度時就會做我嘅水泡比我扶住嚟游,唉真係好掛住你呀聽日就係你死忌話甘快5年喇你過得好嗎?傷心事唔好提喇現時就由車爸媽扶我游一樣甘happy啦,不過玩完真係好攰呢唔得又要眠一眠先拜拜~~~
挑戰失敗
繼早幾日食完泰菜後車爸爸挑戰水煮魚呢次用包裝水煮魚湯包嘩好辣呀車爸爸挑戰失敗攪到我食足兩晚先ko得晒,須然好辣但真係好香好香車爸爸食唔到D薯粉同菜但係食咗好魚同豬紅(呢兩樣冇甘入到辣味)下次要調整吓辣度等車爸爸都食到先D人又怕辣但又想食吹脹
28 6月, 2013
上海婆婆
早兩日返荃灣去咗荃新天地嘅上海婆婆食Lunch話係Lunch其實人家都開始下午茶時間了我叫咗担担麵配紅油抄手車爸爸就食京葱羊肉麵配菜肉包另加一碟低B粉皮仲送2杯豆漿嘩甘多嘢只係$86蚊埋單好鬼抵食啫,D食物算過得去甘啦,都不失為一個可以嘅選擇
27 6月, 2013
辣
天氣真係太熱一熱就想食辣一辣就諗起泰菜,難為怕辣嘅車爸爸為咗陪我博埋條老命食辣教我如何不愛他呢~~~~^0^今次去咗九龍城小曼谷食我哋食咗好多年喇睇住佢哋越做越旺排晒長龍,今次我哋都等咗半粒鐘先有位,我地食咗生蝦,咖哩雞配蒜蓉多士,雞絲湯河,馬拉盞什菜,最後有我最愛嘅泰式甜品芒果糯米飯真係超正我最最愛此家的芒果糯米飯yummy,車車冇份食都比大家見吓佢個衰樣啦haha~~~
24 6月, 2013
打風又落雨
呢幾日D天氣真係超差超悶唯又係屋企攤C啦
訂閱: 文章 (Atom)


text:
星期一見天氣好,所以賣咗州票去州遊.州票9點開始可以用,一9點就出發去Düsseldorf.到咗目的地,人有三急,明知火車站廁所要收錢都要去.但係估佢唔到係收1歐囉.真係去搶.
(喺Düsseldorf火車站影嘅模型但係Düsseldorf唔係咁樣架)
入口只見個水族館.想問人但係一個人都冇.原來喺右邊有路去公園.
嚟呢度係為咗睇吓個日本花園有乜料.
快快番去市中心搵食.因為想去嗰間聽講lunch
time好full架.經過一間日式麵包舗(Marienstraße
26). 入去睇吓有乜買啦.
炒麵夾麵包日本係咪有架??
佢嘅蜜瓜包,紅豆包,綠茶紅豆包自己都整到,冇買.有cream嗰啲又唔想拎成日,又唔買.丹麥卷鬼鬼都有,我唔使買你.最後買咗炸咖哩牛肉包同炸大阪墨魚丸包留番第日食.
佢weekday有個set
lunch幾抵架.我呢個有迷你沙律,餃子.....
天津飯,yakisoba炒麵同飲品.好食好食.我只係嫌佢個yakisoba唔夠味.可能我食開嘅即食yakisoba係有好多醬啦.
btw
呢間都好似維也納間日本餐咁,有客到啲員工係唔會大叫'二奶殺姨媽'架.可能啲鬼唔受呢套啦.
Anyway啲員工都係日本人,好似去咗日本食嘢咁.
食飽飽沿Immermannstrasse行去火車站.見到blog友推介嘅麵舗(Kyoto隔離嗰間).
又見有日式麵包舗.呢間賣啲嘢同我幫襯嗰間差唔多,但係好似賣剩蔗嘅感覺.


text:
呢排完全係忙到無停手, 我連日記都好耐無update過:
今日我上佐大陸廠, 鬼叫上面班人又整佐D麻煩野出野, 所以今日要上去開會. 個會就開佐一陣0者, 但係我上到去都仲要執埋D係香港未完成既手尾, 最慘係上面唔係自己地頭, 電腦又慢, 開個MAIL都要幾分鐘, 有時仲要hang埋機, scan完野又唔似香港直接send去mail, 要去個唔知邊度既server搵番落黎, 電話又打唔到, 打得通時又話lunchtime, 一係就對方唔係位搵佢唔到... 總之就係好鬼?!! 個個都問我仲咩星期五上去, 話過關好多人架, 其實我夠知星期五要出貨, 我自己係香港都鬼死咁忙啦, 因為今日要返大陸既關係, 我尋晚要加班到夜晚十二點半先走得呀!!! 但我老細話星期五方便佢麻, 結果我今日係上面都係忙到??轉. 本來上大陸可以三點幾四點就返落黎香港, 但係我到四點鐘都解決唔晒D問題, 好驚五點都走唔到, 因為大陸廠五點就放工, 到時無理由得番我一個係上面掛??? 同埋五點可以跟佢地廠車走麻. 幾經辛苦先趕得切剛剛好五點搞掂晒D野...
上到車, 公路又塞車, 星期五過關又多人, 最後七點幾先返到黎香港! 我本來諗住如果順順利利開完會三點左右就走架麻, 而家搞到七點先返到落黎...


text:
你話家陣 同鹹書有乜分別﹖
近排係網上最熱門話題除0左何俊仁被人炳之外﹐就係阿嬌比一本大便偷拍換衫事件.我唔想講咁多﹐就用MP4既 鬧狗仔隊啦﹗聽歌啦﹗娛樂零零狗 MP4
我高達 係度想問你地一個問題
係咪每間報館都會養住一班狗仔
肥佬話 落閘放狗叫佢地四圍走
收風挖料跟蹤影相仲要做埋賽車手
四圍飛 兩頭騰 閃燈閃到你頭暈
故仔越作越大 你地越睇越 High
尤其係 娛樂版 哥仔姐仔都俾佢玩
邊個有仔生 又幾時會去洗手間
係街邊 拮串魚蛋咁都可以上頭版
食提子 飲 d 水 俾 d 大哥咀一咀
北上偷食 係咪唔駛過關
四川湖南哈爾濱 佇都o岩食埋殘廢餐
衰左 俾人影倒番黎耍手擰頭
一二三四五六七都會見倒你張大頭
網上投票全城公審玩到你冇覺好訓
咁既報導 都算新聞 認真火滾
聲 今晚High到爆炸
有冇大件事 我都鍾意八下
拿拿聲 吹雞拉你放假
開心去通頂 駛乜心掛掛
好似有 d 姐仔 烏低身谷胸俾人睇
佢想搏上位 搏宣傳 搏有老細o岩駛
仲以為自己副 “計” 好似以前咁盞鬼
三十二 三十四 三十八 仲要生過仔
未埋位 咋咋帝棟起隻腳兼露底
明知冇野睇 求下你唔好再黎
每個禮拜都有果 d 乜乜女優選拔賽
草龍鹽蛇老鼠甲吞晒當食生菜
二打六 哥哥仔 生得都幾俊俏
專扮 d 公子哥兒師奶一見倒佢就笑
幕前盡人 幕後係個大情人
上至闊太下至靚妹佢都個個電暈
喂老友 究竟你地 d 料堅定流
點解賓妹周太祥仔佢地睇晒 R 晒頭
煲水吹水唔抹嘴 歌星藝人都怕左佢
見人就追 佢地個名就叫做狗仔隊
聲 今晚High到爆炸
有冇大件事 我都鍾意八下
拿拿聲 吹雞拉你放假
開心去通頂 駛乜心掛掛


text:
2016年9月11日星期日
邊境購物城
到步第一時間係去咗賭場先. 畀passport佢填表登記,影咗你相就可以入去. 我哋主要目的係.....
友人話呢度有免費buffet食....點知佢改咗, 冇咗lunch, 只免費提供兩款湯同飲品. Buffet要下晝五點先有.
一場嚟到梗係有飲湯啦,而其中一位去咗碰下運氣.居然好短時間內贏咗二百歐. 贏咗錢仲唔請食飯! 即刻轉場去搵食啦, yeah!!
求其去咗一間,我叫咗呢個Znojmo菜,焗牛肉配酸瓜汁跟飯.食一餐價錢比奧地利平啲啦.
份量都比奧地利餐廳大.賣相就...Menu相永遠係只供參考.
食飽飽就去outlets shopping.
我冇嘢想買所以冇收穫.友人都唔係買咗好多嘢.
25 則留言:
贏了錢,又買了東西,朋友一定很開心!回覆刪除回覆
唔請食飯可能仲開心.刪除
你都食咗免費餐啦🍛🍴回覆刪除
去購物城又冇嘢買👕👖👟👞💼🕶回覆
係啦,最後都有免費餐食.刪除
咁咪行完街5點去食囉!回覆刪除回覆
有咁提議㗎,最後大家都話費事.刪除
最開心有人請食飯回覆刪除
梗係太多人去食免費餐,所以改左.回覆刪除
最近我的outlets 都係屬於 freeport,依家我都買唔到野,因為D大牌子都走哂,次次得老DAD有收穫.回覆刪除回覆
去outlets都睇好唔好彩有冇嘢啱買.刪除
你話其中一個贏咗錢,咁呢一個係唔係你呀?哈哈!回覆刪除回覆
唔係我啦,我都唔識玩.我嚟只係想食嘢.刪除
個實物好似茶餐廳碟頭飯呀回覆刪除回覆
完全係HK style. 哈哈.刪除
入賭場要查passport又填表又登記又影相,乜咁煩㗎?回覆刪除回覆
駕車來回要幾多個鐘?回覆刪除
有冇順便去埋Znojmo呀?回覆刪除回覆
Znojmo去過好幾次,冇去啊.刪除
咁都比你食多一餐免費嘅 :)回覆刪除


text:
我5知咩sin至係做得o岩,而咩至係叫做錯!我5知究竟點樣sin可以做到為自己而活,一話由頭到尾我都係為緊其他人而活!
其實每個人嘅生長背景都5同,所以對事同對人嘅睇法當然會5同.我5知點sin叫"做得好!"點sin至係"做得o岩!" 每個人都有好多未知嘅挑戰o係前面等住我地,我地5知係咩嘅挑戰,所以只可以見步行步,5可以預早plan定.5係咩?邊個會知將來會發生咩事呀?
就係因為我心軟嘅性格,令我從來都5可以為自己而活.我係基督徒!一路都係受住要愛人,要原諒人嘅教育所昏途.不過我都只係個普通人,有7情6慾.我會嬲,會5開心!咁當然我做嘅每一個決定都會受呢7情6慾所影晌.
可能人地見到我做嘅事,認定係蠢事,又或者個心笑住話我"on 居!"點解我身邊嘅人5可以試下體諒我呀?點解我身邊嘅人5可以賞試去understrand我呀?點解我身邊嘅人5可以試下諗下我嘅感受呀?點解永遠都只係我要去體諒人,但係無人試下去體諒我呀?
點解人人都可以隨自己嘅感覺而行,但係我一路都要隨其他人嘅感覺而行呀?如果你係我嘅朋友,應該明白我一向都係迷失自己,永遠都5可以跟住自己嘅意願嚟做事ga!點解無論係咩事,到最後都一定係我錯呀?
我時時都要"被迫"幚人,有d人話我蠢,比人利用na~~但係講呢句o個個,可常5係利用我弱點嚟"迫"我幚佢呀?
今日小王子P.E.堂,所以佢話要有面包.不過小王子話天氣凍,問我可5可以面包加熱湯.更係得la~~~呢個盒重跟埋一壺蕃茄湯ga!三文治下面我整左d蒜蓉包比佢送湯tim!


text:
由於落雨既關係, 本來想約joejoe出街, 最後都冇約到, 不過都唔緊要, 可以同姑姐及姪仔聚下都唔錯. 呢日我哋先去食早餐, 再去買送, 仲走去商場行下, 估唔到慈雲山中心都有咁可愛及靚既布置
睇dede個樣岸居居, 加上後面既公仔, 覺得更得意!
兩旁臉豬燈紅紅地既女仔, 加埋條大眼雞魚, 又幾可愛喎
一見到佢仲以為佢係大口仔, 但仔細睇下又唔係, 拎住個煎堆傻下傻下, 又幾得意既~
姑姐話我知仲有一個擺設, 呢個果然仲靚, 尤其係中間發光既柿~
連呢個番版大口仔都玩魚魚燈籠~
仲有大口妹妹拎住個裝滿柿既盆, 哈哈, 又幾搞鬼喎
我哋買左試食既兩個裝冰皮月餅, 之後比姪仔拎住, 睇佢手指擺係咀邊, 成個o靚模咁款=3="
扮完o靚模後, 再show下個大班袋, 果然有表現才能呢, 去做男模吧...XD
我同姑姐買左套衫比佢, 之後返屋企試下, 又真係幾型仔, 不過佢似乎唔太習慣條窄褲, 睇佢扁哂咀就知道啦
二歲仔已經大大份, 身高好似四歲既小朋友一樣, 越來壞難買衫比佢啦!! 睇條版仔褲咁短就知
唔知係咪除左板仔褲, 同埋可以照鏡, 會特別開心呢?? 仲學會好似雜誌內既男模擺POSE
仲擺唔同pose, 好似天生食model呢行飯咁, 不過只限照鏡, 平時佢影相時岸居居架!!
kumi's new life
2010年9月12日 星期日
狂影姪仔dede
由於落雨既關係, 本來想約joejoe出街, 最後都冇約到, 不過都唔緊要, 可以同姑姐及姪仔聚下都唔錯. 呢日我哋先去食早餐, 再去買送, 仲走去商場行下, 估唔到慈雲山中心都有咁可愛及靚既布置
張貼者: 幸福之匙 於 上午5:55


text:
全知言
最經典童星 馮寶寶冇得輸
近期美心妹妹寫真出事,其實仲有好多童星個樣「巧打耳」討人喜歡,遠古嘅小柏林同早年嘅萬寧妹妹都係靠萌出位.講到童星,一班藝人心目中亦有唔同答案,秋生仲話有啲童星好騎呢喎!
黃秋生:馮寶寶 識做戲
因為由細睇馮寶寶啲戲,好似《小白龍》,而呢部係最出名嘅!嗰陣時童星都多,不過有啲都幾騎呢,好似阮兆輝成日做埋啲好慘嘅角色,「阿媽你又唔理我呀!」,但寶寶姐喺《小白龍》係做英雄,大家都有同感,細路仔梗係鍾意小飛俠㗎加上可愛又識做戲,唔係話第二個唔識做戲,不過做苦情戲嘅太苦情啦,唔係好鍾意!
周家怡:小柏林 夠得意
嗰時成日都睇到小柏林嘅戲,細個睇已經覺得佢好得意,好似聽聞佢𠵱家已經結咗婚,希望佢繼續都咁幸福快樂,好似細個咁有童真咁快樂!
夏尉喻 Barbie:小柏林 內外兼備
我印象最深刻嘅童星係小柏林,記得以前有個《小柏林週記》,佢會做啲好得意嘅嘢,因為以前同佢都係咁上下年紀,好想同佢做朋友,所以好留意佢嘅動向,加埋升中有啲朋友去咗佢間學校,仲做咗佢同學仔,所以我就知多咗佢嘅資料,好似為人,成績同運動方面嘅嘢,更加欣賞咁外內兼備嘅人!
麥子樂:唐寧 演得好
好記得唐寧有演過一套《白髮魔女傳》,佢係做張國榮嘅童年,因為我好鍾意張國榮,我又覺得呢個人又演得佢幾好,又幾似,原來 find out佢係個女仔,覺得幾得意.到大個咗入咗 TVB之後,同佢又拍過對手戲,感覺都幾不可思議!佢𠵱家變咗一個靚媽媽,成件事都好美好,婚姻生活又好愉快,都好祝福佢!
潘燦良:馮寶寶 夠經典
我最深刻印象嘅童星一定係馮寶寶!最記得細個都會睇好多粵語長片,好記得《夜光杯》,記得佢有分上下集,睇住呢個細路仔點樣去搵媽媽,點樣去想得到媽媽嘅愛護,所以佢畀我印象非常深刻!我覺得佢對香港人嚟講係一個經典嘅童星,代表咗好多細個嘅經歷,演出至今仍然非常記得.
牛雜妹李美琪:美心妹妹 好精靈
睇過 Celine妹妹楊鎧凝部《愛我請留言》,入面個角色好可愛好討人喜歡.因為美心廣告出名叫美心妹妹,自己覺得佢𠵱家個樣唔同咗同大個咗,但就依然有個好可愛嘅大眼仔,依然好精靈活潑!
街坊:美棋 BB好靚女
至於一班街坊要求簡單得多,個樣夠靚夠得意已經攞晒分
Vicky:最深刻印象童星係《行運一條龍》嘅美棋 BB,細細個睇已經覺得好得意;近呢兩年又見番佢,覺得佢真係好靚女,仲愈變愈靚女!
Koey:我心目中最深刻印象嘅童星係楊家盛,因為佢係我學校嘅師兄,記得佢拍過《居家兵團》,細個肥嘟嘟好可愛.


text:
BIGBANG襲港舉行演唱會,一連三晚亞博坐滿人,不過 high爆程度不及 after party, T.O.P一手香檳一手影相,台下 fans仲開心過睇演唱會.
日韓到會
BIGBANG玩住搶錢
BIGBANG嚟香港開演唱會,一連三日喺亞洲博覽館演出.開三場咁多,飛一樣咁難撲,內部認購公開發售全部賣晒,黃牛飛仲高見萬一蚊一張,真係一票難求!
VIP( BIGBANG歌迷統稱)撲飛咁辛苦, BIGBANG五子都好識做,喺演唱會使出渾身解數,唱足兩個半鐘,開完騷仲要每晚都有節目,淨係 after party都玩咗兩晚,玩通頂之後一早搭飛機走人, BIGBANG今次香港之旅非常盡興!
四首新歌 炒熱氣氛
BIGBANG巡迴演唱會《 MADE》嚟到香港一站,今次開三場,三萬六千張飛被搶購一空,相隔三年再次齊人訪港,人氣一樣係咁厲害!《 MADE》巡迴 4月尾喺韓國開始,基本上每一站嘅 rundown都有唔同,因為 BIGBANG今次嘅新碟,每個月推出兩首新歌,有新歌梗係要唱咗先一開場 BIGBANG就以節奏強勁嘅新歌《 BANG BANG BANG》炒熱氣氛,唱片公司高層講過,呢隻歌就好似三年前嘅《 Fantastic Baby》一樣,中毒性極高,聽咗幾次已經被洗腦!另一首喺 6月推出嘅新歌《 We like 2 party》,就係完全唔同風格嘅輕快歌,係 BIGBANG少有嘅清新路線,加上舞步入面有打拍子嘅動作,輕易帶動全場一齊拍手,氣氛特別 high! BIGBANG帶埋韓國場嘅移動舞台嚟到香港,可以俾香港 VIP感受一下,幾位成員喺頭頂跳舞嘅感受,當然唔少得兩首喺 5月推出嘅新歌《 LOSER》同《 BAE BAE》,香港 VIP話睇晒三場都唔夠喉!
餘興節目 繼續搵錢
其實連續三日又唱又跳兩個半鐘,體力消耗非常大,不過 BIGBANG五子難得嚟到香港,淨係開演唱會好似太唔符合經濟效益,梗係要善用時間做最多嘅嘢!首先每一日嘅演唱會完場之後, fans都可以去到後台位置接 BIGBANG放工,如果好彩嘅話仲可以近距離接觸,握手簽名送禮物.開騷之前又可以睇彩排,不過只係得非常幸運被抽中嘅 VIP先有得參加.不過,錢解決到嘅問題就唔係問題,完騷後 BIGBANG去嘅 after party,兩個都係由品牌贊助,消費或者購票就可以入場,其中一個索價$800,價錢高到可以睇演唱會,但因為 BIGBANG喺 party非常 high,更加有人野生捕獲成員玩自拍,真係幾貴都值得!唔好以為佢哋淨係識得玩,仲有一日完騷後去咗深水埗拍 MV,真係一秒都唔嘥!


text:
油
油係由一種或多種液態嘅碳氫化合物組成.佢有疏水性嘅特性,係好多同水溝唔埋液體嘅總稱.而可以溶喺油嘅物質都具有親油性,一般唔溶喺水.
油同水可以喺乳液,例如奶度短時間內比較均勻噉混合.但係乳液係亞穩定嘅狀態,時間耐咗又會重新分為油同水兩個相態.
簡介[編輯]
油由一種或多種液態嘅碳氫化合物組成(矽油有好大部分由矽氧化合物組成),同醇,酮同醚等碳氫化合物嘅分別在於油嘅組成部分冇極化.同脂肪嘅分別在於組成油嘅化合物嘅分子長度同分子之間嘅連接比較細.
油嘅種類[編輯]
油係多種極之唔同嘅物質嘅日常統稱,因此佢嘅分類並唔系統,人一般按佢嘅來源,用途等分類.
生物油[編輯]
化學上生物油屬甘油,佢哋同脂肪嘅分別在於佢哋嘅熔點比脂肪低.
動物油中用作食用油嘅相對來講比較少(例如魚肝油),動物油同脂肪嘅區分亦唔係好明確.此外動物油重被用喺工業中做潤滑油,番梘等.
精油[編輯]
精油係易揮發嘅,有芳香氣味嘅植物油(例如玫瑰油),常用喺化妝品度.
石油[編輯]
石油主要係喺地下開採出來嘅油,佢主要組成部分係烷烴.大自然中嘅原油大多數含有雜物,除少數例外(例如利比亞嘅原油)都含有比較多嘅硫同第啲物質.
礦物油係有機化學工業非常重要嘅原材料.礦物油提煉後亦係目前世界上最重要嘅能量原材料.作為取暖用油,汽油,柴油同重油,佢係今日文明嘅保障.此外礦物油嘅產品重用來做潤滑油.
矽油[編輯]
矽油係由矽同氧組成嘅半有機嘅高分子同非均相高分子化合物.佢哋嘅優點係唔易氧化,唔易受溫度同其它因素影響.矽油除咗被用作潤滑劑外重喺化妝工業被大量使用.
用途[編輯]
- 潤滑劑
- 燃料
- 液壓油
- 化工業原料
- 熱容


text:
Tuesday, January 20, 2015
停不了的聖誕Parties (二)
26日Boxing day!
話說尋日同妹妮食晏前,佢先記得要同聖誕老人許願今年要咩禮物.點知佢居然許願話要個皮球,原來係平時用來練拍球個橡膠波爛左了,因為體育課考試成日都要考拍球,於是妹妮就想要番一個皮球了...但係當然我地有無時間去準備啦.其實年年都無話特別買聖誕禮物比佢架.舊年去美國就買左個Sofia公主...但係有隻聖誕襪就塞d禮物入去啦.
妹妮發現到掛係樹上隻襪真係有禮物噃!一拎出黎係一個兩邊夾,可以一邊夾衫一邊夾住頂帽,但係包裝好似BB用品,妹妮一拎出黎就話: 送錯左呀,比BB架!! 我話原來係佢之前都想要架,因為朋友仔有一個佢覺得好方便嘛
前一排去過姆明cafe,隻杯都係果度買.妹妮好似幾鐘意咁
點知呢個表情出賣左,好似既驚喜又失望咁.原來佢話點解唔係皮球既?我唯有話可能尋日已經係廿五號了,聖誕老人已經係芬蘭出發了,已經番唔到轉頭換禮物比你了...妹妮又真係信!其實佢有話過世上都無聖誕老人既,但係我同爸B都話有架,仲有聖誕老人村添,佢又信,哈哈
呢晚我地去左Evan叔叔屋企開party!
又係博命食既時候
呢晚連新婚既Paul同Binnie都有黎呀
而家幾個女仔大個d,開餐佢地可以自己顧自己了
食食下都係去左玩 -_-
ELLIE主場,搬晒玩具出來招呼朋友
仲入埋房玩
食完飯,仲有小朋友先有既交換禮物既節目.小朋友聖誕節真係開心呀
大家即刻拆埋黎玩!
ELLIE抽到個 ear muff都好得意呀!
反而係兩位EE好似更急不及待要拆禮物黎玩咁
d 爸爸就係後面睇電視玩手機
原來個遊戲要將木村穿過大樹,再倒入馬騮,之後輪住抽出木枝,馬騮就會跌落地,越跌得小馬騮為之勝利
Paul叔叔都黎幫下手教路抽邊支會跌小d馬騮
玩完遊戲我地又食雪糕火煱
28日,呢晚我地去又去飲呀!係老友William同Moon既婚宴,呢晚帶埋妹妮一齊去!
呢晚有好多同事都出席,妹妮本身都好熟媽me d 同事,所以去到都唔會悶
Winnie姐姐一齊出街好多次了!
仲有好耐無見既Irene!舊年妹妮都有去Irene婚禮,妹妮呢晚成日痴住Irene, 仲話如果Irene係佢媽咪就好了,因為Irene係老師,會教佢野咁話喎
新人出場了!!
食到尾聲我地分批同新人影相,恭喜你地!快d生番個B啦
其實29號晚,媽me都仲繼續有飯局,同左舊同事去打邊爐,由20號做冬起,差不多連續食左9日了!
當一切開始回愎正常,我地都返工時,yaya 居然成功幫幫妹妮剪髮!妹妮自從上小學見到個個同學仔都長蔭長髮後就唔肯剪返齊蔭了,呢次肯剪短已經好難得!
今次都算剪得多了
終於如願以償d蔭儲到長一長了
但係無剪d蔭個樣又好似好大個咁
但係原來每朝瞓醒d頭髮都好似個波咁鬆起晒,好得意架!
Sunday, January 11, 2015
停不了的聖誕Parties (一)
不經不覺又一年了!話咁快就2015了,希望新一年更進步
自從12月20號開始就日日有飯食,20, 21 日都同屋企做冬,22日正日我地自己係屋企晚飯,都係叫yaya買d蝦,魚煮豐富小小就算了
但係妹妮都覺得同平時唔同特別興奮
仲開始自己搣蝦殻,以前一直都由yaya幫佢搣架
23日,聖誕party 序幕揭開,首先同朋友一齊係屋企大吃大喝!我地叫左太興到會,又叫左生蠔同Groves既黑毛豬腿,好豐富呀!
仲有交換禮物環節!我地買d禮物一d都唔求其,個個抽到都好開心架!
我地屋企平時好小人黎,通常都係聖誕先會開下party,就算農曆新年都無咩人黎拜年,聖誕升係最熱閙了
妹妮同Curtis小朋友就有最多禮物!
呢日好多朋友都係第一次見Burgerk架,估唔到Burger見到咁多陌生人都會驚驚,即時搵諚呢埋,但係熟絡左就肯比人抱抱了
Curtis呢晚同爸B好friend呀,比爸B抱住睇電視添
棵聖誕樹滿佈禮物呀!!
我抽到Le Cruset既蜜糖Jar 呀!!!正!
大家係度研究緊自己份禮物,妹妮就當左媽me果份係佢既 -_- 其實除左抽獎,呢晚妹妮都收到3份禮物喇!
Curtis都好鐘意我買比佢份禮物咁呀!
我地順便慶祝埋Oli生日
24晚平安夜,我地去左Paul個婚禮.點解揀平安夜架?唔係闔府統請加埋一班朋友一齊真係唔去呀!
呢班朋友過往聖誕節我地都會有gathering, 呢晚就當係自己友聚餐
Do-re-mi 同新郎Paul
新人d婚紗相係法國影,好靚呀,有d仲去左米歇山 (Mont St Michel)影架!多年前同爸B去巴黎旅行都諗過去,但係太隔涉所以無去到,係呢度影相真係好靚呀!
仲有人演奏鋼琴,幾個細路即刻埋去哄
妹妮條裙係Yaya造架,我覺得幾靚呀,仲有d俄羅斯風味添!
終於入席了!!
趁有時間同新郎影下相先
主家席好特別,打橫擺,而且有舞池,一定係有野睇
一對新人出現了,祝你倆白頭到老!佢地真係有表演左一隻舞呀!
我地玩到成十一點幾先走,妹妮一上車即時瞓著左呀
25日,我地一早出去又一城grey hound食晏,妹妮又試穿媽me高踭鞋 -_-
唔知點解覺得佢呢身打扮就好似聖誕老人一樣!哈哈
呢晚我地家又有party,係同媽me既屋企人,公公返左大陸玩所以無黎呀.EE又一展身手下廚!不過隻火雞係一早整好,所以只係焗番熱就得
啤梨沙律d啤梨好甜又好淋,令我地之後都買下啤梨食
呢日晏晝我地同妹妮用佢既零用錢買左d聖誕禮物比屋企人,呢晚妹妮就比舅父同EE,姨丈抽禮物.
其實d禮物只係掛裝既牙刷套,$39一個,買左10個都唔駛500蚊
EE就送左我地名既可樂比我地,其實一直都無諗過去訂呀
而家有齊一套超正呀!!!Thank you!!
我地每人都有一枝呀!!
至於妹妮隻聖誕襪,佢晏晝時先許願話想要個皮球係屋企玩喎,但係都無時間諗買咩禮物比佢,所以都無特別買呀
火雞出爐了,又真係好嫩唔鞋架!
水牛芝士蕃茄同脆包
合照就唔小得啦
仲有雪糕火煱添!
EE都係第一次見到Burger 咋,個個都話Burger成隻大貓既size, 一d 都唔似得5個月大
呢個聖誕節都算節目豐富,未完架!一路仲有得食呀!遲來的Merry Christmas
Subscribe to: Posts (Atom)


text:
2005年12月31日 星期六
咁又過o左一年啦!!
咁又過o左一年啦!!!31Dec2005
今年好似發生o左好多事咁,最開心o既係同Hedy聯絡o番啦!而最唔開心o既,就係同Jofee好似特別多交噪咁,不過好彩都已經過去喇!呢排重不知幾愛添希望keep住就好喇!
其實我諗今年最煩擾我o既,應該係我自己o既情緒先真,唔知點解成日都亂諗o野諗D好負面o既o野,或者係壓力大呱!其實我都唔知,不過咁諗法壓力唔大都變大啦!希望o黎緊呢一年唔會再有呢D情況出現就好喇!
哈哈!點解講講下,好似唔係2005大事回顧,而係o向到許願咁 o既!真係低能仔呀!
2005年12月27日 星期二
恩愛都可以賣車o家!!
恩愛都可以賣車o家!!
2005年12月26日 星期一
Merry Christmas!!!
今 個聖誕雖然唔係有好多節目,但係我依然覺得好開心喎!!我o地重去o左中環個棵大聖誕樹到許願,又食聖誕大餐啦,我重同o左聖誕老人影相添呀,不過最搞笑 o既就係部相機囉,一出到尖沙咀就唔知點解影D相爆曬光啦!搞到幾紋憎都有呀!哈哈!!但係一離開尖沙咀就冇曬事啦,真係認真吹脹呀!
Merry Christmas!!!
今個聖誕雖然唔係有好多節目,但係我依然覺得好開心喎!!我o地重去o左中環個棵大聖誕樹到許願,又食聖誕大餐啦,我重同o左聖誕老人影相添呀,不過最搞笑o既就係部相機囉,一出到尖沙咀就唔知點解影D相爆曬光啦!搞到幾紋憎都有呀!哈哈!!但係一離開尖沙咀就冇曬事啦,真係認真吹脹呀!


text:
爆壹爆
港女轉飲威士忌
呢排江湖潮興威士忌,唔玩紅酒,睇來爆哥專欄右上角個頭像都要改改.自從日本山崎 Single Malt Whisky Sherry Cask 2013被評為全球最好威士忌後,各界老友都追飲日本威士忌.有人去到日本機場免稅店,見到高年份日本威士忌幾乎被香港和強國人搶晒.
上週五晚,金鐘有個威士忌拍賣會,爆哥又點會執輸,一於跟朋友去見識吓.見到每支酒唔夠五分鐘就成交,最貴嗰支輕井澤,要成廿五萬港幣.拍賣會嘅靚女評酒家 Katherine同爆哥講,原來近年多咗好多港女飲日本威士忌,「佢哋起初鍾意『響 12年』,柔和啲似干邑,聞落有種甜花香氣,之後就上癮愈飲愈濃味,如山崎 Sherry Cask.」 Katherine仲爆出港女棄紅白酒,轉飲威士忌嘅原因:「紅酒好難自己飲晒一支,威士忌開咗可以自己一個人慢慢飲晒,鍾意幾時飲都得.」
屋邨鏢王冧師奶
講起掟鏢,好多人即刻聯想到酒吧邊掟,邊食煙飲酒講粗口.不過,原來响將軍澳翠林邨一間酒樓,都有得掟鏢,仲要係全場無酒兼禁煙.爆哥去到,發現負責人係只得二十歲嘅 Aaron,佢話好鍾意掟鏢,咁啱父母開嘅酒樓有地方,於是就改建成掟鏢場.
掟鏢吸引到後生仔唔出奇,但奇就奇在掟到拍晒手掌嘅,竟然有師奶同阿婆.今年六十五歲嘅西施,係翠林邨老街坊,呢排開始咗掟鏢,仲話掟到身體都好埋添.「(未玩前)有時頭痛,肚痛,手腳痛,而家玩咗一段時間,腳都唔係太痛喇.」西施話口未完,又掟中紅心喇,開心到佢四萬咁口.所以話人活得開心,身體都健康得多.
水房高層頭都痕
近排江湖多事,最紅當然係水房內訌,高佬發一幫人馬狙擊業仔時,誤中咗勝和元老雞腳黑坐駕,之前爆哥已同大家講過,不過江湖友人話水房高層業仔,近日最頭痕唔係因為高佬發狙擊,而係下月開審嘅洗黑錢案.古惑仔而家最驚就係俾警方告洗黑錢,呢個控罪好嚴重,以往績計,打甩機會唔大,加上又要俾人充公家產,都咪話唔傷.
江湖友人仲話,水房百花蛇捧業仔出嚟爭坐館,照計業仔有呢支大水喉射住,走勢應不錯,但有人又走去搞外圍馬,亦因此而被警方跟到及告埋佢洗黑錢,新正頭,業仔煩官非外,仲要應付同門內訌,都咪話唔頭痕.江湖消息話,業仔女友可能見佢太煩,索性走去澳洲散心,所以話大哥唔易做,江湖飯難食.
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過吓癮!


text:
呀 Jolly係好撚搞鬼,佢係唔會直接問佢有無dating,而你亦都唔可以直接答佢話今晚有dating叫佢黎,你話今晚有呀你黎唔黎?佢會當堂屌撚柒你 以為我依家好想去你果d爛鬼dating呀?你以為你地公司有咩好呀,上次件事呀,你知唔知,搞到我要去睇心理醫生呀
屌屌屌屌屌,我就真係就黎要去心理醫生呀Jolly姐你有無好介紹呀仆街?
我 每次同佢傾電話,都係要搞盡心思好似tum女上床咁乞求佢去,佢老母咁你話點解唔答佢無?因為答無仲撚大鍋,佢就會打俾我事頭婆然後又再loop一次佢被 人非禮果單野問我事頭婆知唔知刑事起訴係限期架,你地唔好以為過一排我就會無左件事呀,我同你講,我無原諒過你地架,係你地叫我俾次機會你地架咋,我依家 都係觀察中,睇下你地有無誠意咁,如果俾我發現你地係無既話,唯有法庭見架咋
我屌,我有時諗,我真係寧願坐監都唔想再咁樣被佢折磨.我有一次真係絕望到問我事頭婆,其實我地係咪被人玩定係中左天仙局?
咁講返同呀Jolly講電話,係要好有技巧,佢通常打黎既開場白就係
1.喂,你係咪打過俾我?
2.點解你地公司做野咁架?
3.上次叫你講過d野你有無做架?
而我必須要咁答:
1.哦係呀係呀
2.對唔住呀,我地會盡力做返好
3.有架有架,跟緊架啦
跟 住就要同佢講一輪唔撚那更既野啦,包括梁振英施政,雙非孕婦,Chanel no.5邊度有得賣,Hermes新一季有咩新款,D自由行好貴乞人憎,然後就要乞求佢話呀Jolly姐,我地今晚呢係邊度邊度有個dating喎,不如 你考慮下有無興趣黎呀,如果有既話我可以安排一下,而通常佢都係話無架喎,但佢又唔係真係唔會黎架喎,因為通常係開始之前既半個鐘度啦,佢就會話自己咁岩 係附近同friend食完飯無野做好得閒咁又咁岩諗起我地公司,於是就會賞面光臨
話說事頭婆送俾Jolly姐個plan我地公司裡面俗稱叫廚房plan,喻意sit灶啦,係專比d萬年老姑婆用,亦因為個plan咁撚強橫,Jolly姐亦得以橫行曬係幾乎我地公司既所有佢合資格既dating裡面
多人果d我都由佢,佢老母系有時三對三咁佢又要叉隻腳,屌佢咩,咪變左唔對稱囉,搞到我地成日被人嘈,但又有乜計,佢癲架嘛
如是者搞左好似都有成半年有多,我果排真係生不如死,後尾終於有一位阿生打救左我,我真係到依家都好感激佢,而佢亦都係我人生裡面其中一個最撚佩服既男人
話說果日我又乞求到Jolly姐賞面光臨,咁我通常都會成隻狗咁係門口度heheheahea咁恭迎佢,而佢條仆街亦都會好準時咁遲到半粒鐘
咁果日係一個比較多人既event黎,即係會有MC玩下game然後輪盤咁換台果d黎 咁呀Jolly姐去到之後人地就玩緊game架啦,佢老母臭系真係無句好口,一入到摺一聲,仲要摺到好撚大聲,然後話:咦,咁鬼多人,污煙瘴氣
嘩屌,我真係想兜巴昇柒佢老母臭系,即係我已經唔介意被佢當狗咁屌,但係佢咁樣真係好影響其他人,最緊要係好影響到我份工呀嘛
咁人地玩緊game,佢講完句野又唔郁又唔剩,企撚左係度扭下扭下咁,老母系呀,佢拮起條尾我都知佢想點啦,咁我點呀,咪九秒九咁衝過去話呀Jolly姐,大家玩緊game喎,不如你都黎玩吓啦
唉玩就玩啦,無無聊聊咁
我果陣開始有D明白點解古時D太監大部份都心理變態,即係如果我日日都要服侍個咁撚西既女人呢,我真係遲早痴線,但係係果晚,我人生迎黎左轉機,因為係果晚,有個男人,呀,唔係,係男神,打撚左Jolly姐一巴,係,係兜巴車左落去佢老母系塊面度
果 陣我記得應該係玩到ice breaking差唔多最後一隻game,咁隻game係有少少身體接觸既,真係好少好少揸下手仔咁上下架咋,但係你知Jolly姐係幾咁身嬌肉貴架啦,咁其實當我醒起run到呢隻game果陣,我都哎呀左一聲,個心仔都啵啵咁跳望撚實呀Jolly姐大佬保你大唔好又搞事
咁話說呀Jolly既partner,就係果位男人中既男人,咁Jolly姐都係扭扭拎拎掂下手仔又喂又剩啦,跟住呀男神生呢,嘩,佢一野fing開左Jolly姐隻手仔,然後好撚不羈咁屌左一聲:麻撚煩
我果下真係媽大口呆撚左,你地明唔明果種又好撚開心但係又好撚擔心既既感覺?
但係,但係咩呢,我果吓我望到呀Jolly姐個樣真係呢,佢直程係嬲到我見到佢額頭d青筋係跳下跳下咬撚牙根條頸果d筋呀乜撚都出曬黎好似就黎要爆咁,跟住佢果隻指住呀男神生既手指震下震下咁,嘩你知唔知我果個moment幾撚驚?
你講咩呀
Jolly姐指撚住呀男神生黎屌,已經係全場人望到實一實,我聽到Jolly姐係嬲到聲都變撚埋,但係呀男神生係理都無撚理過佢
然後呀Jolly姐就開始控制唔到自己啦,我真係唔知佢黎緊M都M都無撚得黎,佢癲到捉撚住人地隻手用手指篤撚住人地下巴人地塊面黎屌,我諗果下Jolly姐應該有諗過將呀男神生分屍
跟住就黎上帝顯靈既一幕啦,其實我個人黎講啦就唔同意打女人,咁但係呢如果係話有條友咁撚沙po連Jolly姐都夠膽打既話,咁又唔撚同喎
話說呀男神生被呀Jolly姐捉住黎屌之後,電光火石間佢一巴車左落去Jolly姐塊面度,我諗果個moment情況真係好撚危急,如果唔係呀男神生係唔會一巴打到呀Jolly姐連塊面D粉飛出黎
之後發生既事我唔係好記得啦,因為果一巴之後我係成個都進入了一種恍恍惚惚既狀態,我淨係記得呀男神生好撚瀟灑頭也不回咁攞袋走左,然後呀MC係被塊面被Jolly姐刮左幾下既同時攔住左佢無搞出人命
然後你估Jolly姐點呀......


text:
新老細尋日黎左一日.又真係幾勁﹐仲細過我個staff 一年﹐但係已經係FSA, 即係pass 晒所有actuary exams, 一般人可能要7-8年﹐甚至乎永遠都搞唔惦既.個靚仔4年內搞惦﹐應該都好勁下.個人都幾nice, 結左婚﹐ 幾mature 甘﹐所以我諗應該ok 既.不過唔知會唔會好micro manage, 不過我前上司都夠衰﹐所以應該唔會衰得過.同埋佢manage 埋D好似我地甘有責任感﹐又知道做D咩既人﹐都應該好易.其實我覺得話就話report to 新老細﹐其實都係名義上﹐實際上都會好似以前甘主要幫舊老細做野﹐不過要知會一下新老細甘.我諗因為大老細鐘意呢個新老細﹐又要為將來consolidate 個dept 落NC 鋪路﹐所以要安排新老細所謂manage 一班呢度既人.大概未來一年OK, 我地個team 有人走既話﹐replacement 一定係NC請.我地個team 佢會有三個direct report, 係IN 個同事係公司做左十幾年﹐我同佢都好熟﹐佢講明唔會走.我以前個staff 岩岩轉左升左﹐應該都唔會郁住.我呢? 都應該唔郁住啦﹐去年Scofield 都係結左婚一年後先走﹐我都係處於太多variables 既階段﹐所以都係睇定D先算.
Labels: Office Space


text:
早前收到ILLUMA 嘅靚靚邀請卡
首先,我就聽在場職員講解ILLUMA獨特o既成份sn-2 Palmitate
知道ILLUMA係中環碼頭打造香港首個環海莊園『ILLUMA Eden』
而且仲邀請我地出席呢個大型活動添
其實朗朗由一歲已經開始飲ILLUMA直到依家
期間ILLUMA都舉行過不同親子活動
但我每次都未能參與
今次幾忙都一定要出席呀
第一日我就帶住奕朗去玩啦
朗朗去到見到四圍嘅佈置已經好興奮
係咁嗌ILLUMA~~ILLUMA~~
會場有好多唔同攝影區比我地影相添
了解到ILLUMA舉辦今次嘅活動
係想大家知道要小朋友健康成長,其實同種植一樣,最重要就係要充分咁吸收營養
朗朗就當然唔會乖乖企係度聽啦,佢同豆豆係度玩
睇下佢地,每次見面都玩得好開心
只要去到櫃台登記
就可以參與Plant Jamming
Workshop
我同朗朗登記後就去Milk Bar拎返杯野飲
婆婆當日見到張咁靚嘅邀請卡,有問過我邊個請我飲
朋友仲笑答,ILLUMA請我去飲.....奶
估唔到黎到真係有奶飲
朗朗就拎左杯ILLUMA 4即場嘆下
等到我地果場,我地就馬上入去搵個位坐好
著好ILLUMA為大家準備嘅圍裙
然後請聽MC哥哥嘅講解後
我同朗朗就開始設計專屬嘅栽盆
我捉住朗朗隻手係玻璃上畫公仔
朗朗就一手一腳將士多啤梨幼苗好好咁放入玻璃盆
再細心咁放入種植泥同埋珍珠岩
加埋係後面電腦影嘅型仔相落去
完成啦!
玩完當然要影返張合照啦
朗朗玩得好開心
完成後仲有一個好靚嘅盒比我地帶走盆栽
盒內有兩支營養液,比我地返家使用
只要跟足盒內嘅指示去照料盆栽,相信好快就有士多啤梨長出來
經過今次親子活動,令我對sn-2
Palmitate認識多左
亦都知道自己無揀錯 ^^
而且我地每種植一棵士多啤梨,ILLUMA就會透過香港地球之友捐出一棵樹
可以享受親子樂之餘,仲咁有意義
下次ILLUMA既活動唔可以錯過呀!


text:
全部平底鞋擺喺度慢慢試,斗零踭 bye bye.
媽咪姐
咦?周汶錡凸肚喪揀平底鞋?
上個禮拜媽咪姐執衣櫃,順便襯衫,點知襯嚟襯去都係爭啲嘢.係啦,咪就係爭咁幾對鞋囉,於是乎即刻衝咗落銅鑼灣百德新街𥄫𥄫.
落到鞋舖,就撞到周汶錡( Kathy)同個男仔 friend行街.嗰日佢好輕便,鬆身裙,鬆身衫再加個手袋仔.雖然媽咪姐見慣明星阿太,但 Kathy話晒係名模,又啱啱攞咗個「十大傑出衣着大獎」,梗係乘機𥄫吓佢揀乜嘢鞋款學吓嘢啦.不過見佢揀親嘅都係平底鞋,以一個女性角度分析,有乜理由唔揀高踭鞋先?呢個人相當有可疑,死跟.
睇完鞋,佢就孖住男友人過咗隔籬幾間舖睇衫,離奇嘅事情又發生啦. Kathy睇親都係鬆身衫,仲隱約見到佢個肚有少少隆起喎.嗯……究竟係媽咪姐諗多咗,定係就嚟有好消息公布先?
混血新世代
近年娛樂圈掀起生 B潮,個個趕喺 40歲前生仔,而模界就係混血 B嘅天下.嘩!唔好怪媽咪姐偏心,啲混血 B真係特別 cute,好想咬佢哋一啖呀!
大命 B India
有「翻版鍾楚紅」之稱嘅泰國,瑞士,愛爾蘭混血女模 Cara G.,今年 3月同鬼模老公 Jesper生咗囡囡 India.不過 B女一出世,就要入 ICU留醫,好彩最後無事,依家仲好精靈㖭!


text:
攞住張Airport Transfer Voucher仲可以免費參加4小時Walking Tour
Tour 11點開始, 我地去左Mcdonald食早餐
酒店旁邊有呢D攤檔, 好多野買嫁
好多歐洲人都希望春天盡快來臨
Walking Tour就係舊城區呢個鐘度集合
呢度大大話話有十幾個Walking Tour
導遊第一件事就叫我地去欣賞牽逢正點既敲鐘, 其實只係個鐘響11下, 有D旅客睇完說: OH NO可能大家太有期望
呢個時候老公已經遇到朋友, 原來係同一個Tour, 世界真細小呢
個Tour分左兩部份, 第一部份主要係舊城區, 導遊會講好多歷史呀, 捷克人既生活呀, 有咩名物咁
可惜小女子記憶力太差, 都唔係好記得
結論係捷克人都好命苦啊, 共產時代被前蘇聯嚴密監察, 每6米就有一個蘇聯人監視
不過而家都有值得自豪既地方, 就係佢地既貧富比例相差好少, 幾乎全歐洲最低
而佢地最多建設都係CharlesIV在位既時候起
記得導遊都幾詳細介紹兩隻熊
捷克好多建築物地上會鑲左呢D牌, 係話比你聽戰前曾經有呢D人住過
布拉格每晚都有大大小小不同的演奏會, 價錢亦唔貴
上半PART好快完左, 有半小時休息時間比你去下廁所, 食下野咁
我地去左呢間林寶堅尼Cafe食左D輕食
第二Part開始去河既另一邊, 好快就行上查理斯橋
見到對岸既城堡
以為日本先興用鎖鎖上祈求愛情, 原來捷克都興
入到城堡區, 導遊介紹左呢道John Lennon牆
我地一口氣行左一條大斜路上到呢個高處, 真係超索氣
呢位靚仔捷克兵好無奈咁變左我地既Model
終於去到城堡上最大既教堂
壁畫好靚啊
老公點都要影阿當同夏娃
呢度就係我地個旅行團解散既地方, 最後我地都有比Tips導遊
我地就沿住呢條路落山
都係時候介紹下我地D團友, 首先係導遊先生
圖中央位大叔支長炮真係好勁, 可能對面海都影到
後面對情侶成日卷煙草食, 個女既成日腳震震, 唔知係咪煙癮起 前面紅色帽個位少女身材都幾索, 佢同媽媽一齊參加旅行團
Join完個walking tour隻腳勊到想死, 仲好鬼凍, 我腦海裡淨係想食好熱既河粉啊
去左酒店附近一家越南菜, 起初以為無MUD人, 點知裡面幾乎坐滿, 原來捷克人都好鍾意食越南野
泰式冬蔭公好好味呀
生牛肉湯河唔係好似香港果D, 佢好似擺左番西冷扒上去, 不過人在異地有亞洲野食真係好幸福
唔知點解, 我去日本十日八日唔會掛住食中國菜, 但去歐洲食得麪包多真係好掛住亞洲菜, 記得讀書時同同學去歐洲旅行, 就算幾窮我地都爭取係每個國家食一餐中國菜


text:
18 August 2013
終於恨到喇
暑假嘅壓軸節目
我地嘅生日小小遊輪假期
TIBA TIMA都想比阿TI試下去一個船上旅行
如果大家都ENJOY又唔暈船浪
第日去東岸可去埋DISNEY遊輪呢
阿TI心情靚靚
因為同MAMI有母女甲
係唔係好靚呢?
我地全部人嘅行李喺晒度
個BACKPACK好靚啊
係姑姐送比阿TI嘅生日禮物
過海去尖咀LU
會合埋阿TI嘅BEST FRIEND食LUNCH
阿TI好鐘意同D靚女做朋友
個原因好好笑架
聽落又有道理
小女孩總係鐘意帶公仔外遊
所以TIMA一直都唔STOP佢呢個習慣
但希望佢愈帶愈細隻LAW
手拖手食埋30蚊嘅軟雪糕先出發
好貴呢 但幾好食BOR
上船喇!
我地一家都係第一次一齊去遊輪旅行
呢位小朋友真係好期待每一個旅行呢
今次會見到咩呢? 會食D咩呢?
好多好多問題
Junior Cruisers Program
上年已經想報
但可惜好快FULL
今年又報到喎
呢個航海PROGRAM係為小朋友而設嘅
報名嗰陣講明小朋友生日
船上會有個BIRTHDAY PARTY比佢地玩
兩位小朋友手拖手出發
哇 呢隻企鵝
TIMA個人認為好醜怪
但兩位小朋友好欣賞...
上到船有個姐姐帶我地去睇船嘅設施
之後就有個歡迎大會
小朋友見到DISCO咁嘅場再興奮多D
兩個即刻有個戰鬥浦樣
WA哈哈哈哈
歡迎大會係玩遊戲同埋講下航海知識
仲有好多關於海洋嘅知識用GAME嘅形式去PRESENT
阿TI出左去做示範
之後就去搵船長
個瑞士船長好似好“串"咁
Anyway picture啫
Ti : 船長室就係咁架咋?
係呀 唔係點呀?
yeah
攞房 我地只Book到最basic嘅package
間房係咁上下架喇
玩一陣就去食飯
兩位梗係公主裝啦
阿ti一去到指住個咭勁興奮
”mami有我個名呀“
係喎 好有誠意小朋友又學多樣野
就係有時食飯會有mark名
welcome drinks cheers~~~
呢餐包埋架
有牛啦火雞啦
幾好食bor
仲可以食出面buffet d食物
食食下兩位小公主去左睇起錨
呢隻企鵝又嚟
生日party喇
tima就唔信咁多人都係八九月生日
有冇咁誇張呀?
見到阿ti個名嗎?
生日快樂!
甜品都好靚靚bor
食飽飽就同兩位公主上甲板睇維港夜景
好靚呀
其實香港嘅夜景真係好靚
美少女們SAY YEAH
吹完風
返房做tima準備嘅手工
一人一包你佢地揀架
好比心機做左半個鐘
新鮮熱辣啊 @___@"


text:
話咁快我就33個月大啦,雖然呢個月同爸爸媽媽坐咗飛機去台灣旅行,但其實我一直keep住病,由月初普通感冒咳到嘔,到月中成日叫住肚痛又痾唔出,終於拖到去完旅行返來連燒三日,痾同嘔咗幾次食埋抗生素,先終於正式好返,連媽媽都話餵我食藥餵到怕呀﹗
因為病同肚仔唔舒服,所以呢個月食得差咗,好多時食半碗就叫飽,試過連至愛嘅蛋糕同蛋壽司都話唔要,爸爸媽媽知我唔舒服都無勉強我,但宜家好返就開始加返份量畀我,肚餓時我都會搶住食,但無再好似上次腸胃炎之後咁餓鬼mode.
瞓覺方面無咩特別轉變,依然係晚晚十點半入房,搞到十一點幾差唔多十二點先肯瞓,但可能夏天陽光猛D,成日九點就會自己醒(之前可以瞓到十點㗎﹗),不過媽媽話有樣嘢值得一讚就係我試過兩次半夜醒咗,肯起身過隔離房叫醒媽媽話去廁所(之前係寧願賴喺片都唔肯出房),佢叫我要繼續努力,咁就可以開始戒埋夜片㗎啦﹗至於晏覺都係keep住放學返來瞓一個鐘,好唔夠喉所以每次起身都要發一輪脾氣先清醒到,就算媽媽用貼紙奬勵計劃都無咩改善.
活動能力無特別進展,行路時依然係成日跌,媽媽同老師商量過,已經決定暑假會同我約個期返健康院跟進吓,其他爬高爬低跑跑跳跳都無問題,今個月仲學識咗自己用水袖踢腳撥手游水添,來緊媽媽又會同我去上幼兒水上安全班啦,希望今年大個仔會學到多D嘢啦﹗至於小肌肉方面,搓泥膠同扣鈕有明顯進步,畫線畫圓圈都越來越smooth.
認知能力越來越好,好多嘢講一次就記得,亦會留意到D好細微嘅嘢,呢個月爸爸媽媽開始教我認英文細階字母同一D簡單英文單字,大部分都係一學就記得,係b,d,a,p,q呢D相似嘅會撈亂,宜家終於肯認真慢慢數數,認數字亦越來越好,出街認巴士號碼都少咗出錯.
空間感有明顯進步,砌砌圖已經唔會亂來,之前媽媽睇《天下父母心家長手冊》,學咗用lego訓練我嘅空間思維,我好快已經跟到砌到,呢排繼續熱衷於玩LEGO,喺姨丈嘅引導下學識自己砌架大貨車同高樓大廈出來.
好鐘意同小朋友玩,去到公園會主動撩D大哥哥大姐姐玩,人哋唔睬我就喺後面跟住佢哋做一模一樣嘅嘢,畀媽媽話過之後,宜家對同學會斯文D,識得有商有量少咗出口鬧人,對表妹都好返D,大家終於有交流肯輪流玩,但玩到興起時仍然會有失控嘅情況出現,有次就玩玩吓突然拎個玩具扑表妹個頭,嚇到媽媽同婆婆死.
自理能力keep住無退步,返學放學依然係自己換校服同揹書包,宜家已經著得越來越順,媽媽只需將D衫分好前後放喺到,同除衫時幫手反起件衫,我就可以自己換好衫,至於potty training都已經好穩定,so far呢個月係無意外發生過,由起身開始就除片到夜晚瞓覺先包返片,出街見到廁所會主動話要vee,就算去旅行期間都無失過手.
把口完全唔識收,日日由朝早起身就講到夜晚瞓覺,就算媽媽已經唔應我,我都可以繼續自己講唔停,甚至夜晚瞓覺要媽媽話「你再講嘢我唔陪你瞓」先肯收聲瞓覺,仲成日周街跟人口水尾亂講嘢,最鐘意就係學埋D話人嘅說話,搞到媽媽好頭痕要事後同我講一大輪道理,不過有時講D嘢都好sweet㗎,氹到媽媽勁開心,佢話要寫低畀大家睇喎...
事例一:
有日媽媽一早出去忙私務,要爺爺嫲嫲代湊我返學,到放學就由媽媽接返
媽媽:你頭先返學有無落雨呀?
燒腩仔:有呀,有好細雨呀!
媽媽:我今朝出門口時好大雨呀!整到成身濕晒!
燒腩仔:咁你著我件雨褸咪得囉!
媽媽:你件雨褸我唔啱著喎!
燒腩仔:咁我買件好大嘅畀你著啦!我問爸爸拎錢買畀你咪得囉!
媽媽:好呀...多謝你呀﹗
(艾菲:有心買件雨褸畀媽媽已經夠sweet,最醒係識得問爸爸拎錢買嘛,kakaka...)
事例二:
有日準備坐車去公公婆婆屋企時
媽媽:平時坐車都係你瞓,不如今次俾我瞓,落車你負責叫我起身啦,我今日好眼瞓呀!
燒腩仔:哦,咁你瞓我膊頭啦,咪唔使瞓得咁辛苦囉!
媽媽:嘩﹗你肯借個膊頭畀我瞓呀?多謝你呀﹗媽媽好感動呀﹗
燒腩仔:係呀,咁你咪唔使瞓得咁辛苦囉﹗
媽媽:咁你負責叫我起身得唔得?
燒腩仔:得﹗
媽媽:咁你知唔知邊到落車㗎?
燒腩仔:上樓梯到嘛(落車個站的確係有條樓梯上天橋)
媽媽:好啦,咁我一陣安心瞓㗎啦﹗
(艾菲:呢一刻真係覺得呢個仔好man囉﹗)
事例三:
去旅行喺機場check in完,爸爸媽媽商量緊食咩嘢
爸爸:你想入閘先食定出面食?
媽媽:都係嗰D嘢姐,不如出面食啦﹗
爸爸:咁一係翠華一係大家樂...
燒腩仔:喂﹗唔好食住呀﹗坐飛機先食呀﹗飛機有得食㗎﹗
爸爸媽媽:!@#$﹪
(艾菲:我哋好似無人同佢講過飛機係有嘢食㗎喎)
事例四:
去茶餐廳食嘢時,媽媽叫咗杯熱檸茶,爸爸就叫咗杯可樂
燒腩仔:(指住媽媽杯檸茶)E...我唔飲肥叔叔(艾菲個中醫)D藥呀﹗
媽媽:好呀,你記得唔好飲啦喎﹗
燒腩仔:我飲爸爸嗰杯
媽媽:其實爸爸杯先係肥叔叔D藥,毒藥來㗎,你千祈唔好飲
燒腩仔:咁我飲返你呢杯
媽媽:乜我有話過請你飲咩?
最後又到講情感發展啦,媽媽話我呢個月忽然變得可愛咗,少咗搗亂唔合作,返學放學對媽媽來講終於唔再係苦差,依然在意爸爸媽媽開唔開心,只要聽到佢哋話會唔開心,我就會聽話唔再搞搞震,但有時太攰或者唔舒服都係會失控,仲會剩機拎D玩具或者死物來發脾氣.
不過鬧情緒嘅情況多咗,出街去玩前會因為怕唔知發生咩事而扭,到玩完要走又會因為唔捨得而唔高興,好多時大人做D嘢唔順我意,我會怨鬼纏身咁邊行邊喊,要媽媽惡話先肯收聲,次次明知自己做錯都唔肯接受懲罰,企圖以喊聲來擊退媽媽,但每次都畀佢罰得更甘...
成日做管家管返爸爸媽媽轉頭,會找佢哋嘅錯處,例如話媽媽食飯唔扶住個碗,同話爸爸坐扶手電梯時棟高腳,同埋畀媽媽話我是非精上身,出街或者返學見到其他小朋友唔啱嘅嘢,會第一時間向大人匯報,不過自己唔好嘅嘢就絕口不提囉﹗
~~~~~~~~~~~~~~~~~~~~~
嘻...唔好嘅嘢無謂講啦,不如我偷偷地送幾張相畀大家睇吖,媽媽因為我發燒而錯過咗NT大師嘅靚媽攝影團,於是等我一退燒就即刻拉我落公園影相補數,佢話practice makes perfect,雖然呢幾張相都仲係未OK,要靠後期加工先救得返,但練多D總有一日會成功咁話喎,咁媽媽你繼續加油慢慢摸索啦,記得影相還影相,千祈唔好逼我擺pose阻住我玩呀﹗


text:
《你唔係想咁咩?》 by 西柚汁
「你唔係一直都想我咁淫,喺人地面前扑我咩?」當日佢對我呢句耳語,我仍然記憶猶新.
早兩年我地同一班朋友搞活動,八對情侶舉行一個以BBQ聚會為目的嘅宿營,仲揀咗當時流行嘅露營車營地.
我地一共分四部車,兩對情侶住一架.每一個車廂都好似一間套房咁,有浴室,一張大床同一張可以變做大床既梳化床,兩張床之間係門同迷你開放式廚房.
當日我地一行八人在車廂外燒烤飲酒到深夜.
其後我同女朋友上咗其中一部車繼續吹水,而我地嘅同車情侶就因為當日考試,面帶疲意先行梳洗.到我倆返房安頓好都已是半夜,同車嘅情侶已經拉下眼罩入睡,於是我去熄燈.當時兩張床相隔唔夠十步距離,坐起身已經望見對方,即使冇開燈依然能有一定能見度.
難得去CAMP,手腳自然唔會安份,半攬半揸咁訓是常識吧.
而我都飲咗唔少,打算就咁攬實訓,就喺我準備入睡嗰刻,突然感覺到懷中嘅女朋友有意無意咁郁,好似用籮柚磨小弟嘅小弟咁,我就順手搓吓佢雙球.突然佢再次磨,而且用手引導我對手去搓佢對波,我心諗正呀喂!跟住佢突然收掣轉身,拉高件衫問我想唔想啜,我當然擒起身一手扯低個BRA就啜落去.正當我用力搓弄輕啜佢,突然聽見佢輕聲噴晒氣咁講「我下面好痕」. (!) 聽到鮮有主動提出嘅佢咁講,當然用行動嚟回應.雖然冇諗過有得屌,但係準備係要做好嘅,我喺枕邊抽出個DOM,套好二話不說就喺被窩入面推進.抽插咗好陣子,已經唔記得同房有人,佢突然慶起脫光光,繼而更主動地自己搖動下身.當時我真係傻鳥眼,佢竟然擰轉頭問我正唔正,仲要問「你唔係一直都想我咁淫,喺人地面前扑我咩?」
嗰一刻嘅我既驚又喜,心諗反正同車對情侶就算知道都唔會有啲咩反應,咁不如好好享受.於是一齊除哂衫落力打側身抽插,同時間佢主動將張被拉開,成對波暴露人前,我超興奮,心諗橫掂都嚟到呢步,就一手將張被拉到落腳,就係咁我地兩個幾近赤條條於朋友前扑咗一晚.
事後問番先知其他車都有下文,只係未有咁盡興.
「性」「愛」(編按:呢度作者係想強調唔止肉體,仲有心靈)最緊要係兩個人都開心;了解對方嘅需要同埋底線,都係一件不能輕視嘅事(上回提到嘅試水溫方法大家可以參考吓).曾經同朋友傾開性事話題,當中提及男朋友對自己興趣好似唔大(「自己」係一個女性朋友),於是我就提議佢留意一下男朋友鐘意咩體位,試下無意間透露自己嘅性幻想,了解男朋友對衣著有冇咩特別癖好,鐘唔鐘意女仔主動熱情等,咁迎合一下不就解決問題了嗎?
可能有人會話,咁樣就晒對方好咩?
我認為如果大家建基於互溝通,自然會大家都想遷就對方,喺性方面都想給予對方最良好嘅經歷,就唔會存在單方面付出.做主動嘅都唔一定係男方,女仔都可以反客為主,打破社會既定潛規則;再者,感情太計較只會辛苦,倒不如落力為對方好,話唔定會有不錯回報.
當晚嘅我就係一個好例子,女朋友由一開始唔太主動諗新花款,到感受到我「性」「愛」嘅不遺餘力之後,暗啞底一直聆聽我嘅FF幻想,甚至最後主動付諸實行.雖然呢件事唔係一朝一夕可以做到,但得到嘅唔單止係性上嘅滿足,亦為我哋兩個人嘅關係提昇到另一個層次.如果覺得女伴唔享受,不如搵日問下佢意見,可能佢會願意話你知佢所渴望嘅浪漫前戲!
專欄:不是交配是做愛
兩個人走埋一齊係team work.
有人話係睇彩數,有人話係努力經營.西柚汁就話乜都有啲啦50/50.
一半性,一半愛.
作者:西柚汁
八十後咸濕仔.
有數年穿梭各成人討論區經驗,不求生活富足,但求愉快良好嘅性生活.


text:
睇你個case我就覺得有D野唔係咁妥當.
第一個問題我相信好多讀者都會問,就係你地家庭收入93.5K,但你只能儲17K,即你地三個人月洗76.6K,減埋供樓22.5K,即你地洗成50K一個月,講真我明白有BB亦有支出,家家有本難唸的經,但同時你地又有個目標要買三房,但洗錢都好似好豪爽,呢個位你地要好好諗下短期內有無得慳下,唔係就真係三房難過登天.
另一样野就係你的按揭還款期一定係好短,我大約估計你地買果時可能係用13-15年左右的還款期對不對?呢個decision真係好差,不過你比我的options都有意識到呢個問題,奈何我唔知你幾時買又有無要罰息,所以就當你無先,但呢個位你真係可能要執執佢.
好啦,入正題我嘗試去諗你點样可以買到3房,但先決條件必須為一間3房定個價錢.由於你無講清楚買邊或幾錢筆直,我用你以定5.2M的兩房黎計,你起碼講緊3房我估都要7M以上.你地有鋪排的,就係叻在用你一個人名留左個生口,但以目前的按揭限制黎講,7M以上的樓而家最多借5球,咁你係咁易都要楂住2.5M+係手先有得玩,除非你肯住遠D就另計啦.
以你手頭上的資金,大約係1M左右,唔計你個B的基金,咁的情況你要有2.5M的話,即你要搞到約1.5M出黎.就當你加按按多500K出黎,你每個月儲17K都要約莫58個月先得,即係5年時間,呢個亦係我叫你諗下有無得慳D錢的原因.不過,你可以話你每年花紅可以食多100K,即你大約可能4年就完成.
問題又去番你比我個兩個option,第一個就係揀租樓,呢個就同計數無乜關係,亦係一個方法,不過我個人一般都傾向能自己買到就買到,但利用財技去拉高番買層貴樓的支出.當然你諗租樓都無錯,你買唔買多層第二層都次要,呢D我見你都識計,但係我角度我係一個計完數得黎又會固執小小的人,因為我真係好L憎租人樓唔知幾時比人收番的感覺,而且D裝修又九成係自己唔中意,係呢個前題下我就一定諗自己買層大樓住,但你有你的道理我不會說錯,租定買自己諗.
第二個option其實我唔明個目的,係咪即係你諗住唔搬3房只係諗住收租算數?如果係的話都係一個財務自由的方向,亦無乜問題.
不過比多個諗法你就係留意下有無D新盤有發展商二按的,而你地又中意.咁或者你地可以加按左之后用你老公個名借埋發展商的二按去買間3房.


text:
同幾位友人睇完星戰,一完場朋友們顯得相當興奮,
又估到底黑人死得未,
又話好多謎團未解開,枝激光劍又唔知邊度來.
三個人團團轉係咁問我意見,叫我預測星戰下集講咩,
我大叫一句「咪嘈啦!」,然後就行開左.
聖誕節要同一班男人睇戲本來就係一種錯的決定,
而完場仲去討論咩Skywalker,咩黑勢力,咩第一軍團,簡直喺錯之又錯.
成套戲重點喺咩呀?係呀REY 呀嘛.
我知呢個世代有好多女神,百年一遇,童顏魔女乜乜乜
但係呀REY唔同,佢根本係清泉,如果以佢咁嘅條件放喺香港,
我敢擔保,屬於觀音級.
點解?首先,佢識砌機.一個識砌機的女仔代表佢明白男人嘅心.聖誕節會用幾千蚊買張GTX970卡做生日禮物俾你,而唔係一張貼住佢張相既垃圾出聲聖誕卡.當你去買GAME嘅時候,佢會提你屋企部機喺行唔到Witcher 3 Ultra Quality ,而唔係話「咩來架?又駛錢買遊戲」.佢會識分I5同I7,而唔係剩係識iPhone同iPad,除左自拍粒制同Instagram就咩都唔識.你話搵到個陪你捱M記的女人好幸福,SORRY,陪你打機既女人先係極品呀.
第二,佢係孤兒出身.孤兒有咩好呀?就係好需要愛.你睇下FINN 個柒頭,無樣無錢無父幹無才能佢都嗒糖,俾著才智兼備既我行埋去,FINN 真係一刀被Kylo Ren斬死都無人可憐.然後,你再睇下HAN SOLO,七十幾歲帶住隻臭猩猩都夠薑搵呀REY 做佢契女,然後呀REY仲要唔敢SAY NO.呢種女人真係先到先得,後悔都來唔切.
第三,佢夠財政獨立.你諗下一個自細執零件賣嘅女仔,對住成班麻甩佬都可以自力更新,佢點會係果種依賴男人嘅人?比起話男人無上進心,佢兩三下散手就整好你部機,都幾肯定係IT界嘅一粒明日之星.你諗下LED聖誕樹都收六位數字喎,呢個時勢娶到佢真係打跛腳都唔洗憂.諗深一層,父母雙亡禮金唔洗你俾;住廢墟樓又唔洗你買;做得再絕啲,粒鑽戒,求其搵舊六角螺絲批兩野就得,你話唔想咁都覺得自己虛偽啦!
第四,佢真係靚.我知靚有好多種,但有一種係公認嘅,就係素顏美.
無僭健無添加無瀘鏡都出得鏡嘅,差極都有個譜.你睇下呀REY,輪廓分明得來又唔刻意,化妝得來又唔浮誇,同果種剩係知韓國邊隻唇膏最紅,日本邊隻粉底最白嘅女仔根本唔係同一個運動場.你幾時見過小龍女係古墓化妝嘅姐?無呀嘛,有果個都係陳妍希來架啦!
第五,佢夠青春.人地19歲喳,女人最佳年齡,仲需要講咩姐?
所以我話,班毒男睇戲都唔知睇咩,兩個字:「膚淺!」
原文連結


text:
好慘呀!! 好慘呀!!
尋晚 1:30am 弟弟喊醒, 好淒涼, 佢好少半夜喊咁耐, 以往都係發夢先大叫一兩聲自己好快訓番, 今晚聽佢喊左成 3 個字都唔想停, 於是我出去抱住佢, 氹佢一輪等佢冷靜左再俾佢係床仔訓, 佢係訓著左架喎, 點知半個鐘後又喊醒, 不停踢腳, 又抓右小腿, 原來佢俾蚊咬~~ 蚊咬既部位仲摸到硬硬地, 搽左藥膏都要工人姐姐成晚輕掃弟弟條小腿佢先唔再起腳踢, 不過都係斷斷續續咁喊, 聞者心酸....
朝早起身見佢心情又唔錯, 於是我問佢做咩事尋晚喊喊呀? 訓醒唔准喊架喎.... 又係度鵝佢, 再望下佢被蚊咬既地方, 我足足係望左 1 分鐘先有反應... OH MY GOD! 弟弟隻腳腫晒!! 兩隻腳 size 唔一樣, 右腳粗碌左好多! 等我仲話佢添, sorry 呀, 弟弟, 媽媽衰! 即刻飛奔去樓下睇醫生, 陰公呀, 弟弟對腳腫到鞋都著唔落!
好在弟弟冇發燒咋, 醫生望左兩眼就問我俾唔俾弟弟食藥? 係敏感藥黎既, 可以止痕但有睡意, 要每日食 4 次添, 仲有俾埋止痕藥膏早晚搽, 我問醫生食藥都唔係辦法喎, 屋企裝蚊香好唔好呀? 醫生話唔好裝蚊香蚊機, 對小朋友呼吸有影響, 得一個辦法, 就係買支電蚊拍同埋開冷氣訓覺! 小明已經唔算嚴重個個, 有 d 俾蚊咬眼皮, 咬耳仔仲慘不忍睹呀.....
真係冇陰公, 睇完醫生即刻走一轉去商場買電蚊拍, 跟住返屋企報仇!! 我地反轉左弟弟間房, 將所有床舖被褥羅晒出黎, 咩洞都唔放過! 真係有隻蚊係呢左係床尾櫃入面, 佢飛得超慢, 因為佢已經食到好飽, 俾秋秋一拍佢就成手都係血!!!! 冇用電蚊拍因為羅唔切, 不過手刃仇人仲痛快
弟弟, 呢個仇我地幫你報左喇~~~
P.S. 呢件事上唯一令人感到安慰既係發現弟弟食藥合作左好多, 以前一見到支藥水係喊住走架, 而家真係大個仔, 為食既佢可能覺得支香蕉味既止敏感藥水甜甜地所以好肯食! 乖仔


text:
參加左 3 期幼潛, 今次真係最後一次, 小明有顯著既進步, 由初時堂堂扭眼訓, 之後不停跑圈, 到而家叫得停知規矩肯坐定真係每期都有進步
今日終極考試, 弟弟仲發揮超水準表現, 5 分鐘考完!! 快靚正到張姨姨都無話可說!! 得出既結論係小明實在太鍾意同人玩, 好鍾意黐人, 反而要佢一個人坐開考試時, 佢就會好專注, 真係咩都識, 又估唔到佢平時有學野 ^^ 我都係咁話, 佢次次考試都真係考得好好, 平時上堂就好似遊魂咁, 叫又叫唔停又唔肯坐低做, 竟然又識喎!? 呢類打天才波既小朋友係最難教架, 希望弟弟大左返學唔係咁
測試一 -- 放砌圖
弟弟塊塊砌圖都想攪, 限佢聽張姨姨指示整完先, 衰仔就扁晒嘴不過都聽話
測試二及三 -- 用夾仔夾絨毛球及看圖配實物
Easy job 完全冇難度!
畢業了~~~ 多謝張姨姨 & Gi Gi 姐姐既教導 ^8^
非常嗲既弟弟, 玩玩下玩具都要坐大脾
盡得爸爸遺傳, 最鍾意飲茶
難得出尖沙咀, 順道去圓方玩
第一次上呢個平台花園玩
小慈身手敏捷, 好靈活呀!
晚飯去食串燒同埋拉麵, 估唔到小慈小明兩個極度鍾意食枝豆, 要 encore 先夠喉!
小明好比心機自己 meet 豆食, 成餐飯坐左個半鐘都冇扭計要落地


text:
從來未試過煮一餐飯用左咁耐時間!!
今日放假, 陪完小明返學 11:45am 即刻搭巴士出九龍城買野, 一落車就滂沱大雨, 唔通連個天都唔鍾意我買送煮飯?! 終於我買齊所有野揹住一個背囊另加左右兩個環保購物袋先裝得晒, 行足九條街差不多行晒成個九龍城先搵到架巴士搭返屋企, 落車已經 2:30pm .... 睇下我係昌泰買既戰利品
好, 開工!! 先整楊枝甘露因為甜品要雪凍先好食, 小慈有幫手 meet 西施柚, meet 兩下又偷食一啖, 係咁話好味好味, 屋企冇 B 仔高速攪拌器, 諗住我冇可能整到芒果蓉架喇, 點知少媽提我用小慈小明以前用黎打肉碎整糊仔個個 Uncle P 都可以整到!! 好野~~~ 真係得呀! 可惜我冇磅, 唔知 40g 既糖係幾多, 於是淡左 d, 不過都好靚仔
香茅胡椒炒肉蟹 -- 今日買到 2 隻大肉蟹要 $200 , 放左係廚房地下等死, 小慈小明耐不耐就入黎探佢地, 又摸又篤眼又 hello crab 又話佢地訓左要細細聲咁, 真係笑死! 諗住佢地對左半日有感情, 點知爸爸一放工返黎, 小慈就大叫: "爸爸, d crab 等緊你劏左佢地呀!" 有高手係度唔駛 10 分鐘就劏好洗乾淨, 勁呀爸爸 ^8^
柚子海鮮沙律 -- 我有跟足 Rachel 灼熟魷魚同蝦之後即用凍水浸, d 魷魚真係好爽好爽, 沙律汁又好好味, 工人姐姐讚不絕口, 連唔食沙律既爸爸都食左好多! 小慈係我預備材料既時候已經偷食左好多蝦米花生椰絲, 蝦米簡直就係佢既至愛, 每隔 2 分鐘佢就入黎偷走一隻, 好在我買左兩包蝦米咋
冬蔭公蝦湯 -- 我用蝦頭蝦殼煲湯既時候, 小慈已經話好香, 我冇放指天椒同埋俾少左一湯匙泰式酸辣膏, 小慈都係話好辣飲唔到, 可惜可惜..... 顧此失彼, 爸爸就嫌唔夠辣羅! 哼, 全家得佢食辣, 我同工人姐姐覺得岩岩好呀, 我叫佢自己加兩匙辣椒油佢唔加之麻!
加料: 泰式香葉包 -- 上次係 Rachel 度食完真係覺得好好食, 於是叫少媽幫手俾個食譜我. 點知昌泰有現成香葉包賣, 於是我再買多一包明襟葉就攪掂 ^^
呢味全家一致好評, 我冇 Rachel 個 d 靚靚小碟, 用左小慈隻飯碟頂檔
你睇呢隻為食貓, 食蟹都飽, 佢個碗飯係冇食到既!
小慈好鍾意芒果, 不過佢太飽已經食唔落, 佢話聽日再食過!
雖然我由 3:00pm 煮到 8:00pm, 坐低時先 feel 到腳軟, 不過見到小慈同爸爸, 仲有工人姐姐都食到 lam lam 脷個樣真係好有滿足感!
多謝你呀, Rachel, 以前我唔敢入泰國雜貨舖架, 而家肯定會成日蒲昌泰 :)
有無咁誇呀妳! 樂富Uny好似做緊Staub大減價呀, 聽日有時間就去望吓啦!
星期日要湊仔, shopping 要帶晒佢地出去 no way 啦 再加上周身骨痛, 今日係屋企休養呀
唔係我迫愛人又點會咁快交到功課呢? 推動力真係好重要架!
煮餐飯要攪到放大假先煮到, 真係好有誠意架
好了, 唔使比少媽追功課. 仲整埋泰式香葉包, 好犀利. 佢地喜歡食又食得好滋味, 就係妳原動力, 雖然企了5小時都係直值得.
個香葉包真係好得呀! 超好味, 食完真係覺得好幸福
乖學生仲有加料 叻叻呀 ~
多謝~~ 不過真係好攰, 我今日都仲未回到氣
好犀利!有餐安樂茶飯食啦!唔使比少媽追功課 係呢你會唔會比少媽引誘倒去買靚煲呢?
窮係我最大既定力 你地 d 煲真係唔係人咁品呀!


text:
暑假就快到, 每日都收到好多單張介紹不同既暑期活動, 真係花多眼亂, 只可惜 (其實應該慶幸) 小慈既暑假只有一個星期, 好多平日開既班根本報唔到, 唯有靠星期六日, 咁星期六日就唔駛等暑期班啦, 於是係屋企附近幫小慈報左畫班, 我有問過佢意見先架, 電視有小朋友跳芭蕾舞好靚, 我問佢想唔想學? 小慈答唔想. 想唔想跟舊年個教練叔叔游水呀? 小慈問到好清楚知道我唔會陪佢落水亦唔會係旁邊睇住佢就話唔想學, 最後係畫班, 我同佢講左爸爸媽媽唔識畫畫, 所以要請出面既老師教佢畫, 衰妹夠膽死同我講佢識油顏色唔駛學畫畫喎, 我話都唔同, 要學先識架! 咁小慈就問會唔會同媽媽一齊架? 我話唔會, 媽媽係出面等你, 點知此話一出, 以後一聽到 "畫班" 呢兩個字就喊, 話唔想學, 真係無話可說.....
今日上第一堂畫班喇, 我專登買本新既畫簿同顏色筆俾小慈上堂用, 仲氹佢上完畫班就帶佢去冒險樂園玩, 小慈憂心忡忡咁同我講 "畫班有冇媽媽架? 我想同媽媽一齊呀"..... 我唔想整喊佢, 於是我將呢個決定權交俾畫班既老師, 我話一陣問下老師俾唔俾啦, 老師唔俾我都冇辦法..... 唔好話佢, 我都好緊張, 上興趣班都攪到好似賭錢買大細咁
步步為營咁去到課室, 畫班老師係一個靚女叫 Miss Wong, 佢都好 nice, 小慈真係問佢可唔可以同媽媽一齊畫畫? Miss Wong 話: "媽媽可以係課室出面, 我地開住門上堂你可以見到媽媽" 聽完 Miss Wong 既答案小慈一如所料係即刻大喊, 仲喊到收唔到聲個隻! Miss Wong 唯有請我坐係班房既另一邊, 遙望住小慈, 衰妹都仲係咁喊, 足足濕左兩大團紙巾! 15 分鐘呀~~ 我淨係望住佢搖頭, 一句聲都冇出, 好在班上面有一對好攪笑既姐妹, 一個 6 歲, 一個 3 歲半, 佢地不停講野又唱歌, 仲話小慈做咩你喊咁耐? 跟住 Miss Wong 羅左好多幅畫出黎問小慈鍾意畫咩野? 初時小慈問咩都話唔鍾意, 後尾妹妹不停鼓勵小慈同佢一齊畫 Marie, 小慈先話畫 Keroro! 我仲以為佢會想畫 Hello Kitty 添, 上次買頂鴨嘴帽俾佢又係揀矇面超人, 連喜羊羊都唔要, 真係估都估唔到佢既 choice 男仔成咁!
Miss Wong 首先用鉛筆係畫簿度點出 Keroro 外型請小慈連線, 連好後就用黑色 Marker 鈎邊, 再用擦膠擦走鉛筆痕, 跟住就可以上色, 小慈初時未有心情連執筆都唔想, 要 Miss 捉住佢隻手教佢連線, 後尾見到隻 Keroro 開始成型就有心機, Miss 仲讚小慈隻手幾定添, 一堂 60 分鐘只係欠背景藍天白雲草地畫唔晒留番下一堂都算好快, 如果唔係小慈用左半堂黎喊應該做得晒
慢慢來啦,比d時間小慈,我相信佢好快就會叫你係門口等佢~
係呀~~ 期待中
禁你一講教畫就關我事啦!! 如果小慈俾我教!! 我應該都會投晒行!!!
我估熟人會好好多架, 你快 d 黎多 d 同小慈混熟 d 啦!
......... 我越來越唔識教人!!
咩事令你咁感觸先? 小朋友並唔係一般人黎架, 真係有時連呀媽都攪唔掂!


text:
66 個月, 可能因為幫小慈揀緊小學又要面試, 感覺上小慈好似已經好大個咁, 其實佢今日先 5 歲半咋 ^^
冇同佢太大既慶祝, 放學又要趕住上音樂班, 所以只係出街食佢最鍾意食既壽司~~
成枱都係食物感覺開心, 不過小慈念念不忘坐唔到壽司 bar 枱有 d 介意
去片~~
5 歲半既小慈好大進步, 我最欣賞佢既自律性, 吩咐過佢放學要做功課, 要練琴, 真係風雨不改都跟住做!
今晚食完壽司返到屋企都要做功課, 聽日要交新聞分享, 剪左一篇同小慈一樣大既新聞, 講瑞士有個縮水公園好似小小世界咁, d 人行入去即刻變左巨人, 小慈竟然好鍾意呢篇新聞話自己好想去瑞士睇呢個公園!! 我都想呢......
小慈個性善良, 溫柔, 好聽話, 好生性, 好受教, 又愛錫弟弟, 作為父母真係好欣賞呢個乖女架!
5 歲半既小慈又學識左自己識扎馬尾, 特別係做功課前識扎起 d 頭髮先寫字, 呢個係良好習慣
平時係工人姐姐半夜抱佢去廁所, 試過幾晚姐姐抱完佢去, 之後隔半個鐘佢又話要去, 一個鐘佢又話去, 成晚唔駛訓, 於是我叫姐姐唔好抱佢, 由得佢自己急醒, 仲吩咐小慈一晚只去一次廁所就夠, 成日醒唔夠精神返學冇心機, 唔訓覺既小朋友會變蠢豬架!! 呢招果然有效, 小慈於是每晚大約 3:00am 就叫醒姐姐同佢去廁所, 真係起身一次 only, very good!! 終於識自己屙夜尿喇~~ 希望佢遲 d 可以一覺訓天光醒左先去廁所就 perfect!!
K3 開始小慈已經好忙碌, 因為佢終於變得唔再怕轉變, 唔再怕三保, 唔再易喊, 人變得勇敢又容易笑, 於是我幫佢報左好多校內校外既興趣班為小學作準備
星期一 -- 學校幼兒藝術天地
星期二 -- 學校跳舞班
星期三 -- Peterson English Gramma Class
星期四 -- 學校小童軍, Tom Lee JMC
星期五 -- 創意畫班, 私人鋼琴
星期六 -- 體操班, 兒童詩班
星期日 -- 主日學, 兒童崇拜
係咪節目豐富呢? 問過小慈先報名架, 佢暫時樣樣都鍾意, 學一年, 到小學進入新階段相對地又會再調整下!
小慈, 大個女喇, 開始有自己既思想, 有自己既性格, 有個人既喜好, 但你既勇敢, 你爽朗既笑聲令到爸爸媽媽真係好欣慰
We love you very much, Grace ^8^


text:
Day 3 返學~~ 今日係 last day 陪小慈一齊上堂了! 3 日既家長陪同眨下眼就過, 我就開始熟悉返學既程序, 希望小慈都一樣適應同埋投入啦! 尋日做所有野之前我都預先講俾小慈聽, 佢有心理準備就表現得好好多!
今日都好順利, 不過都係唔肯坐地墊點名, 凌空用腳仔撩我小腿要我擘開大脾俾佢坐, 仲大聲話: "一陣先! No 呀!!" 唉~~ 咩事唔肯同小朋友一齊坐呢? 不過有進步肯去廁所洗手, 但行兩步會回頭搵我仲拖實我, 慌死我走左去咁!
小慈祈禱食生果個樣超爆笑, 咪晒眼但又想偷睇!
今日安排有少少唔同, 跳完熱身舞玩大肌肉時要開家長會, 陳老師過黎幫我氹小慈等我甩身, 佢話媽媽要去廁所我就閃入另一間課室! 不過唔夠 3 分鐘已經聽到小慈大喊, 大叫 NO~~~~~ 原來小慈唔俾陳老師拖又唔俾佢抱, 要自己搵媽媽, 大喊住周圍搵, 搵唔到先返去陳老師度要佢抱, 抱住就唔喊. 之後第二個小朋友喊陳老師就放低左佢, 小慈收左聲就肯俾第二個老師拖住, 不過咩都唔肯玩. 到我見番佢時, 小慈即刻用手箍住我條頸黐到實! 陳老師就話: "係咪呀? 媽媽返黎接小慈喇! 媽媽去左廁所丫麻! 唔駛喊架!" 我又 repeat 一次媽媽會接小慈返屋企, 頭先去廁所咁夾晒口供
陳老師話小慈懂事, 受安慰, 肯聽人講道理, 好叻! 仲叫我唔駛擔心, 小慈會好快適應學校生活. 小朋友一開始返學就喊係好事黎架, 代表佢識表達自己情緒, 最重要就係明白道理就最易教! 陳老師仲問小慈之前係唔係返過 playgroup? 有冇離開過我? 我話有呀, 做左好多準備工夫先返學架! 之前離開我都 ok 架, 突然又倒退唔知關唔關我大肚事? 不過係屋企佢扭計我地都係唔睬佢既, 由得佢喊一陣, 佢會識返轉頭同我講: I love you! 陳老師都笑, 佢對小慈好有信心, 佢話佢頭先都冇理小慈由得佢自己搵媽媽, 搵唔到就返去搵佢! 小慈就係咁, 大喊時氹佢佢係聽唔入耳既, 唔理佢一陣反而仲快收聲! 忽視法現階段係最有效既方法!
我都好驚唔知聽日點? 我點甩身要小慈自己上堂呢? 唔係次次握佢去廁所呀麻? 陳老師就話佢地有足夠人手氹, 但咁多小朋友一齊喊係好難攪架喎! 我有咩事前工夫可以做左先呢? 陳老師就教我同小慈講....
"小慈自己返學, 媽媽一陣間黎接你返屋企, 而家有老師有小朋友陪小慈一齊玩, 好開心架! 玩一陣媽媽就會黎接你!"
希望真係 work 啦! 將一切交托俾神


text:
之前 sheep 係網 order 左 Everday Minerals Start Kit 黎試, 咁我未用過礦物彩妝, 佢就俾左 Foundation, Blush, Concealer 我玩下, 粉狀我唔係幾識控制, 同埋個都幾厚同乾, d 色又唔係幾啱, fdt 我用左黎溝 chacott 碎粉, 已經用完啦, 咁仲淨左 blush 同 concealer 放係度好少用, 早排睇 Queenie Blog 佢都用 Minerals Makeup 黎 DIY Lipgloss, sheep 係佢個 blog 都有 post 過, 見都幾易整, 又唔想晒野, 就貪得意試下整!!
材料 : Minerals Blush, Kiehl's Lip Balm, 罌仔, 棉花棒
用法 : 將 lip balm 吱落 minerals blush 度攪均就得啦, 想 coverage 高 d 可以落少 d lipbalm, 想自然淡色 d , 就落多 d ...
~~ 完成 ~~
~~ 試色 ~~
雖然係 blush, 但唔算紅, 搽上咀都幾 nude 色
sheep 仲話 Concealer 溝 eye cream / eye gel 都得, 方法都係一樣, 遲 d 又可以試下


text:
方法是: 64,66巴士直到巴士總站,或者過橋後搭80號.到巴士大樓買飛即可.
有咩玩呢?呢兩日無玩,其實可以去一個Olkhon Island,睇石.到達Listvyanka可以參加Local Tour去.我地就係因為遲左五分鐘所以 miss左一點班車要搭四點個班.
而又因為咁撞到一個唔識講英文但又要同我地係咁吹水既俄國男仔,得21歲,"Vlad 哥", 揹住 backpack hitch hiking 俄羅斯.同佢雞同鴨講, Google Translate一大輪又問我地覺得列寧點!? (姐姐唔識咁深奧既野, 哈哈).暫時覺得俄羅斯人比
好彩有呀DeDe帶路, 我地間 Guesthouse 要上另外一幢樓搵個婆婆拎鎖匙先入到屋.俾左佢飲包唔知咩中藥沖劑, 咁夠薑10秒KO杯野.
成件事真係塞翁失馬,焉知非福.如果唔係miss左班車, 就撞唔到呀DeDe.
有少少遺憾係唱唔夠錢去Olkhon Island,hea 左幾日係李斯特楊卡.
世界最大既淡水湖, 貝加爾湖.
講下 hea 左啲咩,guesthouse 無 wifi, 咁就兩日睇左三套戲 hea 左兩晚.
Guesthouse 個婆婆有啲惡,連佢個仔都係,我地 blablabla 問佢野,佢話 "Are you listening to me?" 仲有夜晚無啦啦團友B出左屋,有隻貓好凶咁叫, 嚇屎人.
這裡有很多貓.
仲有俾隻蜜蜂針左下係左手食指中指 la 位,第一下勁"俾"痛痛地.好彩無乜野.


text:
26 March 2013
喺Cove Bar食飽飽又shopping完
我地正式離開Paradise Pier區喇
沿途經過之前好想book嘅Ariel's Grotto
如果嚟玩兩日 mami一定book呢間餐廳架
一日就唔得喇 因為餐飯一食就食兩個鐘 唔洗玩lu
Ariel's Grotto會有公主嚟同館一邊食飯一邊傾計影相架
我地都有落過去睇睇
一落旋轉樓梯
就見到著藍綠色公主裙嘅Ariel同餐廳內的人客合照 (要有檯號先有得影)
而餐廳就有分室內同室外
氣氛都好好 有白雪公主同睡公主呢
另一張非常鐘意嘅全家福
Thank you Thomas哥哥!
繼續玩遊戲
今次睇The Little Mermaid
唔洗點等嘅遊戲
個遊戲就係坐定定喺個貝殼度
貝殼會帶你去睇美人魚呢個故事
裡面d野真係好靚架
一排排嘅貝類出發
噢 好靚呀~~~
加埋d音樂好似 置身海底世界
Ariel : Halo! Welcome to my wonderland
E....呢個肥巫婆好醜樣
睇過美人魚故事嘅大家 都知道個結局啦
仲唔係放煙花?
出到嚟 見到呢兩個公仔
我試圖測試下mami嘅反應 : 好靚呀 屋企冇架 香港都未見過....
見佢臉有不悅 我即刻 : 我唔係買呀 想影張相啫
Mami期待左好耐嘅A bug's land
一踏入呢個門口
你就要幻想自己係一條蟲
睇所有野都會變大左...
見到變大左嘅飲管嗎?
棵葉都變大左
拿拿聲排得意嘅遊戲
The kiddee flyers
蟲蟲好鐘意匿埋同咬爛嘅紙盒會飛天啊
個哥哥成日搞搞震 我都唔SHOW佢
YEAH! 如我地所願 揀到提子乾盒嚟坐 冧到暈~~~
wOW 山珍海味都飛天喇
哇 哇 哇
係半空幾耐就哇足咁耐
提子乾盒成功著陸
唔該攞埋同行嘅物件離開...
之前去左A BUG'S LAND必玩嘅Ladybug Boogie
睇下隻隻ladybug都比人搞到成隻angry bird咁
玩到暈落車仲影到相
Heimlich's Chew Chew Train
好得意!!! 但排長龍兼影唔到靚相
所以冇玩到lu
再見喇 蟲蟲
我地要趕住去玩Adventure Park啱啱落成冇幾耐嘅皇牌
Radiator Springs
可以見下Cars嘅朋友McQueen & Sir Tow Mater!


text:
嚇親...
尋晚收到一個嚇人既消息,剛剛畢業果屆既second low GPA係3.1,問你死未...我既first degree GPA over 3都有second up,而家竟然唔得,個requirement重要高d,點算...雖然而家既GPA係比之前高左,但係黎緊既年半都唔知會發生咩事,重要自己一個讀,無人陪,呢次條命真係凍過水,焦得...另外一個嚇親人既消息唔係發生係我身上,係我第二層樓既J小姐身上發生既,有一個男同事看上左J小姐,成日問佢手提諗住約佢出街,J小姐唔俾,呢個男同事就周圍問其他人J小姐既手提,當然呢一個男同事係一件「極品」(見過真人,真係唔惦),而且最得人驚既係佢地兩個人竟然住係附近,係同一個地鐵站上車返工架,而家J小姐勁驚呀,好驚俾佢知道兩個人住得咁近,都唔知佢地會點收科,不過肯定既係J小姐有排驚...後記︰補充夜晚同女友傾開女家禮金既問題,佢地開價10萬,我聽完之後呆左,唔知點算,呢個一直都係我最驚既消息,亦一直好困擾我,都唔知點計過budget,所以一聽左之後都唔知點算,所有野都可以唔做住,等儲多幾年錢先得law,所以我都無再出聲,女友見我有一段時間無出聲,先同我講番係講笑,真係俾佢嚇親


text:
很久也沒有去海洋公園,而且剛剛有對幼熊貓盈盈樂樂到了香港,所以今天決定去海洋公園睇熊貓.
早上九時多就到了金鐘巴士總站,跟住轉乘城巴 629 號巴士到海洋公園,原來由金鐘到海洋公園都只是半個鐘車程,好快呀,到了都未夠十點,等到十點開門就可以入去玩喇!
其實我哋兩個都唔係好鍾意玩機動遊戲,所以祇係行下睇下野,首先當然係去睇下盈盈同樂樂喇,點知入到熊貓館後,佢地只係掛住訓覺,睇唔到,好彩安安佳佳就坐係度食野,任影唔嬲.
睇完後就坐吊車到山頂,到了山頂後,見海洋館的表演差不多開始,所以就先到海洋館睇海豚,睇完見有 d 餓,就在附近的食店食午餐,揀來揀去,最後都係決定食麥記,但係這裡沒有套餐出售,是分開賣的,食物價錢只是貴少少,但係飲品就貴到飛起,一杯汽水就要十五,六蚊,後來又買了枝水飲,都要十幾蚊,真係好貴,下次嚟一定要帶備多 d 飲品.
在山頂行完後就坐番吊車落山,因之前睇唔到盈盈樂樂,所以去多次熊貓館,但係佢地仍然係度訓覺,睇唔到,行多陣約五點就離開,乘巴士番屋企了.
係金鐘巴士站都有門券出售
海洋公園正門口入
好多地方都有門券出售,而且仲要折扣,所以這裡無乜人買票
入場券
沙士後,好多地方都有的消毒洗手機
仲未夠鐘呀,好多人係度排隊等入園
未有得入,係門口影下相先,好靚的海豚噴泉
入得喇,一入閘係左邊就見到間精品手信店,睇下野先
磁石公仔,好多魚魚呀
烏龜博士,好 Q
睇完野就繼續行,剛好今個月係Halloween,呢度好有氣氛
有隻怪獸係度喎,唔知同 Halloween有乜關係?
有高架車玩喎,本來諗住去玩,但係原來入場券係唔包既,另外要收費,而且都唔平,所以就無玩
好大個氣球,可以坐上去睇風景,不過又係要另外收費
首先當然係去熊貓館探下盈盈樂樂喇
去熊貓館的路上有好多熊貓公仔
傻頭傻腦的粟米熊貓
係館內係唔可以用閃光燈,將相機 set 做無閃光先,唔係就會嚇親d熊貓
盈盈樂樂掛住訓覺,只好同安安佳佳影下相
掛住影相,無睇清楚邊隻係安安,邊隻係佳佳
這個是晚上才開放的場館
睇完熊貓後就坐吊車上山頂
坐吊車前睇下尾班車係幾點,唔係玩到無吊車坐就閉
海洋公園的吊車唔係好大,而且又唔係好多人,所以可以我哋兩個人一部吊車
好多吊車呀,成條龍咁,都幾壯觀
到咗山頂喇
海洋摩天輪
連山頂都有好多 Halloween 南瓜怪
好大隻怪手呀
好大隻蜘蛛
海洋館就嚟開始有表演
仲未夠鐘,搵個位坐先
開始喇~海豚同海狗出嚟見下大家
睇完就周圍行下,這個是鯊魚館
真係死剩棚牙,鯊魚個口都幾大喎
瘋醫生解剖室,無得入,又係晚上Halloween的節目
今日的午餐,兩個包加麥樂雞,一杯汽水,多謝六十幾蚊,
食飽飽後就去睇水母,而家真係好興水母,好多地方的海洋館都會有水母館
這個場館要排長籠,這裏就係入口
旁邊有間賣水母毛公仔店
好靚的水母
館內好黑,行路要小心 d ,好彩我的手機有電筒功能,唔係就真係....
其實水母館係在吊車站上,在這裡睇風景一流,下面就係黃竹坑
落山喇
keroro 軍曹真的大熱,連呢度都有得賣,這隻係 giroro伍長
tamama 二等兵同 dororo 兵長,點解見唔到我鍾意的 keroro 軍曹呢
行行下去咗威威劇場,聽到裡面有表演,於是入去睇下
睇完表演後就行咗去兒童王國,這裡只是得一些啱兒童玩的機動遊戲
旋轉熊貓呀,玩下先,都幾過癮
兒童版的鬼屋,都幾驚架,見到有 d 細路仔驚到喊
疆屍花橋,邊個敢坐
跟住行去雀鳥劇場
開始表演,首先出場係大咀鳥
跟住其他的雀鳥出場,不過只係飛出嚟一陣,跟住就入番去
好彩最後有幾隻鸚鵡俾人任影
藍色金剛鸚鵡,笑下喇
今日的收穫


text:
12 December 2011
灣仔 - 『惹味』遊街『Guide』 - 飲食文化遊
今次係民間生活館既『惹味』遊街『Guide』 - 飲食文化遊,首先介紹既係係文化館對開既車仔麵檔,出現係50年代,依加既檔口當然係已經冇左,再行左去比較遠既進教圍睇睇德如大牌檔,因今日係星期日所以冇開檔,開業係4-50年代,類似蘭芳圓既鐵皮式大牌檔,香港只剩番29個,80年代後已經冇再發牌,所以只會越黎越少,搵日去依度試試先
第3站係快樂餅店,位於皇后大道東,開業於70年代,好中意d古老式磚仔
第4站係船街既合源建築公司,依度係政府既2級建築物,後尾租左比人做私房菜,叫鴛鴦飯店,門口同樓梯都保持舊有既建築,可惜係好似好貴,無緣欣賞了
去到第5站係莊士頓道既和昌大押,建於1888年,去灣仔成日經過,後尾又係政府收購左,依加租左比2個食店,又係中價東西,地下有客人冇得入去睇,頂樓咁岩冇function,所以可以搭lift入去,牆身用左一隻舊船既木板建成,感覺比較古老,但除左頂同柱頭外都冇咩睇
第6站去左春園街既新景園,6-70年代開鋪,本身係交加利太原街,出名既係乾牛河,由大牌檔變身為入鋪,搬左去依加個地址,聽講野食仲保持到水準,所以都幾多人幫襯,星期日都唔洗開鋪(忘記左影相,哈)
第7站都係春園街既楊春雷涼茶鋪,專賣24味,唔講真係唔知已經有90年歷史,依加係第3代,香港依種既鋪真係唔多
再黎係前少少既金鳳茶餐廳,1954年開始做,原名金鳳冰室舊鋪係太原街,7-80年代先搬左去依加既地址,就咁睇都好多人,聽講係街坊式既招呼,所以冇咩service可言,出名係冰奶茶,不過好貴,我冇試到,導賞順手講左卡位既起緣,原來係因舊時既女士少出街食野,有個叫威靈頓既人定係威靈頓餐廳為左增加私隱就開左卡位,本身仲有布遮住後黎先得番d位,都幾有趣
再黎就出番莊士頓道同太原街交界既雙喜樓,開業係30年代結業係90年代,依加已經係kfc,果時樓下賣餅既,仲有張相睇到舊時賣粽係吊晒出黎,好得意,導賞又講左關於添茶打開蓋同手指點木台既故事,前者原來因一次意外,有個有錢人覺得隻雀太嘈,將佢掉左入茶壺度,點知伙記唔知入面有雀,加水就熱死左佢,引起打官私仲要賠錢,後黎有人就放d死雀入去想要酒樓賠錢,段以後黎就要打開個茶壺比伙記見到先添茶,哈,而手指點木台加水既故事係來自乾隆,有次下江南見倒水好得意,就要幫自己既下屬加水,下屬因唔方便叩頭,就用手指點點,後黎d人就開始咁做,有趣
前少少係龍門酒樓,開業於1949年,舊名龍鳳酒樓,後尾由其中一個老闆擁有改名做龍鳳酒樓,佢係第1間安冷氣既茶樓,結業係2009年,依個之前有印象見過.原來茶樓同酒樓係唔同既,茶樓就係飲茶,而酒樓就要羅酒牌後要黎夜晚擺酒,所以龍門茶樓改為酒樓
前少少既同一條街既敏如茶室,係比較平民化既茶樓,開業於30年代結業於80年代,係傳統既地茂式茶樓,而前少少依加大有商場位置既係英京大酒樓,睇相同保留左當時既彎型設計,開業於30年代結業於70年代,係當時最出名既酒樓,比較高尚,如果有喜宴就可能會係對面樓拉開掛起炮仗,相當熱鬧
最後係菲林明道同軒尼詩道角既新亞怪魚酒家,現即恆生銀行果個位(冇行過去影相),當然係第1間活水養魚池,所以食客可以見到d深水魚新鮮咁遊黎遊去,亦有美人魚潛水員裝飾,所以叫怪魚酒家

Photo Link <<<<<<<<<<<<<<
No comments:
Subscribe to: Post Comments (Atom)


text:
Jun 12, 2015, Friday
有迎新就有餞別, 幫我做咗七年幾嘅秘書小姐, 今日要離開啦, 我真係好唔捨得佢呀! 一個本來唔係好鍾意小朋友嘅女仔, 生咗BB之後, 竟然要放棄工作, 全心全意去照顧BB. 放棄自己嘅事業去做全職媽媽真係唔容易呀.
一行五人去咗East Side Tavern食lunch餞別.
平時去East Side 通常都有位, 今日五個人保險的預早打去訂位, 點知去到竟然無留位(唔知係咪唔習慣有人訂位), 好彩在最入面仲有一張檯, 唔係就真係掃興呀!
今日的Set Lunch
湯同沙律只可揀一樣, 大家都選擇了沙律吧, 唔要湯...哈哈, 通常食一碟沙律都已經半飽啦.
主菜我地會share嚟食.
要了一份炸魚
兩份三文魚pizza, 兩份辣椒pizza
三款主菜大家都唔錯, 又開始食唔哂要勸食, 我地留起的pizza pack走啦.
每次都一樣嘅甜品, 我覺得好甜, 但佢地話都ok.
略為苦澀嘅咖啡都唔錯
迷你極甜品配埋杯有點苦澀嘅咖啡又ok喎.
埋單時, 又係出動張Loyalty Card嘅時候, 我已經又兩張印滿, 唔知比唔比我一次用兩張.
哈哈, 嗰位侍應好好呀, 一次比我免兩份餐. 我地五個人, 佢當四個計, 再減一個餐, 即實收三個餐. 上次減一個只收HK$20 service charge. 今次減兩個餐只係收三個餐嘅加一, 即係HK$30. 抵呀!


text:
做得霍家公子,32歲嘅霍啟山梗係忙啦!唔係忙做嘢,而係忙湊女!事關有人喺今個月27號,見到霍啟山同超蓮一齊喺廣州食晏晝.轉過頭,霍啟山就俾《壹》仔見到佢同三個長髮台妹夜蒲中環新場.班囡囡仲車輪轉咁服侍霍啟山,認真識嘆!當晚三個靚女好主動架,車輪轉咁撩霍啟山傾偈,不過食慣好嘢嘅佢,今晚就算有美相伴,都不為所動,淨係掛住玩電話,覆短訊.唔知係咪同身在廣州嘅超蓮Whatsapp緊呢?有位台妹不甘被冷落, ...
做得霍家公子,32歲嘅霍啟山梗係忙啦! 唔係忙做嘢,而係忙湊女! 事關有人喺今個月27號,見到霍啟山同超蓮一齊喺廣州食晏晝.轉過頭,霍啟山就俾《壹》仔見到佢同三個長髮台妹夜蒲中環新場.班囡囡仲車輪轉咁服侍霍啟山,認真識嘆!
當晚三個靚女好主動架,車輪轉咁撩霍啟山傾偈,不過食慣好嘢嘅佢,今晚就算有美相伴,都不為所動,淨係掛住玩電話,覆短訊.唔知係咪同身在廣州嘅超蓮Whatsapp緊呢?
有位台妹不甘被冷落,於是除低外套,露出黑色小背心,一副戰鬥格咁,但係都敵唔過坐係對面位,著住閃片衫,有幾分似林心如嘅同鄉.事關霍啟山唔撳電話嗰陣,就會主力同佢眉來眼去,傾多兩句.至於另外兩個台妹,霍公子真係好少理.
一行六人大約食咗兩個鐘,霍啟山望下錶,決定唔轉場,埋單上車走人.三個台妹食白果無癮,唯有扁嘴各有各撇啦.


text:
雖然韓國流行整容,不過 Emma就話自己冇整,「雖然韓國整容好出名,周街都廣告,但其實打支針都要幾千蚊港幣,對學生嚟講都幾貴!」
U花 U草
小六開始迷 K-POP 索女韓國體驗
鍾翠盈( Emma)
韓國延世大學 英國語文及文學系 Year2
facebook: Emma Chung
instagram: Kissmemma
唔少人都會趁新年離港避年,不過喺韓國住咗四年嘅 Emma就話呢個時候去韓國旅行最蝕底,「中秋同新年都係韓國人嘅大節日,韓國人會返鄉下陪家人,啲街靜嚶嚶,鋪頭都好少開.不過韓國都有派利是嘅傳統,但係會改用白色信封,而且可以即拆利是,但係就只會派畀親戚.」
對韓國文化熟到不得了嘅 Emma,小六開始迷上 k-pop,中四開始追星,中五開始學韓文, DSE畢業就算有香港嘅大學 offer都唔要,跟家姐一齊去韓國生活.𠵱家 Emma嘅韓文已經考獲 6級最高級別, 22歲嘅 Emma就話,「呢幾年愈來愈多人鍾意韓國,好恨去嗰邊讀書,但我以過來人身份覺得大家唔好抱咁大期望,去嗰邊玩吓就好,喺嗰邊生活真係要做好多準備.我識好多人去咗兩,三個月就頂唔順返嚟香港,一嚟開支大,二嚟自己一個人過去好難識朋友,韓國人好自私,好排外,就算同你食飯都係講啲門面嘢,唔會當你真心朋友.」
Emma話原來當地人入大學好難,個個都志在入韓國 Top3嗰三間大學,首爾大學,延世大學,高麗大學,入到先算係人生贏家,入唔到唔使旨意入 Samsung, LG呢啲大公司度做.「韓國同香港學生一樣,中學開始就狂補習,朝早 6點出門口,夜晚 12點先返屋企,所以自殺率都好高,喺韓國讀書並唔係大家想像中咁美好.」
撰文:葉浩婷
攝影:范仲良
化妝及形象: Kika Wong


text:
佢就問我貴姓,有無留貨
我咪話無囉,佢就話全部賣晒,要落訂訂pekkle 燈,咁我咪話好呀無問題
老闆娘起度寫張單,問我電話號碼,其實我起遠處見到個銀碼以為自己眼花$380
佢話$280係舊貨,新貨要$380.無端端貴左$100好唔抵.其實我心唸會唔會係坐地起價呢?咁我咪話唔訂啦,反正佢遲d都返貨.
跟住老闆娘叫我要埋個display ,咁唸左一陣,算啦平$100都要埋佢啦
見到佢攞出離pekkle 好污jo ,又花左,好唔完美.
以我這個完美主義者,這件產品跟本係無可能起我屋企出現.
但係我都忍痛要左.最後試燈的時候原來pekkle 同個座唔可以合而為一
老闆娘就話醒起返貨的時候係有一件有問題.咁無辦法啦,學雪藍話齋我同pekkle 無緣,我唯有放棄.
老闆娘話你早少少離就好啦.d pekkle 燈今早全都被訂了,都唔知點解1個朝早就比班pekkle fans 掃晒
佢仲指住留左個幾盞燈比我睇,真係好想帶佢返屋企........
佢又同我講有個客誇張到叫速遞去取貨,真係心急 (原來個個係雪藍)
咁無得買我咪走囉,點知我走左無耐,老闆娘就打電話比我,話之前有個客留左一盞燈成個幾月都未取又未付款.賣左比我先,就係咁我就即刻返去帶左佢返屋企啦!
好試燈


text:
星期六, 4月 09, 2016
2016年4月開心東灜遊 - Day 3 東京迪士尼樂園,秋葉原
今日早餐決定去樂園嗰邊食,尋日買左兩日門票,今日再去迪士尼樂園果邊,一早行出酒店,見到對面街有少少櫻花,當然要過去影吓相啦!雖然櫻花唔算濃密,不過都叫做係有櫻花睇啦!
照舊搭火車去舞濱站,到咗站,好多食肆都未開,我地先去影 Duffy 火車,買咗復活節期間限定車飛之後,去搭火車!火車同上次搭一樣,車廂分開三個主題,Duffy,Shellie May 同 Gelatoni ,同上次策略一樣,就係坐一round車,我地買咗一日票,全日可以無限次任搭,我也要等到人地落咗車,先至可以冇乜人的車廂,每個站影一卡,搭完一轉火車去返舞站的商場.
到左火車站先去搵嘢食,呢個商場本身都幾多食店,但係好多都未開!我哋搵到一間叫做烤肉 トラジ的烤肉店,都係剛剛開門,入到去見到係放題形式,覺得有D中伏,不過,唔想搵喇,就試下佢!食物OK啦!唔算差又唔算好,一般一般!
食完野入園喇!今日係星期六好多人啊!多得好誇張呢!可能我哋平時係閒日來,今日假期,所以覺得好多人!平時我自己好少來呢邊,多數去Sea 果邊,一入園,見到王子公主同人影相,我地在旁邊影下就算,呢邊D裝飾仲係好濃厚復活節氣氛,賣的東西也是復活節主題,例如兔仔,蛋,我地在商店行咗一陣覺得好迫人,轉去玩機動遊戲先,因為精品冇Duffy,其他冇乜興趣!出到去剛剛有巡遊,不過又多人又曬,我地都堅持睇到尾,睇完先去搵機動遊戲玩,去到D機動遊戲,每一個遊戲區都要排1小時以上!!可能太多人喇!搞到我地無晒mood!變咗唔係太想玩機動遊戲,走咗去城堡嗰邊影吓相先,影完相行咗一陣都覺得冇乜好玩,玩到三點幾,決定離開!改咗去秋葉原!
去到秋葉原已經四點幾,一出地鐵見到有芝士撻賣,係大阪好出名嗰隻 Pablo ,我地買一個試試,好似冇大阪本店咁好食!跟住去行商店,兩位好友對日本動漫 figure 好有興趣,我自己就冇乜興趣,不過都同佢地一齊去睇下啦!行咗好多間佢地都睇唔啱!
跟住去搵食,在秋葉原睇左幾間都唔啱,去返新宿搵食,去到新宿 MyLord 見到有烤肉店,就即管上去試下,店名烤肉Gyubei,我地叫咗三個套餐再加幾款唔同的牛肉,另外又叫咗梅酒飲,呢間D肉味道good!可以考慮 encore!食完例牌去便利店行,見到有八年梅酒賣細細支咁,頭先飲開梅酒又想繼續飲,所以就買支返去試下!返到酒店,又去好友房間傾計飲酒,今日全日食食食飲飲飲!^_^
發佈者: Love ダッフィー 於 11:31 下午 沒有留言:
星期五, 4月 08, 2016
2016年4月開心東灜遊 - Day 2 一蘭拉麵,東京迪士尼海洋,歌舞伎町
一早七點幾起身,先去食嘢,我哋去咗一蘭食拉麵,去到都幾多人,不過剛剛好有幾個位,我哋一人叫咗一碗拉麵,坐坐下越來越多人,食完都要快走喇!
食完野去迪士尼喇!搭中央線去東京站,再轉乘京葉線去舞浜,我哋打算去兩日,今日先去海洋呢邊!上次同好友來,已經係三年前,迪士尼樂園30周年的時候,今年已經33周年,而迪士尼海洋就15周年喇!
一入園我哋在入口狂影相,因為多咗15周年嗰隻船,好靚呀!不過我哋想起要去攞fastpass,立即走去胡迪個口,fastpass 最快都要晚上七點幾! 差D攞唔到!摸完fastpass先去返入口商店行街影相,然後行去Duffy 嗰邊,去到隻船美國海濱嗰邊,原本佢哋想玩鬼屋,但係又驚,所以冇玩,我哋坐低食小食,呢間小食主要賣雞骨腸,條腸有支骨頭,又有啤酒賣,平時呢間好多人幫襯,我都係第一次食,又幾好味喎!
食完行去特別專門店,有影左一輪相,跟住去發現港嗰邊搵機動遊戲玩,原本想玩 Aquatopia 但係條人龍太長,轉左去玩風暴騎士 StormRider,都係第一次玩呢個game,裡面模仿坐潛艇,有啲驚濤駭浪效果,都幾好玩!跟住去失落河三角洲,我哋玩咗 Indiana Jones 冒險旅程水晶骷髏頭魔宮,我又係第一次玩,雖然來過好多次,有啲機動遊戲都冇玩過,呢個都幾好玩有少少驚,跟住好友去咗玩360度過山車,我在出面等.
玩完一輪就去美人魚礁湖食啲嘢,一路行下買下野,跟住過去神秘島,原本想玩海底兩萬哩,不過好多人,又放棄左,今日玩嘅機動遊戲都唔係太多,主要都係唔使點排隊嗰D,然後我哋都係去shopping,行到七點幾去玩胡迪個口,玩埋就最後衝刺shopping,然後出返去,明天再玩過!
發佈者: Love ダッフィー 於 12:19 上午 沒有留言:
星期四, 4月 07, 2016
2016年4月開心東灜遊 - Day 1 新宿
今次一行三人,去東京玩五日,因為正值櫻花季節,酒店較緊張,我地攪左幾轉先定到酒店,因為三個人,有D酒店冇三人房,一間雙人一間單人又冇單人房,最後選了價錢較平,又有兩間房的華盛頓酒店,雖然有機場巴士去到酒店門口,但係朋友搭唔到巴士,要撘火車,要行十分鐘!
我地搭國泰航空零晨機,我上網揀位時,冇三個相連坐位,到 confirm 時,忽然變了三個相連位!仲係最前果行,前面可以申腳!去到機場印登機證,才肯定是那三個位!因為朋友比較高,佢地會坐得舒服D!
我地坐1:00am 機,11:00約好在機場等,我早左到,又肚餓,所以去左翡翠食左碗麵先,會合左佢地之後,寄左行李就過關,因為成12:00,已經冇野行,我地去28號閘,好近,吹吹水,影下相,好快可以登機喇!
四小時機程,派左份凍冰冰麵包,冇食到就瞓,瞓左兩,三個鐘左右,到埗後,去買火車票,尚有半小時,在機場 hea一陣,再買飲品就上火車,開車冇耐就瞓左,一小時車程就到新宿,到埗後落雨!我地行地下街,去到酒店附近上返路面,行多一段路就到! check in 左之後就出去!先去便利店買左兩把雨傘,就去築地喇!
去到築地,見到好多嘢食,先食咗燒玉子,見到有燒扇貝同埋生蠔,不過冇買來食,因為諗住去食壽司丼,去我上次去嗰間鮨國,去到要等位,不過好快就有位,我哋坐吧枱,叫咗三碗丼,一般係海膽,一碗係拖羅,一碗係海膽+拖羅+三文魚籽,另外叫咗酒煮花甲,好好味呢!食完仲喺附近行咗一陣街,然後搭車返新宿.
返到新宿我哋去行街,去咗高島屋,逐層樓行下,好友在男裝部買咗一件褸,我哋去 Tokyu Hand 行左好耐,行到天黑,去高島屋地庫買嘢食,買咗刺身,水果攞返酒店食,返酒店途中去便利店行,經過一間賣酒的店,買咗支冰酒!
返到酒店,各自先返房放低野,然後我去朋友房間搵佢哋,但係呢間酒店嘅設計,電梯係用房咭拍卡去邊層,換句話講只能夠去到你住果層,去唔到其他樓層,因為朋友要食煙,吸煙房同非吸煙房係唔同層數,所以我哋住唔同嘅層數,我要去搵佢哋,就要在大堂等佢哋來接我,然後一齊上佢哋嗰層!
去到佢哋房,我哋攞支冰酒出來飲,又攞今日在高島屋買的水果出來吃,酒店每層樓都有自助冰機,我哋因為唔肯定,所以都買咗一杯冰,見到有冰機,下次可以唔使買冰!我哋食嘢飲酒傾吓計,傾左一陣就返房休息,始終尋晚凌晨機,大家都攰啦!明天繼續!
發佈者: Love ダッフィー 於 11:47 下午 沒有留言:
訂閱: 文章 (Atom)


text:
做 CEO 數 多
romesh 就 認 為 要 視 乎 間 企 業 有 幾 大 : 「 開 一 間 獨 立 小 企 定 連 鎖 店 有 好 大 分 別 . 自 己 開 舖 , 賺 蝕 都 要 獨 自 承 受 ; 巨 企 做 CEO 都 係 打 份 工 , 就 算 間 公 司 就 執 笠 都 唔 關 你 事 , 人 工 照 , 福 利 照 享 . 」
難 怪 NedMcDonell 話 有 得 揀 一 定 要 做 大 企 CEO , 仲 話 稱 職 CEO 最 緊 要 識 得 運 用 以 下 伎 倆 :
1. 厚 酬 顧 問 工 作 留 畀 老 友
2. 粗 重 畀 「 奴 隸 獸 」 做
3. 娶 埋 個 靚 女 秘 書 做 老 婆
4. 出 售 賺 錢 業 務 谷 大 利 潤
5. 搵 會 計 師 執 靚 公 司 盤 數
6. 偷 人 條 「 橋 」 都 唔 慚 愧
7. 請 「 應 聲 蟲 」 附 和 自 己
8. 搵 公 關 將 自 己 見 解 出 書
佢 仲 話 : 「 做 小 企 老 闆 , 如 果 經 營 不 善 , 最 終 可 能 一 無 所 有 , 但 係 國 際 知 名 大 企 CEO 就 唔 同 , 就 算 間 公 司 毫 無 起 色 , 我 一 樣 可 以 拎 數 以 億 計 酬 金 走 人 , 臨 走 前 仲 可 以 同 人 講 『 我 要 去 追 求 個 人 理 想 』 , 不 知 幾 瀟


text:
2012年8月25日
My Friend Duffy, 一齣關於迪士尼小熊的舞台劇!
終於黎到最後一個要介紹嘅 東京迪士尼海洋 景點,一個集餐廳與娛樂表演於一身的地方.呢到原本係 Cape Cod 嘅市鎮會堂,但今日就搖身一變,變成 Cape Cod Cook Off 餐廳.
一入到去,就見到華麗嘅吊燈,以及一啲關於 Cape Cod 漁村 嘅壁畫.呢到應該響 Duffy 出現之前就已經建成,所以壁畫上並無 Duffy 嘅蹤影,只係顯示一個純樸漁村.
呢間餐廳採用快餐模式;餐廳內有兩種座位,一邊係可以欣賞表演嘅座位,另一邊就冇表演睇嘅.
配合 米奇和Duffy的春日巡航 活動,餐廳亦推出特別套餐,仲會附上一塊 Duffy 餐盤.但都可以選擇唔要,會平啲,我當然就哀求爸爸要埋個餐盤啦,哈哈!呢個套餐包含一包薯條,一個三文治,一杯汽水,以及一個小甜品.啲薯條應該放咗一段時間,唔係太好味;不過個三文治就幾正嘅,仲好清新健康添!
至於個甜品就係一個鮮橙果凍,甜甜地,都唔錯;上面有一塊印有 春日巡航 活動標誌嘅朱古力.
除咗呢塊大餐盤之外,仲有一隻小瓷碟,碟上嘅圖案係一樣嘅.
呢隻瓷碟係呢個 Duffy 頭型包點附送嘅,不過我已經唔記得咗呢個包係咩味道...
上面嗰個包係媽媽點嘅,至於我就另外叫咗一個 Duffy 頭型甜點,奶茶味嘅,好味道!
我仲特別拎咗呢張包裝紙返黎留念,因為真係設計得好靚啊!仲有 Duffy迪士尼小熊 嘅印章!
我地差唔多係下午1:00坐低嘅,有一小時享用餐點嘅時間,演藝人員俾咗呢張卡我地做記認.
入到黎可以欣賞表演嘅用餐區,呢到設計到好似一個倉庫咁,周圍都有木箱,貨物.
大家睇到上面張時間記認卡,以及呢篇文章嘅標題,應該都知道呢個表演係 Duffy 做主角嘅.表演名為 My Friend Duffy 摰友Duffy,一共有兩節,每節15分鐘,分別係兩個不同嘅故事.好幸運,我地搵到一張枱,係響正舞台前面架!不過就唔係正中位,但都已經好開心!
舞台布幕都設計得好靚,舞台旁邊亦有一啲 米奇 同埋 Duffy 嘅畫作.
我地坐低冇幾耐,表演就開始啦!第一個故事係關於 Duffy 嘅誕生,首先有 米妮 出場!
米妮 知道 米奇 即將要出海探險,所以就響屋企準備緊一份禮物俾佢,而呢份禮物就係 Duffy 啦!( 大家可以見到呢隻 Duffy 係冇腳印圖案嘅... 唔知點解呢?可能呢個就係 Duffy 最原先嘅樣... )
唐老鴨 同埋 黛絲 黎到探 米妮 喎!佢地都覺得呢份禮物好有心思,好可愛.
佢地兩個離開之後,輪到 米奇 黎到啦!睇黎佢對於出海探險,感到好興奮喎!
米妮 向 米奇 介紹呢一份小禮物,米奇 知道後當然好開心啦,所以佢地就一齊跳舞啦.
之前不同嘅文章入面,大家應該留意到 Duffy 總係戴住一個玻璃瓶頸飾,其實係同呢個故事有關.米妮 而家就正正拎住一個一模一樣嘅頸飾,入面裝咗一張紙,係一封情信黎嘅;當然就係 米妮 寫俾 米奇 嘅情信啦,內容就講到 Duffy 會為 米奇 帶來好多嘅幸運同埋快樂.
米妮 為 Duffy 戴上呢個玻璃瓶頸飾,象徵將自己對 米奇 嘅愛交托響 Duffy 身上.之後,神奇嘅事就發生啦!突然漆黑一片,一隻熊仔慢慢行出黎...
係 Duffy 啊!佢變得有生命啊!相信就係 米妮 嘅愛,為呢隻小熊帶來生命!
剛剛誕生嘅 Duffy,對於自己嘅身世感到疑惑,所以 米奇 米妮 就開始慢慢解釋俾佢聽啦...
Duffy 知道屬於自己嘅故事之後,第一時間就同製作佢嘅 米妮 擁抱,好溫馨呢!
Duffy 啲動作有啲笨拙,傻下傻下咁,不過就係咁先至可愛嘛!
布幕慢慢落下,呢個關於 Duffy 誕生嘅故事,亦響歌聲之中正式結束.
至於第二節舞台劇,就係關於 米奇 同埋 Duffy 出發去出海探險嘅... 一開始有海鷗郵差做介紹.
Duffy 再次出場啦!今次佢著住咗一套水手裝,響台上唱歌.
以下呢張相可以好清楚睇到 Duffy 嘅嗰條好有意義嘅玻璃瓶頸飾,佢無時無刻都會戴住佢.
米奇 黎啦!同之前一樣,佢都係著住船長衫;佢地兩個已經準備好出海啦!
Duffy 好期待呢一次嘅海上旅程,台上出現一幅又一幅 Duffy 幻想呢次旅程嘅圖畫...
之後,米妮,唐老鴨,黛絲 都黎到為 米奇 同埋 Duffy 送行!
台上展示印有「Bon Voyage 旅途愉快」字樣嘅旗幟,米奇 同埋 Duffy 出發啦!整個 My Friend Duffy 舞台劇亦正式劃上句號.( 表演係不斷連續演出嘅,之後會再做返第一節.)
我啲 Duffy 都坐咗響到欣賞呢套關於佢地嘅舞台劇,睇黎佢地都睇得好投入喎!
睇緊呢套舞台劇嘅時候,我有一種莫名其妙嘅感動;唔知點解,我覺得劇入面嘅情節好真實... 一直以黎,我都將 Duffy 佢地視為我嘅好友,亦相信佢地會為我帶來歡樂同埋幸運... 能夠同佢地一齊欣賞呢齣舞台劇,的確係一次好難得嘅體驗,我永遠都唔會忘記呢種感覺...
於 21:45
訂閱: 張貼留言 (Atom)


text:
吸收左昨天搭的士的經驗,我怕落到去的士站無車所以換完衫9:10am 左右就出門口
點知落屋企樓下見到有部小巴等住我上喎
對腳又唔受個腦控制咁上左部小巴
記得起尖沙咀下車已9:25am 於是唯有急急腳咁行去間鋪
點知一入間鋪個門口就見到有兩個高層己經開始執緊貨 (我無check 過邊個會同我一齊起呢間鋪,我只係知道自己去邊就算數,但係知道對我作用都不大,我係起唔度身家啦!)
唉!唯有行埋去同佢地打個招呼,我相信我搭入間鋪我係未遲到o家
今日起童裝部分配的工作好簡單,今朝只有我 & in charge 睇住個童裝部,個in charge 同我講好在有我地班office 同事落離幫手,我答佢其實我地都係一d 無乜作為ge 人,起度只會阻頭阻勢,我又唔識幫你地賣衫,最多都係幫客人搵衫,客人問的問題我地又唔識得答,都係要問返你地,點會幫到手喎!點知個in charge 答我:我都明你地係office 人唔識sales 客人,但有我地起度好好多,起碼多個人招呼客人,同埋佢地入倉攞貨都安心d 喎.
今日d時間好似過得特別慢,望極隻錶都係十一點幾,真係好辛苦,經過昨天辛勞的工作,已經腰酸背痛,對腳攰到苦不堪言,今日全天的工作只係負責賣衫,無執貨或者fill 貨做.我見到d 外國人會好主動去招呼佢地,因為佢地好nice,相反國內客人我唔係太想去招呼佢地,唔係我歧視佢地,係我普通話講得唔係咁好姐!其實國內的遊客都好有禮貌家!
幾經辛苦終於都捱到放飯,呢間鋪都幾好大約1:30pm 就放飯,或者係有個高層起到啩!可能大家都好攰,一個鐘的食飯時間好快就完,大家都慨嘆點解呢一個鐘過得咁快,又係時候起程返店鋪工作.
食完飯返到去店鋪,in charge 話要搵人去佐敦攞貨,我聽到之後對眼又發光啦,我即刻同in charge 講等我去,點知今次又係去兩個地方,個同事安排左我先去北京道拎貨,今次拎貨又比左一個好難得的經驗我囉!!!
我從來都無唸過要攬住咁大袋衫起條街度行囉,好樣衰呀!係一個超大的透明膠袋,裝住幾件好大件的衫,個同事比呢袋衫我攞走時,我話吓唔要我咁行出去呀!(因為我見過呢個同事幾次,我咪同人地扮熟囉) 同事答我如果要用公司d 靚靚膠袋要分好多袋好難攞,咁我唯有死死地氣,火速咁將袋衫拎返我去tst 鋪.然後,又可以再去佐敦鋪勁開心,咁又打發左我成個鐘的時間!


text:
潛咗一排水冇出過帖,最主要嘅問題係因為自己懶,另外仲有少少原因,係因為先排又要返大陸幹粗活.
神洲祖國,係一處即使無論去過幾多次,都唔可以經歷得晒佢可愛嘅地方!果種剌激好玩法,鑊鑊新奇,點都估佢唔到!!
四月某某天第一日:
剛剛抵埗,已經係中午十二點過咗少少喇,心知不妙,因為呢個係佢哋要午睡咁上下嘅時間,見到公路上啲司機都開始將車泊埋路邊搵地方瞓喇,入到去做嘢嘅地方,真係所有人都閃晒.
四月某某天第一晚:
其實我在番大陸之前已經病咗,所以我帶埋包藥上大陸食.我買咗個杯麵,諗住臨瞓前食完麵再食藥.我將啲熱水沖落個杯麵度之後,濃濃麵香伴隨一陣水蒸氣,隨即升到上天花板咁高,點知啲曱甴就咁樣從啲傢私背後處被引晒出嚟,我當時即刻想起電影長江七號中嘅某一幕.....
四月某某天第二日半夜:
間睡房好多蚊,雖然我已被藥物影響至眼瞓到有鬼都唔理,奈何啲蚊在耳邊飛過嘅聲浪,真係同轟炸機差唔多,我係咁夷在自己身上拍死幾隻,再著燈睇睇,原來已經成手血,當然隨即想要走去厠所洗手喇,點知,有隻小強原來已經企咗喺個水龍頭把手度等緊我,心想:好彩記得著燈啫,否則又成手漿啦!
四月某某天第三日夜晚:
膽粗粗同個同事兩個叫咗架白牌車出去搵地方食晚飯,食完飯,在街邊見到有的士,諗住搭番做野嗰度,實無死啦,點知行下行下,個天都黑晒,車到去一個伸手不見五指嘅地方,個司機先話唔識路,佢老人家仲發老脾,話唔收錢費鬼事搵路,叫我地在公路邊落車喎,我隨即係咁猛呵佢,好彩最後都冇事.


text:
2009年6月3日星期三
Windows 567
江湖傳聞咪記孖屐亭Adam Anger安格爾調職,上星期終於宣佈,唔經唔覺,佢從Redmond已經嚟咗香港七年,可以攞三粒星.呢位先生以前學音樂,响美國曾經負責做過Windows Mobile,可以話係各IT孖屐亭中最靚仔有型.
佢嘅位由Joelle Woo接任.Joelle做過Server,而家專跟ISV打交道,首項重任當然做七仔推廣宣傳.Joelle唔經唔覺,亦做咗咪記差不多十年.
講起七仔,顧名思義即係Windows第七版.但係Windows命名一向無乜標準,較為出名當然係3.0版本同埋NT3.5,跟住就改用年份,4.0版本包括Windows 95同埋98 以及NT 4.0同埋Me,之後嘅Windows 2000,XP,2003屬於5.0版本,上一個版本Vista同2008都係屬於6.0.
不過,咪記並唔係每年都出新版本,用年份唔係好妥當,結果就還原以版本嚟命名.但究竟乜嘢情況下,Windows會係版本升級就真係唔明,理論上七仔同埋Vista分別唔係大,可以叫6.x,點解突然跳「級」就唔知嘞.
七仔嘅RC版正式向媒體公布,速度的確快好多,唔少評語亦相當正面,Herman話可以鬆一口氣,大家應該好快會見到測試結果.
一般嚟講,新版本Windows出籠,通常都趕聖誕假期前夕,配合廠家推銷.不過,好多用家唔慣Vista,目前買大廠嘅機用Vista business,响七月底前依然可以「跌」番落XP.不過亦有講法,話下一年HP機會有XP版本供應,屆時可能出現三種Windows版本同時有得賣.如果係咁計,01年上市嘅Windows XP响市場上超過九年,可以話係史上最長夀嘅Windows,最短命可能係Vista咯.
訂閱: 發佈留言 (Atom)


text:
今朝一早同屋企人飲茶, 自己終於可以早起身!? 實在難得!! 去地鐵站附近既一間酒樓飲茶, 好耐冇飲呢~呢次要食返夠本先得!!
位於荃灣地鐵站既一間酒樓, 只係行五分鐘到就到, 勁方便!!
好古色古香既地方, 仲叫做季季紅!? 個名都幾得意喎~
間酒樓一共兩層, 上樓梯之前有座擺設, 仲可以打鼓~
就係呢條長長既樓梯, 天花板仲掛滿好多發光既雀龍!?
好幸運可以坐到房, 茶錢仲同出面一樣, 勁抵, 又飲得舒服!!
天台既燈也好靚, 充滿古典既味道~
不愧係叫做季季紅, 連周圍既牆及椅子都係紅色, 配以白色, 簡單又好睇
餐具都幾簡單, 同個茶壺好似格格不入咁...
細細盎既鳳爪排骨飯~食落去都幾好味既!
呢個炒米粉都叫左兩碟, 佢粉得不太肥膩, 米粉唔太碎, 唔錯!!
仲有呢龍蝦餃, 雖然只係十元, 但真係好足料, 蝦勁大隻!
呢個簡直係我既至愛, 鬆軟既馬拉榚, 仲有唔太sweet, 味道岩岩好!
不過豬潤燒賣就麻麻地, 豬潤太硬, 舊豬肉都仲有少少汁既..
黑椒豬大腸~~味道唔錯, 但始終都係食少d內臟比較好...
上湯鮮足卷, 我都冇食, 都係問返姑姐先知係咩=.="
呢個係四寶飯, 但真係太多送, 好似係六寶飯, 而且仲好好味, 勁抵!!
仲有呢個點心拚盆, 味道就麻麻地, 只係勝在夠抵!
之後約左joejoe去沙田市中心, 見到一個時裝展, 發達啦!!
比呢件紅rose既衫吸引住, 實在太靚啦!!
邊個角度影都係咁靚, 影到唔捨得走啊!!
其他既衫都唔可以忽視, 呢幾件衫係明愛白英奇及理工大學學生既作品
呢件係明愛白英奇學生既作品, 創作意念比較大膽, 係我最like既作品之一
背後仲有一個意思, 就係一對男女, 用帶子繞住雙手, 寓意永不分離~
條裙真係好靚, 好like佢三種顏色既羽毛裙, 逐塊羽毛痴上去都幾考心機
男子既衫, 衣服冇女子咁吸引, 但都幾好睇, 算係唔錯啦!!
呢套係由理工大學學生設計, 冇白英奇咁大膽, 比較平實
都係理工大學學生既作品, 呢套係男裝, 都幾得意既
除左學生既作品外, 仲有其他牌子既設計, 呢個係A.T
又係間條衫!? 而家開始興返間條衫嗎??
仲有其他牌子, 同樣以簡單及成熟, 同埋黑白色為主
呢件都好似唔錯咁, 但對我黎講呢個款太成熟嗎??
呢件deep v加埋黑超都幾型喎!!
另一件蛇紋都唔錯咁, 但襯草帽會唔會有少少奇怪呢??
時裝展唔太大, 好快就睇完, 之後去宜家家私, 但去之前見到一個[奇幻3D大宅], 咁就去睇下~
一入到門口有兩隻立體老虎, 好多人都係度影相, 但我冇化妝, 所以只係影景算
一入到房間內, 見到一個以黑白為主既飯廳, 已經眼花花@@
之後去左一間全部都係綠色既房間, 呢個係牆上布置
仲有一張綠色既梳化, 好硬, 坐得唔舒服><
呢張全部用rose做既枱及椅子先靚, 加上隻兔仔, 好有愛麗斯夢遊仙景既感覺~
呢個立體海洋及沙魚浴室至架勢, 如果有呢個浴室, 大家敢仲涼嗎??
去完浴室之後就去睡房, 都以白色為主, 加上擺設好有少女味道
去到一個比較靚既花園, 仲有一隻突出既鹿仔, 好似冇咩關係咁既
仲有一個以藍天白雲為主既地方, 加上地上既一隻雀鳥, 有自由自在既感覺
屋子唔係太大, 終於睇完了, 見到呢個布景好想影, 也見到好多人擺好多得意既pose去影
同joejoe終於去到宜家家私, 其實我都唔知果度可唔可以影相, 但見到呢間房實在太靚, 忍唔住影底佢!!
張枱好少女呢!! 係玻璃鏡之中見到我同joejoe既影子...XD
仲有呢個座枱既煮飯枱, 只係玩具都咁靚!? 要成七百幾元一台, 果然利害!! 我都好想要~
仲有呢個布做既各種蔬菜, 真係好D似, 加上軟綿綿, 感覺一流!
仲有呢個公仔既菜刀及送菜, 齊齊整三文治啦!!
仲有呢D都係煮飯仔!? 用滋黎做架喎, 唔怕打破嗎??
本來想食餐豐富少少, 但自己唔知點解行行下唔太舒服, 最後只係食左呢個雪榚PUFF..
買完個芝士蛋糕之後返左屋企, 唔可以同joejoe行咁耐, 而且仲要佢擔心, 對唔住呢!! 係屋企訓左兩個鐘頭先至好返, 結果呢晚難免訓唔著, 真慘><


text:
臭系,佢都有今日啦
但係有幾風流就有幾耐折墮,雖然我連風流都未風流過,第二日,Jolly又抄上黎公司,仲要指名搵我,我果下係認左命,我同你講,我果個moment既心情,係同係雨傘革命裡面果D話要去自首既人係一樣架
入到我office房,Jolly姐好冷靜,佢好平淡咁同我講,比果個人資料我
果下我真係豁左出去,告咪告囉,我都唔想煩,點知Jolly姐話佢原來已經問過律師,話傷人告唔入,不過咁,佢講左樣我真係諗都無諗過既野
佢話佢要指名一對一約琴晚兜巴星柒佢既果位先生
咁話說我地公司係可以有咁既要求,當然基本上都係最貴既plan先有架啦,咁仲要雙方都係join過同一個活動,即係見過面啦,仲要經我地問下對方有無興趣咁先得既
咁Jolly姐咁樣講一講,佢老母系佢又真可以咁樣要求喎呀屌你老味呀我真係估唔到
係Jolly姐走左之後,咁打俾呀男神生,男神生基本上係match Jolly姐既要求既,除左學歷無咁高之外,點解呢,因為呀男神生呢,係從事呢個建築行業既
咁我打俾佢,同佢講,話果晚果位同你有d掙執既女士想約你黎個單對單既約會,唔知你有無興趣呢
咁呀男神生靜左幾秒,然後好霸氣咁講:好呀,驚系呀
嘩,你老味,我真係呢世人未見過d咁撚豪邁粗獷既男人,我有理由相信,佢就係Jolly姐既真命天子,果個唯一可以馴服佢呢隻癲雞既男人中既男人
我幫佢地約左係灣仔一間幾高級既餐廳,主要就貪佢比鄰呢個律敦治醫院啦(附24小時急症室)
現場黎講呢火藥味就相當濃厚,而正如我好前面講過,係呢d私隱度高既單對單安排度,我地係會係確到雙方到左現場之後就撤退,而令我頗為欣慰既就係呢,係我走之前都係未有任何傷亡既
之後發生既事其實唔係呃你,不過我就唔清楚,之不過果晚之後我就可以唔洗晚晚熄左電話先訓得著,lunch hour仲都終於可以食返餐安樂茶飯
大 概半年之後啦,我就收到一張請帖既,一如大家所料啦,請帖係由男神生同Jolly姐發既.係佢地婚禮上面,我真係好開心,認真既,點解呢,其實做呢行呢, 見到每個臭西嫁得出,都有一種成功感而同時亦有一種好似老豆嫁女既感覺,係好窩心架其實,因為會覺得自己做左件好事令兩個人得到幸福,唉,諗起佢地可以有 情人終成眷屬我都有D眼濕濕


text:
佢地終於去完荷蘭番黎啦~
由報名知道有得去;由出發到去完番黎,唔知幾位音樂旅人心情係點?
一連幾日同大家分享一下!
Q: 當你知道有得去荷蘭既時候,心情係點?
Chris: 由面試完到知道有得去,黎得太快,太驚喜啦!
Ching: 覺得自己in 得幾好,都好有信心一定去到!
Elyse: 收到通知既時候太開心,叫左出黎,嚇親身邊既朋友啊!
Sing: 哈哈,又係in 完之後都知道自己一定去到嘛,所以心情都好平穩!
Q: 呢幾日行程入面有咩難忘野?
Ching: 係英國轉機,拎錯左Nokia 一機通行本passport 俾空姐,真係好瘀.不過本passport 太似真啦,自己都唔知道拎錯左…
Chris: 第二晚係Hostal,因為Notebook 壞左,所以要用Hostal 既電腦update.但係到十一點,正想移部電腦插個電話連去USB,但係一移電腦,就黑曬,停左,仲以為自己整壞,勁怕.原來係Hostal 電腦只可以用到十一點,所以自動關左…
Elyse: 第二日遇到一班香港遊客一齊踏單車去volendam,最難忘!
Sing: 當然難忘啦,Elyse 唔識踏單車,一個人要車兩個人,成三百幾磅,於是練成左黃金左右腳…
Q: 係荷蘭搵緊另外一隊,有無特別策略?
Ching + Chris: 不停用手機同佢地MSN 住,就知道佢地係邊啦!之後又整左兩個尋人牌,希望Sing 同Elyse 可以見到.
Sing + Elyse: 用marker 畫左d野,貼左係單車前面,咁一面去緊目的地既時候一面主動搵佢地!
下回再續…


text:
2014年9月10日 星期三
23個月
中秋節過咗,媽媽終於都可以畀到個位我出來見吓大家啦﹗媽媽話我下個月就兩歲,雖然佢仲未有idea點同我慶祝,但生日之後就要開始返學,所以呢個月要爭取時間同我四圍玩多D喎,正呀﹗
飲食狀況都無咩轉變,一日照舊四餐,朝早飲奶加餅乾麵包之類,早晚就一碗飯,下午茶就食吓生果零食咁,媽媽得閒會照煮BB餐我食,不過有時去街就會跟大人食就算,我都開始習慣呢個飲食模式,至愛依然係蛋糕,其次就係雪糕,一有甜品零食我可以食唔停口﹗
因為我去旅行時玩絕食,所以返來之後媽媽為免我唔食嘢都會餵我食,後尾見我逐漸正常就開始放手畀我自己食返,但我多數食一半夠飽就會停手喺到玩D飯(艾菲:搞到成枱成頭都係勁污糟囉 >.<),逼爸爸媽媽出手餵我(艾菲:直情要我哋求佢食咁滯,搞成粒鐘先食得完),但有一日媽媽終於頂我唔住,頒布新家規要我半個鐘內自己食晒成碗飯,否則即刻收碗無得再食,中咗兩次招被收碗之後,我唔敢再亂搞事啦,宜家餐餐都自己食飯,出街都會坐定定食晒自己D飯先玩or摞其他嘢食(艾菲:咁先係我哋個乖仔來㗎嘛,等爸爸媽媽可以安心食飯同傾吓偈),來緊我四隻大牙都出埋來,一定會再食快D㗎啦﹗
瞓覺都無乜問題,夠鐘媽媽叫我去瞓就會乖乖收玩具入房瞓覺,但呢排去得街多D時間就有D亂,有時會搞到夜晚十一點幾十二點先瞓得著, 朝早就瞓到十點半先起身(艾菲:但有時未九點就醒囉),keep住都係半夜三,四點左右會發開口夢大叫,如果我醒咗媽媽仲未起身我會自己坐喺床到唱歌自娛(艾菲:嘈到呢...),跟住一聽到媽媽鬧鐘響就會好興奮咁叫「起身啦﹗」,搞到媽媽都唔知好嬲定好笑,至於晏覺就一日一次,喺屋企嘅話可以瞓到兩個幾三個鐘,出街瞓到半個鐘都夠㗎啦,基本上都係差唔多時間就自動無電要recharge,唔使特登逼我去瞓.
活動能力方面有些少進步,就係終於識得離地跳啦,不過暫時只係間中跳到一兩吓,媽媽話我仲要多D練習先得喎﹗ 至於入字腳嘅問題,行路心急時會比較嚴重,但慢慢行時又會好D,媽媽都諗緊使唔使等我夠兩歲打去健康院book期再做檢查,至於上落樓梯已經可以完完全全自己來,平日同媽媽去街我都會好乖唔扭抱同拖實佢,行入地鐵車廂同搭扶手電梯都做得到,不過一有爸爸喺到我就會扭抱加甩大人手自己走咗去.
宜家越來越鐘意扮大人,喺婆婆屋企見到媽媽餵表妹飲奶之後,返到屋企就拎BB公仔出來餵奶同掃風, 每朝食完早餐之後又會放D食物上high chair,輪流擺D公仔上去同佢哋開餐,朝朝媽媽執床我都會幫手搬返好D被同cushion,佢吸完塵會幫手收返好部吸塵機,佢摺衫又會幫手收衫夾同摺毛巾,佢落街買完廁紙都會主動幫手拎,仲會好似管家咁拎拖鞋畀大家著,雖然我手腳係慢D,但媽媽都讚我係佢嘅小幫手㗎﹗
自理能力方面,最大嘅進步係終於唔使好似BB咁抱住洗頭,宜家D水照頭淋都會嘈但已經接受到, 同埋收玩具唔使媽媽篤住都可以自己放返晒去原位,potty training因為成日去街而無乜點train,對條片又愛又恨,嫌佢焗到pat pat痕成日R,但又踏唔出第一步喺廁所wee,至於poo poo大致無問題,不過呢個月有幾次因為情緒問題出過意外,其餘日子都係好正常,自己主動話畀爸爸媽媽知要poo.
越來越多嘢講,由朝早起身講到夜晚瞓覺先肯停,但出街見到陌生人就會忽然靜咗,宜家講嘅絕大部分係句子,同大人一問一答完全無難度,成日跟大人同電視口水尾講嘢(艾菲:要勁小心講嘢啦﹗),識數1-10,A-Z都已經認得絕大部分,common嘅動物同生果都識講,分別講到爸爸媽媽嘅中英文名,識得話畀媽媽知我「開心」同「唔開心」(艾菲:又真係用得啱㗎喎),但就未識答點解嘅問題,依然好鐘意唱歌,開始記得D比較長嘅歌詞,成首刷牙歌嘅歌詞都記得,最離奇係唔識英文但唱到「Twinkle Twinkle Little Star」(艾菲:聽佢D騎呢英文真係笑爆咀).
最後又要講吓我嘅情感發展,媽媽話呢個月超級難頂,因為我摞地同發難嘅次數實在多到數唔完,成日做唔到D嘢就發脾氣,試過有次返屋企除唔到對襪,結果失晒控咁喊咗兩個半鐘,疲勞轟炸到媽媽頂唔住一齊喊,要打畀爸爸搖控安撫我嘅情緒先好D,又試過幾次畀媽媽話得我勁,之後就poo咗喺片都唔出聲,搞到媽媽要即刻反省自己係唔係對我太harsh,最終佢決定提早同我進行好行為奬勵計劃(艾菲:本來諗住等佢足兩歲先開始),每晚臨瞓前媽媽都會拎本好行為紀錄冊出來,如果我乖就會有一個叻叻貼紙,唔乖就會有一個大交叉同媽媽嘅扁咀公仔,只要我儲夠五個貼紙就可以有一個奬勵,計劃開始咗差唔多兩星期,我已經成功換到一架巧虎車啦﹗YEAH!
至於安全意識依然係超高,去到陌生同人多嘅地方都要warm up吓先適應到,最近媽媽同我去唔同學校交報名表,我入到去就會話驚拉媽媽走,返到屋企又會成日叫住媽媽,發脾氣時喊喊吓會大叫「我要媽媽」,夜晚仲指明要媽媽陪瞓(艾菲:自從開始同佢講遲D要去新學校返學就變成咁,以前佢唔會咁黐身,感覺佢似有D不安),媽媽已經做咩之前都話定我知,但D嘢同我預期嘅唔一樣我就會唔鐘意.
訂閱: 張貼留言 (Atom)


text:
去西貢無咩特別原因,純粹艾菲話想帶燒腩仔去公園放電,米高又忽然好掛住D fish & chips就去,艾菲仲求其到相機無帶,連吹泡泡都唔醒起帶(屋企都唔知已經收埋咗幾多枝用到一半嘅泡泡),落車之後我哋先行海邊,順便喺D檔攤到買咗枝只賣$10嘅吹泡泡(出面D街鋪好似要十幾蚊枝),燒腩仔仲好搞笑咁當佢係士的篤住地下行,笑死艾菲...
由於燒腩仔已經大個仔,坐底褲韆鞦明顯有D逼同上落唔方便,所以我哋轉咗去海邊個公園玩正常韆鞦, 呢邊自然比底褲韆鞦嗰邊多人啦,好彩有枝泡泡可以同佢消磨吓時間,艾菲同燒腩仔喺側邊玩吹泡泡,慈父米高就去排隊等玩.
不過佢越大個就越多古靈精怪嘢,千辛萬苦爬咗上去,但玩滑梯時居然係咁sir﹗見無人喺後面等就由佢啦,笑吓講兩句卡住落唔到來就算,之後都仲唔甘心再試多次咁sir, 發現真係落唔到來先心息.
最後當然唔少得吹泡泡環節啦﹗吹泡泡喺公園係好吸引嘅物體,只要你肯吹自然有小朋友撲埋來拍,燒腩仔雖然已經行動自如,但面對住D大佢成個頭嘅哥哥姐姐,基本上都無乜幾多個泡拍剩畀佢拍,難得佢又好enjoy可以同D哥哥姐姐一齊玩喎,仲突然好開心咁爆咗句「同其他小朋友一齊玩嘛」,艾菲實在好難想像呢句說話係出自自己個霸王仔把口囉﹗
離開公園之後帶咗佢去碼頭到睇船睇海鮮,不過星期日實在太多人加上佢開始有D不受控想甩我哋手,所以都係睇一陣就拉佢走啦﹗
搞咗大半日,終於等到米高最期待嘅fish & chips出場啦﹗今次燒腩仔終於有份食,但佢食咗兩啖魚就唔再食,只係狂掃粟米同薯條,有個慈父為咗氹個仔開心,仲特登買咗包Qoo仔畀燒腩仔飲添﹗
食飽再四圍逛吓就走啦,臨走前見到巴士站附近有個叔叔放咗D鼓出來畀小朋友玩,燒腩仔見到個姐姐跟叔叔打節奏表現得好好奇,於是艾菲就畀佢去同其他小朋友玩吓打鼓,唔...玩到似模似樣咁喎,等艾菲得閒都train吓你D節奏感先.
離開西貢之後我哋近近地去咗Popcorn行街,諗唔到食咩就去咗Food Republic開飯,星期日當然係要搭枱啦,同我哋同枱嘅有一個三歲女仔,燒腩仔一坐低就已經猛撩人哋哥哥(十幾歲大)玩,仲故意將架車仔推去人哋到要人哋推返畀佢,咁坐對面嘅女仔見到有車玩又示意想玩,艾菲就即管問吓燒腩仔肯唔肯借架車畀小朋友玩,估唔到佢即刻將架車推畀個女仔,仲講咗句「要分享玩具呀」,就算個女仔唔肯還返架車畀佢都無發嬲,艾菲真係覺得自己個仔喺不知不覺間大個仔咗好多,懂性咗好多,超勁感動呀﹗


text:
見到自己心愛嘅 迪士尼朋友 變身成為精緻嘅點心,你會唔會唔捨得食呢?黎到 香港迪士尼樂園酒店,佢地嘅中菜廳 晶荷軒 提供不同嘅 迪士尼朋友 造型點心,我一直想去試試,但係就未有機會... 先前 奇妙處處通 會員優惠更新,多咗生日月份優惠卷,所以上星期我終於去咗試下嗰到啲點心!
平時響 迪士尼站 出黎,都會好自然咁行去樂園嗰邊,不過我今次就行咗去另一邊,去坐酒店穿梭巴士!再次見到車身使用 迷離莊園 圖畫嘅穿梭巴士,好靚啊!
話咁快就到達 香港迪士尼樂園酒店!開餐前,走入商店行一陣先!嘩,好大隻穿著萬聖節服裝嘅 米奇,米妮!店外嘅櫥窗亦有 阿積,莎莉,仲有月球上嘅 Oogie Boogie 影像!
商店旁邊就係目的地:晶荷軒!門口擺放咗一朵朵水晶荷花,晶瑩剔透,閃出光采.接待處有螢幕,模擬荷花池嘅景象;一群金魚休悠地游水,佢地之間仲不時會有「荷」字出現.
演藝人員帶我地入座,入到去就發現 晶荷軒 嘅裝潢集時尚感,中國傳統特式於一身,係一個好特別嘅配搭.咁多裝飾之中,我最鍾意嘅係荷花吊燈,荷花,荷葉從中心延伸,亮起燈光,好靚!
坐低之後,又睇下枱上嘅物件先!全部都係雅緻嘅中式餐具,仲有摺得好靚嘅餐巾!跟住又睇睇餐牌先!但係,因為 迪士尼朋友 造型點心係需要提早預訂嘅,本身已經訂咗幾款點心,暫時都唔需要額外叫野住.
話咁快,迪士尼朋友 造型點心送到黎啦!枱上放滿一籠籠點心,全部都好得意啊!好,逐款逐款欣賞一下,然後再試食!
迪士尼朋友 造型點心,又點少得我哋嘅老鼠明星:米奇!首款點心就係 米奇煎薄餅,展現咗 米奇 嘅面型,並且配有酸辣醬.
第二款點心係 豬仔叉燒包,一籠三件,代表 三隻小豬.每隻小豬嘅耳仔顏色都唔同架!咁應該點樣分辨佢地三個呢?哈哈!
暑假嘅時候,《怪獸大學》隆重上演,再加上樂園嘅 招收怪獸大學生 活動,爆發咗一道怪獸熱潮!晶荷軒 特別創作咗 大眼雞包仔,都幾似 大眼仔 架!
接著落黎,就係 綠色小人菜肉包!我本身都幾鍾意 三眼仔,而我當日就著住咗一件 三眼仔 T恤,咁當然要同呢籠菜肉包影返張合照!
萬聖節臨近,南瓜王阿積 都黎到 晶荷軒,變成精緻嘅蝦餃!每一粒都係 阿積 嘅骷髏頭!又見到自己鍾意嘅 迪士尼朋友,好開心啊!
壓軸出場嘅,係我最愛嘅 迪士尼朋友:Duffy迪士尼小熊紅豆蓉包!我今次專登帶埋 小Duffy 黎,佢一見到呢籠點心就即刻變得好興奮!
雖然唔捨得,但最後都要搣開佢黎食落肚... 入面全部都係甜甜嘅紅豆蓉,能夠食到呢個為我帶來甜蜜感覺嘅 Duffy 點心,好有滿足感!
食完六款點心,好似都唔係好飽喎... 於是又叫多兩款食品!咦,睇餐牌嗰陣,發現 阿積 除咗變成蝦餃之外,亦都變成特飲喎!呢杯特飲名為 阿積世界,有荔枝汁,牛奶等等;我覺得甜咗少少,不過都幾好飲嘅!
最後輪到甜品啦!呢個甜品拼盤包括水果糯米糍,楊枝甘露,香芋凍糕以及皮蛋酥,相當豐富!當中,楊枝甘露係以玻璃杯裝住,再俾飲管我地啜黎飲,我覺得幾搞笑!
唔知係唔係將心思放咗響賣相嗰方面,我個人認為 迪士尼朋友 造型點心嘅味道只係一般,反而後來叫嘅食品就比較有水準.但其實我去都係為影相嘅啫,所以冇所謂啦,有機會親身試食咁可愛嘅點心經已超開心!


text:
由於早前去石澳感覺良好,所以同爸b計劃今日一早帶妹妮去游早水.話說我哋逢星期六晚都會同妹妮訓,今朝5點幾妹妮就典黎典去,比佢隻天巉腳伸醒.後來懶床到8點一家都醒晒,執好細軟往石澳去!
今日妹妮第一次坐新車車呀!
去到石澳已經9點幾,公衆停車場都爆滿,我哋要迫住泊人哋私家停車場.呢張相好似好悠閒咁呀.
先黎個早餐先, 呢間鋪d食物賣相唔錯呢!
食緊途中爸b碟煙肉炒蛋都到,其中一個樣好cool嘅亞姐走埋黎想抱妹妮.唔知點解妹妮見位亞姐伸出雙手,佢又一D都唔驚咁舉高自己雙手比人抱.亞姐抱得好輕鬆,將妹妮打側啷住喺佢條腰,喺食店入面行來行去,又繼續幫人落單.好搞笑!
可能因為又晏瞓又肚餓,妹妮心情欠佳唔係好肯落水,最多都只肯被抱住.最近妹妮識聽number one,聽到就會奉上食指一隻!
不敵睡魔急call,妹妮飲完奶奶就要覺覺豬lu.我哋焗住灘喺沙灘上乾煎,無聊之下影張全家幅先.
飲奶及覺豬後果然唔同晒,唔怕水之餘仲轉呔鐘意玩水水潻!
後來我哋一家去咗黃埔食晏.可能玩得太耐,妹妮返歸途中喺車箱中已倒頭大睡.返到屋企繼續大瞓2個鐘
其實今日媽Me同妹妮著親子裝嫁,點可以唔影返張合照?除咗number one外,妹妮聽到no more都會翻開雙手嫁.


text:
講完 The 5 Love Language (愛嘅5種語言) 嘅 Physical Touch (身體接觸) 同 Words of Affirmation (肯定字句) 之後,今次到 Quality Time (優質時間) 嘞.Quality Time 係指冇干擾嘅情況之下,同對方嘅相處時間.即係唔係睇梗電視,唔係聽梗收音機,唔係做梗家務,唔係攞住梗個電話,而係 Single Tasking 咁同對方做一啲嘢,尤其係佢地鍾意做嘅嘢.當你畀梗你生命裏面呢一刻,呢一秒嘅 100% 時間對方嘅時候,就係佢地足分感受到我地嘅愛嘅時候.
如果我地想同小朋友有Quality Time, 我地需要走入佢地嘅世界,因為佢地係走唔到入我地嘅世界.當佢地仲係好細個嘅時候,我地要走入佢地嘅世界,我地就要走落地下.我相信唔少家長都試過同小朋友响地下度玩,亦唔算得係乜難度.不過當小朋友到咗青少年階段,進入佢地世界嘅心理障礙就大得多.因為多數家長對青少年嘅新世界都有比較大嘅抗拒感.但如果我地想小朋友同我地一齊走過佢地嗰幾年嘅青少年階段,而唔係同其他你唔想嘅人過嘅話,走入佢地嘅世界可以話係需要嘅.
Gary 响佢個仔嘅青少年時期,會帶個仔去佢偶像嘅出身地區,同仔仔一齊了解佢偶像嘅歷史.Gary 話佢對仔仔嘅偶像一啲興趣都冇,佢唯一有興趣嘅只係…… 佢對仔仔嘅關係.雖然嗰次需要嘅車程係佢冇諗過咁遠,不過得到嘅係同仔仔相處嘅 Quality Time.
另外,講故事時間同同小朋友傾下計都係 Quality Time 嘅一種.傾計係由對話開始.例如當小朋友攞幅畫完嘅畫畀我地睇,我地讚完幅畫之後問:「你畫梗呢幅畫嘅時候諗梗乜咖?」或者「你畫梗呢幅畫嘅時候有乜感覺咖?」佢地多數會好樂意咁話畀我地知.而响佢地開始分享嘅一刻,先至係對話嘅開始.如果想真正了解小朋友,耐心聆聽係唯一嘅方法.點樣可以更有效咁聽到小朋友嘅心聲?可以參考下Stephen Covey 有效嘅深入聆聽方法~


text:
2015年9月29日 星期二
Music Wonderland@Tom Lee
一直都計劃等燒腩仔夠六歲,D手指仔發育好先開始教佢彈琴,但艾菲認同音樂感應該自小培養,所以前排都有留意過市面上一D音樂興趣班,其中Tom Lee個Yamaha紅蘋果課程,好似都幾似樣,所以都有去了解過,但同米高商量一輪後,覺得燒腩仔始終仲細,而且屋企附近都無開新班,決定睇定D再算,睇吓睇吓就過咗半年,艾菲都幾乎無咗件事,然後忽然有日收到email話有試堂優惠,見$50咁平就當去見識吓啦﹗
由於燒腩仔都接近三歲,所以我哋最終無同佢試到紅蘋果,而係試高一級嘅Music Wonderland,老師話呢個課程同紅蘋果最唔同之處係,小朋友可以坐喺電子琴前面,訓練佢哋坐定定守紀律,小朋友見到有琴彈當然好興奮咁不停拍啦(好彩部琴係無開power掣,唔係實嘈爆),不過張琴凳真係幾高,唔小心or坐唔定就會跌落來,所以一齊上堂嘅家長一定要小心睇實.
老師介紹完自己,又認識完同學仔後,就正式開始上堂,首先拎咗本圖書出來,叫小朋友睇入面有咩人物,再叫小朋友做動作同扮聲,例如扮獅子行路,扮小貓打鼓,除咗做動作,亦會畀小朋友拍琴鍵練節奏,而同一時間佢會播歌配合返.
之後嘅大半堂,其實都係做類似嘢,講故事播歌做動作,其中一part有畀小朋友開琴,拍吓琴鍵扮係私家車響安,可惜慢熱嘅燒腩仔,除咗拍琴鍵扮響安最投入外,其餘時間都係一副O咀樣,即明明都feel到佢係開心,但就係唔肯跟住一齊做動作,艾菲只好比佢表現得更投入來引導佢.
到落堂前,老師派咗個橙公仔做禮物,亦簡單介紹返個課程,之後就bye bye,完全無hard sell,而我哋當然係玩完就算無join到,皆因佢教嘅嘢無艾菲想像中咁厲害,基本上自己畀D心機同時間都一定教到,再加上我哋無考cert嘅升學壓力無必要為學而學,成個課程唯一最可取之處,就係唔會為適應怪獸家長而過早教小朋友用手指彈琴,呢樣嘢係艾菲對坊間某D為收生乜都得嘅琴行最反感嘅﹗
訂閱: 張貼留言 (Atom)


text:
開始搜購snowboarding底層裝備啦,買左好厚又sharp又係for snowboarding 既厚襪;其實著係入面都冇人睇到,但因為我地連埋護臀pad一齊買,鋪頭比八折我地,只係一百蚊有找一對,同出面冇pattern個d差唔多價,咁就要兩對靚架啦!
我同太陽哥哥的護臀pad,上次係淘寶買的pad好硬,d膠應該係"留"野;朋友們教路,話snowboarding安全好重要,冇錢裝出面身,入面一定要花錢買足保護!
前:
後:
認真地買返件透汗+保暖的運動打底衫,我個件仲係 Elsa+Yammy 送的生日禮物,好有用,多謝晒,係第一份收到的生日禮物呢!之前諗住買 columbia 架,但成 $359 一件,加左會呀,好唔抵!後尾去左細妹中學同學 Matthew 做的運動樓上鋪買,Matthew 做呢行六年,佢話 columbia 其實麻麻,又唔值,暖唔暖最出面個件褸都好重要!唔怪之我試極 superwarm 呀絲襪衫底衫呀,都好似唔覺好保暖咁啦!Matthew 介紹我地買呢款,仲有七折,抵呀!
另外,今日都好upset,Gmarket有件衫冇貨啦,其次係我同細妹買的雪褲幾日都 on request冇反應,唔知想點,其實貨已去到Gmarket warehouse等pack,因為咁 hold 住晒!
冇貨:
冇反應:
之前為左條靚雪褲,一心要買,咁買完要揀埋雪褸襯,但唔係幾揀到,鍾意d款又冇貨,呢件係算襯到雪褲的最好個件,亦貪佢隻袖仲可以除出黎當背心;時間緊迫,是但啦...
宜家條靚雪褲冇反應,唯有焗住取消 order,但件雪褸又買左,仲已經去左 Gmarket warehouse,宜家要為件唔係好鍾意的雪褸,去買過條雪褲,但又唔知要花多幾多時間?為免延期,我細妹亦比左個建議我,最後我作了一個悲痛決定...
取消埋呢件雪褸 order,因為已運左去warehouse,要 bear 返 domestic delivery fees,但好過晒千幾蚊要件 non-dream jacket!
最壞的打算係,著返件舊 jacket,但如果連褲都係著舊的黑色,真係好唔靚,所以我拿拿林同細妹揀過條雪褲,但真係又唔係 dream pant 囉,想要的款一係好貴,一係冇貨;最後揀左d次次選擇...
我:
妹:
希望趕得切連埋 1st order一齊運黎啦!


text:
離開大橋櫻桃園之後,我哋就即刻揸車過去麓鄉嘅麵包超人館啦(唔記得影成個館嘅外觀畀大家睇添)﹗來呢到之前,燒腩仔都識邊個係麵包超人嘅(因為有個阿媽一直好用心咁荼毒佢嘛,hehe...),但至愛始終都係Mickey Mouse,點知來完呢到一轉,佢就已經變咗心,日日包包人前包包人後咁叫(包包人係佢叫麵包超人嘅專用叫法,但佢其實知包包人個真名叫麵包超人㗎喎),所以話呢...仔都係貪新忘舊嘅,kakaka...
第二次來嘅艾菲,一早就知超人館出面有個水池,放晒麵包超人嘅玩水玩具喺到畀小朋友玩,所以一早預咗玩水時間同帶多咗套衫來畀佢換(艾菲見有兩個日本兄妹直情換咗泳衣來玩添呀),點知佢食車厘子時已經整污糟咗之前件衫,唯有換咗衫再玩水啦,好彩佢最終都唔係玩到好濕唔使再換衫.
燒腩仔:我㩒﹗
燒腩仔:我倒﹗
咁多個玩水玩具之中,燒腩仔至愛就係呢個水車,彈到成面水都唔怕係要繼續玩﹗
著返鞋再同呢D麵包超人凳影吓相先﹗
玩完水就入去麵包超人館啦,但未入門口就先來一排扭蛋機,全部都係館內限定扭蛋呀...
燒腩仔個媽媽又點會抵受得住呢D誘惑吖,不過都好冷靜咁只係扭咗兩
第一層其實係shop來,一入門口就見到呢部麵包超人scooter,艾菲嘅心心眼已經即刻浮咗出來,不過燒腩仔連單車都未識踩,要米高幫艾菲抬架scooter返香港應該係無可能嘅事,所以艾菲完全唔敢提出呢個要求.
喺shop入面逛咗一陣,燒腩仔已經開始失控,基本上真係超級妨礙艾菲shopping囉, 然後行到尾時先終於發現館入面有個area係放晒D麵包超人玩具喺到畀小朋友玩,等媽媽們可以安心出去血拼,你話日本人真係幾貼心呢﹗
因為知道去到名古屋都會再去麵包超人博物館,所以呢次買得好克制,只係買咗件Tee,填色冊,風扇(風扇諗住名古屋熱會用得著)同衣架,當中至愛係個衣架,可以同時掛校服,
買完嘢就上二樓行gallery,呢一層放咗好多麵包超人嘅畫,另外仲有個位可以畀小朋友畫畫㗎,仲有D麵包超人漫畫任睇.
可惜燒腩仔完全唔識欣賞,全程一副不情不願樣.
因為呢日要趕路返札幌還車,所以行埋gallery就諗住走,起程前過咗去隔離果醬園開餐,燒腩仔又食到衰衰咁搞咗勁耐都食唔到半碗飯,艾菲同米高都餵到超勞氣,不過我哋就居然因為咁而遇到麵包超人喎﹗﹗﹗
話說麵包超人每日會喺指定時間出來同大家見面,我哋來呢日就係上午11點同下午2點,11點嘅時候我哋玩緊水錯過咗,到12點幾過去開餐諗住一個鐘實搞掂走人,點知畀燒腩仔玩到差唔多2點先離開到餐廳,見時間差唔多米高就決定畀我哋上去搵埋麵包超人先走啦﹗YEAH!
燒腩仔成功得到麵包超人愛的抱抱﹗佢開心到之後成日不停提住包包人呀﹗
影相前燒腩仔嘅狀態其實係好差㗎,因為佢一早七點幾起身玩到下晝兩點都無抖過,個人已經無電攰到爆炸,亦之所以佢離開麵包超人館前同食飯時都超唔合作好扭計,咁我哋再帶佢行返上gallery時,見到條長長嘅人龍,要佢乖乖排隊係完全無可能嘅事啦,艾菲唯有出動新買嘅麵包超人風扇來分散吓佢注意力.
因為燒腩仔咁大個仔都未同過呢D會郁嘅卡通人物影相,所以艾菲都擔心佢會話驚然後爆喊走咗去或者扭扭擰擰唔合作,於是見佢情緒稍為穩定艾菲就帶佢去前面睇麵包超人同其他小朋友影相係點,解釋佢知要同麵包超人握手同畀佢抱,跟住問燒腩仔得唔得啦,佢就好正經咁望實麵包超人答艾菲「得」,當時艾菲都抱住聽住先嘅心態(因為太了解佢乜都話驚嘅特質啦),點知排到佢時佢真係肯自己行埋去麵包超人到,任佢抱住仲笑得好開心咁畀我哋影相添呀﹗
嘩﹗艾菲全日最開心唔係有得同麵包超人影相,而係自己個仔原來都可以咁勇敢㗎﹗真係覺得佢好好好好叻仔呀﹗
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1


text:
2009年7月29日
5月28日買咗一盆迷迭香, 一盆甜羅勒(上圖), 再加一盆白色蝴蝶蘭.2個月後慶幸3盤都冇比我全部整死.
呢張係7月7日影, 最右邊盤九層塔係7月1日買.中間盤甜羅勒俾我食剩番好少葉, 同埋中間嗰株俾我剪了去插枝, 當時仲未死.
迷迭香
唔知點解盤迷迭香唔識大, 剪咗部份去煮食, 又剪咗一節去插枝 .睇落冇乜問題只是唔識長高長大, 落埋肥去催谷都唔得, 要研究吓點解會咁.插枝既小苗未知道是否成功, 我諗過多一星期就知道啲根生出得好唔好, 希望出多啲根,咁又多一盤迷迭香.
甜羅勒 甜羅勒本來一盤有三株, 我將其中一株剪去插枝後,剩下既葉自己掉落後就成株死咗, 死因不明.剪出來插枝既小苗就好健康長高咗唔少(不過跟同日插枝既九層塔相比,甜羅勒既生長速度就比較慢) .上圖係今日影, 加左肥催谷又忍手冇搣來食,盤甜羅勒(左邊嗰盤)啲葉狂標, 對比上一張啲葉零零落落係咪差好遠.不過因為窗台唔係咁猛陽光, 甜羅勒既葉係全部係dum頭的. 蝴蝶蘭
早前天氣太熱, 蝴蝶蘭未開既花胞未開花就消胞, 見唔會再開花就將佢大修, 將花枝剪走, 將爛根的爛部份除去, 換過新既水苔.之後中間出了一片新葉, 不過就死左2塊舊葉, 啲根由青綠轉為瘀綠色, 健康狀況非常之不明朗, 依家只有聽天由命.九層塔
加咗肥之後,九層塔對比剛剛買回來既時候足足大咗一個size, 7月18日同佢換咗個大啲既盤,佢又長高咗, 怪不得人人都話九層塔粗生,果然如此.另外, 剪了一段九層塔去插枝, 又係勁快長大(下圖) .
種植既樂趣在乎啲植物快高長大又可以開枝散葉, 而我種香草仲可以將佢地食落肚, 又食得又玩得又係一樣好好既興趣.


text:
噚日,約咗《利字當頭》專欄總舵主利世民兄同佢個女,去飲茶食午飯.幾個月冇見,世民兄個女又大咗好多.雖然一路以嚟,我都知道佢個女好精靈活潑同聰明伶俐,不過今次我察覺到,佢個女他朝定成為運動健將,仲係好厲害嘅籃球員.
我咁肯定嘅原因,係因為正當世民兄餵佢食叉燒包嘅時候,佢一搶走個叉燒包(steal),跟住就橫跨張枱咁掟個包埋我個位(from downtown),之後個包仲要直接飛入斟滿普洱茶嘅杯裏面(swish).最衰冇機會用手機拍低,如果唔係一定會放上YouTube.
就喺我抹乾件恤衫嘅時候,茶樓嘅電視就報道關於滙豐控股(005),好罕有咁發出盈利警告嘅新聞,令股價大幅下滑.據報道,滙豐話壞賬撥備嘅金額,喺06年需要多20%.報道仲話壞賬多咗係因滙豐花旗國嘅業務,面對好多人因當地樓市爆破所以還唔到錢.
世民兄一聽到呢段消息就話:「有冇搞錯!股價唔係應該一早反映咗呢個壞消息,點解個股市好似好驚訝.唔係個個都知美國樓市爆煲咩?唔係個個都知滙豐美國業務會好差咩?」
孫柏文:「唔好咁講,聯儲局喺佢1月會議之後嘅聲明,都話花旗國樓市下跌速度有開始穩定嘅現象,所以先至會令到個市好似好驚訝.」
世民兄:「仲有人信聯儲局咩?唔係啊嘛?」
其實,孫柏文已經多次重申花旗國樓市會好大鑊.而因為滙豐美國業務專攻低下階層,樓市大升時,佢哋就算收入唔夠畀供款,都可以做二按攞錢還款,所以製造咗一片歌舞昇平嘅假象,而樓市一跌,咁就大鑊.我奉勸大家,千祈要忍手,唔好咁快去買滙豐,等花旗國樓市跌到底先至安全.
最 後,我覺得今次盈利警告,對滙豐嘅管理心態嚟講,絕對唔係好事.股神畢菲特最唔鍾意任何上市公司有盈利預測,原因係管理層一提供預測,就會有誘因千方百計 將盈利迫上預測水平.好則令管理層採取短視嘅管理方針,壞則令管理層遲早越軌.希望今次盈利警告,會係滙豐最後一次提供盈利預測,滙豐應該抗拒分析員啲要 求,叫佢哋自己去計數啦!


text:
新一年1月1日冇去睇日出,走左去睇日落,中午先出發,昂平棧道上昂平過羌山已經日落,都叫做睇到個黃,想行到靈會山先扎營,行左陣又怕食風,都係返L041個分差口平平地又有位(一個營咁多既位)又唔大風,早尐起營早尐有得食.
下午已經好霧
好彩都仲見到個蛋黃
5:50就日落,6點幾已經全黑
出發前係街市買左15蚊叉燒,分左兩餐食,大部份做晚餐娃娃菜叉燒鮑魚麵,食飽都係9點左右.
有帶罐頭,但可免側免.
諗住黃昏都霧霧地,一覺瞓第二朝,但係熄曬燈後都仲好光,出營睇下,竟然見到星星.
1月4日象限儀座流星雨高峰,早兩三日,想賻下,落腳影左一堆,但都影唔到一粒流星.
1月2日朝太陽未出就收營去靈會山,未出都知食白果,不過有雲海睇下,春天的感覺.
過返萬丈布食早餐烘下個餐飽同叉燒,食返兩個叉燒飽同煲水先落大澳.
條橋之前好似未斷,係我記錯定太耐冇經過?
之前比人入去仲有得買汽水,而家唔比入,仲有狗係閘入面吠人.
經過大澳行返出東涌,中途上象山想玩下ingress,唔知係唔係個台整左收漫遊,上左山腰就收唔到本地,2016第一個悲劇,影張相當hack左(哭)
象山頂
新行山徑?(笑)
山上有幾支測量用既柱
上到海豹石就放低個背囊,返轉頭先攞返
之後行返出東涌經過深屈,原本想食碗綠豆沙,但好多人,唔想迫住坐,行過左就算.再過一段仔路見到多左檔新野之前未見過,問過老闆話係十月先開檔.當時約兩點幾,老闆係咁叫十蚊任食豆腐花,於是就落左去食兩左碗,老闆話三點會清檔,豆腐花有剩會倒,唔想浪費,所以十蚊任食,只限配紅糖.配桂花糖玫瑰糖冇份.
行返出睇飛機位,尐垃圾多到滿地都係,取消垃圾桶好過.
又返到起點


text:
噚日約埋明仔,Winnie 一齊上去 Louisa 度開 party,原本 Li Kien 都話去 o架,點知最終又係放飛機甩底!
今次我哋都帶咗好多禮物上去,睇見都好似聖誕重臨咁款!
話咁快,Louisa 就已經將所有禮物拆哂喇!
認得嘛,呢份咪係我 o架囉!
明仔買嘅香薰座.
Winnie 買嘅 cake stand,一物三用 o架!
呢個咁靚嘅禮盒係 Winnie 送俾 Louisa 嘅什錦曲奇,我之前幫 Winnie 整
嘅送禮曲奇咪就係呢盒囉!經佢包裝後即刻變得好有睇頭.
食完 lunch 之後就開工整餅喇,首先就係整竹炭黑芝麻瑞士卷.
睇吓個成品幾靚,仲好好味 o添!
跟住就到我,Winnie 同明仔三個整咖啡瑞士卷.整好之後,我哋
三條友仔都唔夠膽捲,驚捲爛嘛,所以最後都係由大師出馬!
你睇,一樣咁靚 o架,咖啡味仲好香濃 o添!
Ladies & gentlemen, it's the dinner time!
煙肉煮青口.
我整嘅芥末火腿麥穗包.
煎鴨肝法包伴沙律菜.
Louisa 專登喺北海盜買返嚟嘅長腳蟹.
白汁煙肉長通粉.
呢個飯後甜品就精彩囉,係明仔整嘅焦糖燉蛋朱古力慕斯蛋糕.
個蛋糕真係正到無朋友呀!啲朱古力香濃到呢 …………
明仔真係好心機,淨係個古古力波波都整咗成粒鐘呀!
大家盡興之後,就要冒住嚴寒歸家喇!


text:
陳樂基@KillerSoap
爆 Like王
搵《好聲音》報仇 陳樂基@KillerSoap
香港樂隊 KillerSoap主音陳樂基( Rocky),大膽用廣東歌〈月半小夜曲〉參加《中國好聲音 3》,咬牙切齒配上激昂歌聲,一鳴驚人, 4位評判一致讚賞,成功入圍.
Rocky是首位以廣東歌參賽的歌手,片段放上 YouTube後已超過 30萬點擊,令本來冇乜人談論,出道已 11年的 KillerSoap亦人氣爆燈.但原來 Rocky上年已參加過《中國好聲音》,當時冇評判 like,甚至連片都冇得播出街,苦練一年再參賽,念念不忘,真係好大迴響!
29歲的陳樂基讀中四已贏得學校歌唱比賽冠軍,之後鑽研歌唱技巧,每日練習 6小時,跟住幾乎贏盡十八區比賽.中六時期組成 KillerSoap五人樂隊, 08年於國際大賽奪得香港區及全中國冠軍,屬勁量級人馬.
Q:點解會參加《中國好聲音》?
A:其實上年(第二輯)喺中國巡迴演出途中收到導演邀請 email,之後參加咗(以 Aerosmith的〈 I Don't Want To Miss A Thing〉參賽),但係導師一個都冇轉身,我嗰 part直情冇播出到,呢吓對我嚟講係個打擊;之後一年嚟畀心機練,錄低自己唱歌,逐樣改善.今年導演問我仲試唔試,我當然有興趣啦,呢一年嘅苦練就係為咗報仇!
Q:會繼續用廣東歌參賽?
A:可能我唱普通話,佢哋更加唔知我唱乜呢!廣東歌係高難度,但始終係我母語.我想繼續唱廣東歌,盡量係經典歌添,想人聽咗覺得係屬於我嘅歌咁樣,好似楊宗緯,蕭敬騰唱〈新不了情〉,〈背叛〉,咁我希望我都做得到.
Q:係咪要狂嗌高音至攞到高分?
A:我都做過好多歌唱比賽評判,你諗吓就知比賽係有佢嘅模式嘅,例如陳綺貞嘅歌係好好,但我唔會揀啲咁輕嘅歌嚟比賽,唔關大陸文化事,而係比賽就係需要一鳴驚人!
Q:參賽有助內地發展?
KillerSoap成立已 11年,一直在香港冇乜知名度, Rocky認為:「會有啲失望!𠵱家香港樂壇係惡性循環,收入回報少,然後投資少,變咗音樂人要做其他嘢,好多時拍緊戲,拍緊劇,冇得練歌,最後出嚟嘅作品又唔好!」
A:我哋( KillerSoap)呢幾年都有喺內地巡迴演出,曾經喺南京有個場地係零個人,真係一個觀眾都冇,但我哋照玩晒,我嗰場內心係好激動,從此冇嘢再令我驚!
又有一個地方,開騷前有個人喺路邊刷牙洗面,我同隊友講,如果今晚多過十個觀眾,我就喺路邊刷牙洗面,卒之我係唔使洗,係咁㗎啦,邊有一步登天!
𠵱家好似好多人注意我哋,但你知𠵱家呢個社會啦,愈多人談論,萬一跌低就會跌得好慘,所以唱好啲最重要,暫時冇諗過搵唔搵到錢.


text:
HKTV新劇《來生不做香港人》演繹中港矛盾 高登仔激讚
2014-12-14 21:13:00
HKTV(港視)上個月19號開台,兩套開台劇《選戰》同埋《警界線》起初網民都讚爆,不過《警界線》去到後尾開始膠化,網民話佢虎頭蛇尾,而仲播緊嘅《選戰》水準算穩定,嚟到播嘅第3套劇,就係本身叫《客家女人》,之改咗名嘅《來生不做香港人》.
就咁睇個劇名,唔知觀眾係多咗興趣定係反感?本身呢套都算係重頭劇,不過宣傳又唔算特別多,網上本來留意佢嘅人唔多,不過星期五首播,網上反應出奇地好,都未播第2集,奄尖嘅高登仔已經推爆PO,連香港討論區嘅網民都話呢套劇拍得好,夠晒寫實.
好多人睇個名或睇完Trailer以為係師奶港女劇,但睇落去除咗剖析中港矛盾,睇落好似2年前大台套《巨輪》,格局差不多,都係講兩兄弟/姊妹,分隔兩地之後點樣成長嘅故事.但《巨輪》冇實景,要拍歷史嘢,搞到穿崩極多,極速膠化,而呢套《來生不做香港人》就係全實景拍攝,真係去咗東莞嘅農村拍,唔似得大台又要講歷史,但又拍唔出歷史味.
劇入面嘅人物刻劃都相當好,好似落咗香港嘅張可頤,點解會變成一個好有控制慾嘅港女,留咗喺內地嘅劉美君變成暴發戶,但觀眾從佢哋未發跡前嘅故事就會對佢哋恩怨略知一二.最令網民讚嘅係套劇啲對白同人物刻畫得好,變成港女嘅張可頤英文法文樣樣精通,喺高級餐廳點樣同家姐劉美君鬥法,劉美君同老公曾偉權嘅土豪氣令人發笑,但劇情亦冇過份渲染,同時亦批判張可頤份人白鴿眼,唔會側埋一邊.而回憶兩姊妹個媽媽(龔慈恩飾)自殺一段,好多網民仲話睇到喊添!
網民都好認真咁評價套劇:
「呢套真係幾好睇,講真果時警界線第一集係youtube出果時我相信都有幾多人好似我咁覺得套野一般般,但係見有個大衛可以出來打TVB呢隻歌利亞就唔多唔少投射左D個人感受就講到好好睇,警界線我睇到一半已經係為左追完就算,結尾點樣都廢時再講.」
但呢套真係幾正,至少佢D對白貼地,真係似平時人對人對答,特別係大陸果幾幕,警界線果D對白我真係頂唔順,我以為睇緊TVB 有無人知呢套有幾多集??希望唔好爛尾.」
「本身驚佢狗血婆媽,但睇完第一集完全唔覺.節奏好適中,冇做多餘嘢.對白明顯係好俾心機寫,演員連細路女都演得好,我決定會睇多一集.」
「劉美君似足我大陸嘅土豪親戚,睇到我好有親切感」
「之前睇佢咁多套介紹最冇興趣係呢套,睇完第一集真係嚇死人,點解可以咁寫實都咁好睇,希望後面keep到水準,單就第一集來講我覺得正過警界線.」
「餐廳果度演繹得好好!! 劉美君好厚面皮,有錢大晒咁,張可頤白鴿眼,覺得高人一線,仲知道(睇死)佢家姐會食咩,侍應仔都比到戲,第1集真係好好睇.」


text:
mami之前做jumbo case保險嘅佣 雖然未出
但見天氣咁凍 就買左件靚靚burberry厚褸比titi啦
呵呵 順便當5個月嘅禮物啦
呢件褸好正架 超保暖 同埋唔會著到baby成隻糭咁呀 容易抱好多呢
上次行sogo ti婆買條burberry裙嗰陣 我已經睇中左
今次mami賺左筆唔錯嘅佣金 就即刻買嚟獎勵自己 (但買比titi 慘~)
嘻嘻 sogo個burberry姐姐好好人架 介紹左好多衫仔裙仔比我地
如果你去到sogo burberry 都一定比嗰d staff講到想買架
嗰日我見到一個後生媽媽一口氣買左六千幾蚊比佢囝囝
我就一定冇佢咁豪爽呀 哇 六千蚊 殺左我啦
講返件褸仔 可以著到一至兩歲架 手長嗰度可以自己調較架
titi一著落去 成個身都暖晒 mami一抱落去 舒服滑溜溜
咁乜都值啦
mami努力返工 努力狂做保險 (好少交其他數 好似基金啦 按揭啦)
都係為左titi呀 自從titi出世之後 我就好aggressive
mami嘅佣金 就係咁就用左一部份咯
除左件褸 我都想買書書比titi哩
仲要幫titi儲佢嘅教育基金哩 搵日計下
媽媽們就知原來寶寶讀書 成長係要用好多錢架
除非你寶寶叻到有獎學金啦 (淨係比佢補習 計下用你幾多)


text:
之前係團購見到有韓食放題
Menu選擇又都啱胃口
最後同朋友買左幾張劵約埋飯聚一下:^)
也許因為我地拖太遲先去訂位
原定去紅磡分店佢full booking
不過佢俾我地轉去土瓜灣新店:^)
咁都好d,唔使嘥錢又冇得食
韓式板燒
牛肉片係瘦版,食落唔覺好肥膩
牛肉醃得入味,烤完有點焦香
重點係佢唔會好老好乾,仲係帶有水份而不韌:^0
雞肉好夠味,冇雪藏味又冇血水
肉質稔得黎唔乾柴,燒後有微微焦香香氣
五花肉附有少少軟骨位,脆口可以咬下,唔會話太硬
五花既油香濃,仲有微微肉汁鮮香
切得厚薄適中,肉質嫩口而夠熟,亦唔會過膩
辣魷魚爽口彈牙,又係冇雪味既
辣味夠香,唔會過辣到食唔到咁浪費
料理
炆豬軟骨肉既部分好軟稔,一抿即化,脂肪亦不多
軟骨部分仍保留少許脆度,但絕對係好易咬開既爽口感
炆得非常入味,鹹中帶甜,仲要係好自然既味道,唔會覺膩
燒黃花魚外皮薄得黎好香脆,又冇泛油光
肉質卻竟然可以保持十分嫩滑
我自己唔多食呢種魚,覺得有少少腥味
但魚係全熟冇血水,肉又一夾就離骨
朋友食開話呢個品種其實係會有d腥腥地好正常
燒青花魚外表燒得微啡,一翻轉真係成塊都啡哂
講真有d驚中伏,因為好似魚乾咁個樣
點知食落去:^0000佢外面係超穌脆,一咬係好似食緊炸芋酥咁
但入面係保留濕潤感,感覺似食低油膩感既炸物!!!!!
魚肉又夠香,其實真係唔使再點調味
炒粉絲用番韓國果隻,粗身透明
煮得夠彈牙夠味,又唔會太過油
可惜係有少少黏成團,但一夾就可以鬆番開
辣炒年糕辣度一般,有點嚼勁,唔會過爛或過韌
配上蔬菜配料有點清新感,整體不過不失
小吃
炸餃子如相中可見,有些黏在一起了
泛著油光,食落係幾油膩
儘管佢炸得夠香脆,但佢油身,同埋入面感覺乾乾地
個人認為呢道就麻麻地囉
韓撈其實就係涼拌前菜
講真真係唔覺佢辣,豆芽同蘿蔔絲帶清甜,前者好爽口
呢個又係凍食既,感覺清新又開胃,可以先點一客喚醒味蕾
凍豆腐亦都係清新之選
辣醬係甜辣果種,配上青瓜絲同肉鬆,其實好夠味又香口
豆腐嫩滑,似乎唔係街市買果d,似係盒裝豆腐
脆瓜瓜又犯左同一個錯誤……痴埋一舊,但今次冇泛油
南瓜片甜味太淡,炸皮味道有點甜,就好似雞蛋仔咁
老實說,我覺得呢道菜真係一般,非必點
風味食品
泡菜餅酸辣香口,仲要有少少焦香味道
泡菜佔量其實係少既,但算啦冇咩所謂既
不過佢地既煎餅係好黏好軟糯果種,因此係易滯既食品,要量力而為
甜煎餅其實又係佢d糯感煎餅加上煉奶
呢個又幾得意既,係煉奶pancake既軟糯版
但因為佢係甜食,會比一般鹹煎餅更有膩滯感,建議分享食
本身點左兩次蔥餅都漏單就算數啦/___>\
湯
海帶湯唔記得影相
味道唔會過濃過味精咁,有淡淡海帶鮮味
另外佢有dd肉既,飲落感覺都可以接受
飲品
果汁有得揀橙汁同提子汁
橙汁係冇味既
提子汁似乎有點藥水味
另外有汽水可樂果d揀既,飲番芬達算數……
服務還好既……佢唔會計時計到太準太盡
會有提你幾時賣單但唔會狂催
漏單時有出現,人手其實唔多夠
環境稍為狹窄,卡位張枱真心好細,唔夠位上食物
衛生情況可算不錯的,同埋佢燈光夠,感覺舒適乾淨d


text:
古典文化古典文化古典文化古典文化,古典文化古典文化古典文化古典文化,古典文化古典文化古典文化古典文化.古典文化古典文化古典文化古典文化,古典文化古典文化古典文化古典文化,古典文化古典文化古典文化古典文化.古典文化古典文化古典文化
古典文化古典文化古典文化古典文化,古典文化古典文化古典文化古典文化古典文化古典文化古典文化古典文化古典文化古典文化古典文化古典文化.古典文化古典文化古典文化古典文化,古典文化古典文化古典文化古典文化古典文化古典文化古典文化古
古典文化古典文化古典文化古典文化,古典文化古典文化古典文化古典文化古典文化古典文化古典文化古典文化,古典文化古典文化古典文化古典文化古典文化古典文化古典文化古典文化,古典文化古典文化古典文化古典文化古典文化古典文化古典文化
古典文化古典文化古典文化古典文化.古典文化古典文化古典文化古典文化.古典文化古典文化古典文化古典文化.古典文化古典文化古典文化古典文化.古典文化古典文化古典文化古典文化,古典文化古典文化古典文化古典文化.古典文化古典文化古典文
金丝楠木的甄别与价值判断,金丝楠木的甄别与价值判断.金丝楠木的甄别与价值判断,金丝楠木的甄别与价值判断.金丝楠木的甄别与价值判断,金丝楠木的甄别与价值判断.金丝楠木的甄别与价值判断,金丝楠木的甄别与价值判断.金丝楠木的甄别与价值


text:
一連出兩篇blog都係同打羽毛球有關嘅...
十二月二十八日
十五個月至十六個月閒記
玩左咁多日 去到假期最後一日已經好攰喇
今日一於喺荃灣好好休息下
喺愉景新城陪婆婆飲完茶 就落樓下玩thomas game
消費滿二百蚊 就有張thomas game card 可以去玩八個game
tima本來想同titi去玩thomas跳彈床架 但d人好狼死
真係驚titi入去未跳都比人踩扁左喇
於是就淨係換棉花糖同玩圈圈game
titi一見枝棉花糖就當掃巴 係咁掃 救命呀!!! 好浪費呢
而圈圈方面 titi成功入晒d圈圈 就有份小小禮物
今次喺thomas show裡面 聰少買左個鐵片琴比衰豬
繼上次聖誕禮物送鼓 今次再送琴 想tima屋企永無寧日?
啍 好難喇 依家個琴放左喺婆婆度 yeah!!!
離開愉景新城 我地一車人去左會所打羽毛球呀
我地嚟個四人對戰 tima tiba yee ee 聰少.....
呢次係titi第一次接觸羽毛球 佢好好奇呢 仲成日叫我地比佢 " 打"
tima好耐冇打過羽毛球喇 今次一打 我地四個都上左癮呢
打完羽毛球 yee ee同tima嘅shopping癮出晒嚟
決定去行街 tiba心血來潮 ~ 東涌東薈城
行晒所有outlet 我地話過 唔會再去呀!!!
有咩可能仲貴過出面d新貨呢? 明明係outlet喎 搵笨咩
離開前 都喺東薈城影返張聖誕相 證明假期到此一遊 嘻嘻 好無聊
返到婆婆屋企 我地叫pizza食 最好味嘅PHD
等pizza嘅同時 tima發現...titi揸左條蕉好好好耐呀 咭咭
好一個著住士多啤梨嘅香蕉少b女...
一月一日 titi十六個月喇!!!
十六個月至十七個月閒記
新年快樂 開心2009 健康2009 順利2009!!!
新嘅一年 tima會更努力做一個好媽媽
新嘅一年 titi要應付人生第一個interview
新嘅一年 titi開始返學 tima要努力陪titi學習
新嘅一年 未開學之前 titi要陪tima去多次旅行啊 嘻嘻
旅行嘅地方 時間 地點 人物都諗好晒
去埋今次旅行 titi要返學lu 到時去旅行要諗多樣野呢
十二月三十一號晚 我地喺ti婆屋企打邊爐
跟住就一邊睇電視 一邊玩大富翁
最初tiba同聰少唔想玩大富翁 一味喺度對打psp
喺tima同yee ee催促下 終於陪我地玩
之後...玩得最癲 最high就係佢地兩個呀 低b架...
衰豬見咁多人唔肯訓 於是同我地一齊數到2009
數完就喺婆婆屋企覺豬 mami同ti爸就浪漫地回家過二人世界 呵呵
一月一日 我地一早就去荃灣接衰豬
食完雲貴軒米線 就揸車去左西貢
今次titi明顯地認得西貢 邊度有"汪汪" 邊度有海都認得呀
titi : 等我餵魚魚食飽飽先
titi : 媽咪...得喇 呢度我熟晒地頭啦 自己行得喇
titi : 我對眼夠唔夠大呀?
一家人傾住計 慢慢行去石灘嗰邊 好舒服啊...
仲可以睇下浪 比titi見多d大自然 學多d野
離開石灘 titi開心咯 因為我地去打韆鞦
仲要去食佢最愛嘅香蕉班戟呢...
離開西貢 我地去會所打羽毛球
事隔幾日 titi扮得似模似樣喇
一手揸實球拍 一手擺個波上去
最搞笑係 佢識企喺少一個人嗰邊架 (四人對戰 佢企喺單丁嗰邊)
會所嘅兒童天地 ~ titi嘅蒲點
今晚兒童天地出面 仲有聖誕佈置
titi 你可以擺個pose嗎?


text:
呢幾日既心情同身體都維持在作戰狀態,因為Hannah BB又打敗仗了 話說星期三晚我地去左outback食我既生日dinner,點知去完之後,星期四凌晨Hannah BB就開始發燒,開頭以為好小事啫,小朋友成日都發燒,點知佢星期四就全日都好cranky,我又要返工,好忙好多野做,不過做哂所有野都早走左一個鐘頭返屋企照顧佢! 而99又有3個小朋友要湊,我都明白,最吾明白既係,cousin哥哥既父母個日dayoff, 點知一早就吾見人,到6點幾先返到,原來去左剪髮呀,做自己野等等,好心啦,明知道99一個未必搞到咁多個都吾會返屋企幫下手,我真係佩服佢地既勇氣,都令我覺得好反感, so selfish!!!! 呢幾日真係心力交瘁,因為佢又要成日抱,又吾可以坐低要人行,吾食野,真係令人擔心,加上訓得又差,我地要抱住佢訓,搞到我地真係人都癲呀!!!! 同埋,佢要成日抱,我就抱佢抱到腳軟,而老公就咩佢咩到腰痛,真係攞命! 所以真既,寧願有病有痛係我地都吾想小朋友病,辛苦既始終係大人呀!
講番Hannah B既情形,星期四發燒發到成103度,所以星期五我地就同左佢去睇醫生,醫生話佢ear infection同埋出緊大牙,所以無心機食野,唉....點解會咁架? 不過見到佢咁辛苦我地都好難受,因為真係吾知點先可以令佢舒服D,無咁痛! 而我都知道出牙會發燒,但無諗過會咁嚴重! 不過佢既燒都係持續係101度左幾日,食左兩日退燒藥都好似無用,所以我地星期日又同佢去見多一次醫生,今次醫生話佢發炎就好好多,不過口入面生左好多菲滋,所以食野痛痛,唉! 小朋友又點會中意食藥,我地餵佢食藥真係辛苦到暈呀!佢呢幾日都無食過野,真係好minimal咁飲少少水,奶同幾啖野食....我真係好擔心好擔心好擔心!雖然醫生話最重要係吾好缺水,但見佢食得咁小野,行路又好似軟軟,點會叫我吾擔心! 唉,真係所謂養兒一百歲,長憂9+9呀!
其實我都吾應該expect有人會幫手,99話就話好掛住個孫女,但就成日都無來探過佢. 我地只不過係樓上咋,好難咩? 而樓下個家人,真係要99服侍24/7,星期日都要幫手湊埋,我無戥99辛苦,佢自己攞黎,但佢地個兩個大人有手有腳,一個5歲大同18個月大,點都照顧到啦!(因為五歲個個都自己搞到好多野,吾駛點睇!) 而我地,一個大肚,一個病到五顏六色,得老公一個要照顧兩個,點都係我地需要人多D啦. 算...佢地吾煩我,都吾好expect我地會幫佢地! 我覺得佢地真係好自私,所以你不仁我都不義,我對佢地心都淡! at one point我真係好想好想返香港,我吾怕返香港無野做,係怕個女讀書咋...究竟邊度先係我既出路呢??????
希望吾開心既事情快D過,都希望Hannah BB快D好番,等我地都有覺好訓啦! (呢幾日平均日日都訓到4,5個鐘,仲要抱住佢訓....大住個肚真係幾難頂!)


text:
之前都就唔到時間~
今年仲可以帶埋祖祖B一齊去體驗一下TIM
朝早攪左好耐先出到門口,遲左出發
又要就返豬米燑唔坐得巴士所以左轉又轉坐機鐵
2:30先去到囉....好,快D玩喇,好多人
3歲以下仲免費入場呀,真係好~
小燑近排既招牌笑樣,HAHA,好鐘意呀
好耐都無見過MAMI影相呢,新菇髮型呀!
炎炎夏日真係唔短D都頂唔順
第一個GAME就係考古喇
掘沙搵恐龍骨,祖祖B太細唔入得去
家姐真係細膽到暈,行遠少少都驚既~
幾長既恐龍骨,好多小朋友一齊掘咖
“化石”,講左好耐都唔係好知咩黎
然後去左睇JELLY FISH,估唔到祖B都識
小燑話呢D魚仔叫毛仔,屋企都有條假既
之後再去左試耕田,祖B勁驚囉
一行落去就要走,但MAMI要佢試下踩
玩左一陣又OK!最後企左1分鐘
大叫“FOOT”呀,FOOT DIRTY~MA抱MA抱
家姐都好快就出黎,因為係怕個哥哥教佢種菜
原來小燑咁怕羞咖咩??
有GOAT呀,遠遠望到就跑左去睇
終於都有真正既動物出現,HAHA
叫祖B試下餵羊仔,佢就掛住食
是但塞條草入去就走左啦
都係小燑有心機餵,我地企左係到好耐好耐
隻羊其實都好飽,食左幾日又無咩點跑
所以等左好耐都無羊行過黎食草
仲話要帶埋條草返屋企~
星期日真係好多人排隊~等都等到我地傻
食D野又再玩過:稻草大戰?!
呢個遊戲真係好開心,發洩晒平時既怒氣
爸爸成頭都係呀,HAHA,係MAMI掉咖
阿祖呢??WHERE IS JEREMY??
小燑將祖祖B埋住左幾次
一D都唔驚,仲笑得好開心
2個都不停咁掉.....掉呀..掉
呢D草其實都幾臭又大味
之後玩左跳彈床,滑梯......
最後當然要睇下D馬仔啦
我地排左好耐,終於都摸到佢地喇
祖祖叫佢:HORSE~打打
小燑好鐘意D馬仔呀,仲話想坐
一張全家幅,HAHA
BYE BYE 喇,估唔到我地玩到差不多完場
希望月尾再有機會去多次啦


text:
02 1月, 2010
肥雞受傷了
昨日元旦日應該好開心嘅日子但車媽媽Blog友Queeine Chan隻肥雞(芝娃娃 )發生左意外,車媽媽睇倒好唔開心,希望肥雞冇事就好啦我哋一家三口都支持你哋架OK
01 1月, 2010
New Look
新一年嚟啦車媽媽即刻幫我轉新Look唉食蜜瓜都要整古我搞到我成隻長頸鹿甘不過佢哋都帶左我落街街玩,一落到去就見到一隻松鼠狗同我一樣9歲大不過車媽媽話我後生過佢好多超開心"識貨"嘻嘻
31 12月, 2009
發功
嘩車媽媽發功呀,哈玩到冇嘢玩車媽媽玩我個頭喎,起勢甘"卒"好似好好玩甘又唔知我唔Like真係講佢唔明,話佢唔好意思吹脹
30 12月, 2009
嘈住晒
昨日冇乜太陽凍凍哋都係睡一睡好過做元帥不過隔離屋 D人好鬼嘈搞到我成日Wow Wow Wow跟住車媽媽就會鬧我叫我唔好太嘈(驚人投訴嘛)須然我係攞正牌住喺到但都要自律架嘛 ,學帆哥話是齋人人為我 ,我為人人呀嘛*
29 12月, 2009
羅家早餐
今日車爸爸放假但係又是車媽媽的假期所以車爸爸要負責煮早餐,曄一起身有火腿旦治,火腿腸通粉正呀聽聞今晚嗰餐都係車爸爸煮個廚房有難咯*
訂閱: 文章 (Atom)


text:
2015年1月1日星期四
BAND介紹系列(みと先生ファンクラブ)
大家好!我係BAND Ambassador Crystal!
大家係用BAND既時候有冇覺得,
開左個band但係唔知點用,或者唔知開個點樣既band呢?
跟住落黎我會講下我就同我既同學點樣用呢個係香港越黎越受歡迎既app,
希望可以inspire到你地啦!
我地既溫習小組叫做みと先生ファンクラブ,總共有7個人.
係喇,點解會用日文名做band name既呢?
其實係因為我地係大學日文班既同學,
仲覺得教我地既Sensei (老師)好cute ,所以就改左個名,
叫做ensei老師既Fan club喇!
咁到底一個溫習小組可以點樣用BAND呢?
1.
相簿
我地首先睇下相簿.呢一本相簿有我地平時上堂影低既相,
好似Sensei係螢幕上show出黎既野,就算抄唔切都可以係呢到搵返.
仲緊係唔少得同學做睡王子,睡公主既「床照」啦… XD
2.
投票
入到大學,大家既時間表都唔同,
有時要約出黎溫書或者食飯,可能都幾麻煩.
但係有BAND既投票功能之後,我地就好容易揀到日子出黎溫書喇!
臨近Final,我地就提議左幾個時間,一齊係大學到溫日文.
禁幾個掣就可以揀自己幾時得閒,
比起要係咁Copy & paste同打自己名,真係方便好多.
如果冇左呢個功能,我諗我地又好大機會約唔成喇 L
同中小學唔同,大學既學習模式,
就係要自己搵唔同既資料或者資源黎輔助學習,
而呢D資源就係我地平時叫開既「梳史」喇!
有時唔想又使幾舊水買書,但係又懶得自己搵既時候,
可以搵下D好同學(例如我) 分享下D梳史比大家既…XD
我地會係BAND入面Upload唔同既File,
例如1D額外既書,或者Powerpoint等等.
可能你地會問,咁咪即係要用電話黎開返D file?
唔使咁辛苦既,其實只要係電腦上band.us,
就可以用電腦輕鬆存取每個BAND入面既File.
講真,如果嫌電話太細,打字唔方便既話,
都可以轉用電腦繼續吹水丫嘛!呢個亦都係BAND方便既地方!
有學過外語,尤其係大學讀外語既同學仔都知道,
要學好一門外語,背後係要付出好多好多既努力架!
而Lecturer為左鞏固我地上堂學到既知識,就比左好多功課同小測我地(>_<)
有時一個唔覺意就真係會Miss左唔記得交架!
所以為左唔好再做大頭蝦,
我利用左BAND既月曆同活動功能,開設唔同既「活動」,
提醒其他同學同自己,幾時有D咩要交同做.
就好似圖入面咁,我地特登Mark低左幾時考Final,
仲寫埋係邊到考,咁就唔使驚唔記得或者去錯地方啦.
仲有呀,唔止可以開返BAND黎睇,或者睇通知,
仲可以Save落自己電話個月曆到架!
雖然BAND都有group chat呢個功能,
但係我地比較鐘意係board到直接貼文,
可以即時記低之餘,以後都容易搵返,真係方便又快捷!
有時上堂講左D好笑既野,我地都會即刻係band入面post野.
例如有一次教緊新既句型,教我地點樣表達將來想做既野;
Lecturer問我隔離位既同學,畢左業之後想做咩野.
我同學就話想即刻去旅行 (ryokou),
點知老師聽左做「即刻去結婚 (kekkon)」,笑到我地碌地.
而為左記住呢個咁珍貴既時刻,我就即係打低左呢句野係我地個BAND到…
我D同學都覺得BAND功能好齊全,好適合一班人一齊用,
又可以約時間溫書,出街,食飯,
又可以提醒咁多個成員,邊個生日同幾時有咩要做,
仲有分享唔同既檔案,而呢D都係現有既社交網站或者App做唔到既.
睇左咁多,唔知可唔可以為你地帶黎少少頭緒呢?
希望你地睇完之後,都會好似我地咁,開始鐘意用BAND啦!
訂閱: 發佈留言 (Atom)


text:
朋友多次提出想去Inn Side Out,但唔知點解我又唔係特別想去,
所以推左幾次之後終於都唔推得,就試試啦!
入黎Inn Side Out要有南華會member card,我地先到搵位入座,
有卡既朋友晏d到都可以先入座,店員話會再check返張卡,
不過最後都冇check到.
我好冇用啊!冇飲返杯嘆下,因為身體剛復完少飲為妙,
但都偷飲左朋友杯tiger beer,好似唔覺苦同埋好易入口添.
呢度同一般bar冇乜分別,都係好鬼relax咁既,
仲free到隨地掉花生殼都得,嗱...平日喺街不准亂拋垃圾,
喺呢到任你點拋都得啊 當日我食左個好豐富既tea set,
所以一點都唔餓,3個女仔食量又唔大,只係點左幾樣就餓到想扣喉 (講笑啫).
炸蟹肉餅係朋友推薦,我覺得麻麻地,蟹肉雖多但入需好鬆散冇蟹味囉.
燒排骨伴碟薯條,呢個又幾正喎,好林又易咬開,冇牙都食到,
而且個醬汁濃淡剛好,好有BB蕉既味道,加上肉唔太多,
女仔應該好中意啦!就算係食肉獸都好岩食架.
卡邦尼意粉就真係難食,個汁有陣怪味,同埋稠得黎完全唔creamy,
放左一陣已經完全唔想再食,呢碟...no next time
如果下次再去,應該要有4-6人以上先可以點多幾款野食囉.
♥ Thanks for reading ♥
Find me for more update :


text:
第 3 日睇兔仔 (動物)
第 4 日睇櫻花 (植物) 啦!!
我之前o黎日本都撞唔正櫻花季,
今次真係滿心期待呢!
尋日講左我地住VESSEL HOTEL,
又平又乾淨, 仲包埋BUFFET早餐咖, 抵到呢!
(呢個TRIP之中呢間酒店我覺得係性價比最高, HKD 6百零蚊 3人房仲包早餐, 邊度搵?)
早餐完全唔失禮, 整齊企理咖
飲品都好多選擇, 我就飲COFFEE啦~
有樣o野想講講, 就係日本人食呢d 酒店早餐同香港人好唔同
日本人好多時係拎一, 兩次, 一個 tray 放好晒所要o既食物,
香港人就用返香港食buffet果套, 係咁出去拎, 以致成枱杯碟等人收咁
日本唔興咖, 要自己tidy up返地方咖, 所以好多時見人地都食得好整潔,
食完自己抹埋枱, 唔駛人服侍, 真係要向佢地多多學習,
入鄉隨俗! 我都叫小齊要自己放好餐具
( 唔係講笑, 我曾經o係日本去 toilet見到上一手好人到連d toilet paper 都摺返好個三角, 平時酒店先見到嘛, 果下真係覺得日本人果種替人設想o既程度! )
尋日未影酒店環境, 今日補返
簡簡單單咁啦~
離開酒店我去賞花啦~
櫻花我來了!!
推介得應該OK啩
好彩趕上了櫻花祭, 夜晚o黎有亮燈可以賞夜櫻添咖
今朝天氣唔好, 又凍又落雨
都唔知影唔影到櫻花...
旅行落雨真係有d 掃興
離遠都望到櫻花啦~
仲有TULIPS
櫻花呀!
Rurubu冇介紹錯, 呢度啲櫻花都算多
Rurubu 會註明有幾多株, 花開左幾多成,
所以都唔係完全靠估嘅, 我都係睇左啲資料先決定嚟呢度
今日係衰在落雨, 唔係就perfect
影相果下拎一拎開把遮咋
粉紅色好靚!
櫻花夾道
花開得咁靚但呢度真係冇乜人呢!
係因為落雨嘛?
可惜我部相機比較豆泥,
拍不出櫻花美態
初次實地賞櫻我覺得好浪漫呀!
小齊係咁被我喪拍,
後尾都唔係好so我, 可見我影左幾多
唉唷,難得嚟睇櫻花, 合作啲啦~
合照一張值千金咖! 哈哈~
離開半田山植物園我地會去另一處繼續賞櫻呢!
相多, 待續~


text:
其實由年Con開始,我已經越戴越懶,而家基乎只戴One Day Con,連洗Con都慳返XD
但我最愛試唔同既Colour Con,無計啦,豆豉眼嘛,緊係要彌補下不足之處啦:)
今次就試左呢隻日本品牌LIL MOON彩色隱形眼鏡 (價格 $169/10片).
分別係Cream Beige色同Chocolate色.
著色直徑 巨目效果13.80mm
含水量 中高38.00%
度數 0.00-6.00
配戴周期 1日
呢個產品最特別既地方就係巨目效果,有成13.80mm架.
不過個個品牌計個Size既方法都唔一樣,同埋都唔係越大越好架,有時太大反而會令對眼細左,所以個Size都係用黎參考下,實際都係試上眼最實際.
我幾鐘意佢開盒個位,一禁就開,唔洗工具.
先試左個Cream Beige色先.
望落個網紋好有層次,通常Colour Con最外圈係最深色既,但呢隻既外圈反而淺色返少少,可以令眼珠同Con既接合位更自然融和,加埋整體偏淺既色Tone,真係好有混血感>v<
戴上眼Size好Fit,有增大效果得黎又唔會冇哂眼白,同眼珠融和得好自然,深到淺好有層次,成個立體感好出,對眼即刻好似波子咁.
我化返日常妝,成個感覺都已經有少少異國風情,而且唔覺誇張,唔一定要化到好行先襯到對Con.
跟住就試埋呢個Chocolate色,呢隻係天然系既感覺,色澤帶棕,比較實色感,就算唔化妝就咁戴都可以做到自然放大既效果,放大感呢隻會比Cream Beige色再大多少少.
呢款戴上眼有種傻更更,呆呆地既感覺,最岩用黎扮可愛.
比較下素眼就知道其實兩款Con既增大效果都好唔錯,舒適度Nice,戴足一日都唔覺乾.
加上無乜走位情況,至於揀邊隻色就好是乎你想要咩感覺.
平均$3X對,我會傾向揀特別款,所以個人比較推薦Cream Beige色,佢個網紋真係做得好靚,仲可以Mix到本身眼珠.
Chocolate色都靚,但相對之下就比較容易搵到代替品.
希望之後有機會再試多D唔同款既Colour Con啦:)


text:
2013年9月9日 星期一
街角食堂 – 大家食
大家食,你有聽過,但係你有可能未行過入去,你食過,但係你叫左米線而唔係佢聞名既手攪麵.如果你係係九龍區出沒開,對於依間叫大家食既唔會太陌生,又或者你會將佢同大家樂撈埋一舊,但係其實大家食係暗藏正麵既一間麵店.
佢既裝修每一間都如是,普通,仲帶有大陸FEEL,入到去覺得似入左一個廚房多過係一間麵店!不過大家要記住,大家食既正貨係要有老闆個頭係ICON先係正貨,次貨係有隻公仔架!大家要分清楚,因為後者都相當難食下,唔好入錯><
到底佢有咩咁好食?我粗略咁介紹下我最鐘意食既兩樣野,削搖麵,油渣,麻辣就係我必叫,佢既麵到底又幾咁好食?基本上你出到街任何一間麵店既麵都係粗麵油麵,而且冇咩味,但係大家食既麵就係用小麥粉麵糰(由老闆自配),而且用人手操作依個削麵機製出,佢既削搖麵入口食落彈牙兼煙韌,而且有小麥粉既味,絕對同其他麵店既冇得比!!
如果講起油渣,大家都會有D奇怪,點解會係油渣好食,其實油渣既做法係將肥豬肉擺落鑊唔落油乾炸到佢自己出油,(姐係自己炸自己w)炸到佢本乾身,隔開佢既油就食得,但係你知道的,豬油渣都始終要有小小豬油香先叫正,而大家食既油渣正正就係有依種味道,雖然,係相當自殺,但係要好食,就係要咁……
講湯底,佢既湯有麻辣,酸辣同原味,我自己對麻辣湯情有獨中,去到邊都係鐘意食麻辣,佢既花椒八角味真係香到諗唔到野,不過如果你係唔食辣既人,都可以試下原味湯底,都有好香既雞湯味,如果你覺得單調,你揀餸既時候可以試下佢既”茄蛋牛肉”,因為佢既茄汁好多好豐富,會同個湯合體變成蕃茄湯,一樣好食!不過有提示,佢係茄蛋牛肉,茄蛋係主要,牛肉係裝飾!
至於服務嘛,因為只係普通一間大陸式麵店,唔好要求佢有服務,肯覆你落單叫過d咩都已經算係好好架喇!總之大家記住!係要有老闆個頭先好行入去呀!!!!
訂閱: 張貼留言 (Atom)


text:
2013年9月15日 星期日
有回憶的譚點
第一次去譚點飲茶,數數手指都兩年前既事,當時九龍城店初開張,好多雜誌報導佢既點心好食同特別,仲係同老公拍拖年代既我就同老公一齊去試,當時仲要等成半個鐘位先有得食,不過都冇令我地失望,食物好好食,我亦都隔幾個星期就去一次,每一次佢地既餐牌都會有唔同既新點心,好有驚喜!
兩年後既今日,我嫁左仲搬左去附近,但係就小左去食佢,因為佢既點心品質開始有下降,而且上次仲竟然俾左有問題既腸粉我,所以我都已經有一大段時間冇去,今日再黎,希望佢唔會令我失望.
是日1點左右去到,唔洗等位,依舊玄米茶,點左上圖既野…手打章魚肉餅飯,每次去都會食,因為佢蒸出黎既肉餅配埋章魚粒好有咬口,而且咬落亦都唔會太散加埋小許既蔥粒係面頭,成個飯一開蓋就香到不得了~~
荀尖蝦餃皇,每次食到好enjoy佢蝦餃入面既蝦又大隻又爽而且餃皮亦都唔會黏住筷子散哂,佢既蝦餃真係好好食!!
珍寶鮮蝦腸,腸粉類其實佢有好幾款!因為我自己鐘意食蝦所以每次都係叫蝦腸,雖然佢其他野都會好好食-v-,不過今日既腸粉就比較差,以往佢既蝦腸有薄薄既粉皮包住原隻蝦肉,粉皮滑蝦肉爽,今日既粉皮好厚而且好黏,唔滑,似蒸好耐水氣浸住粉皮,唉!
鵪鶉蛋燒賣,普普通通,不過燒賣肉好香,咬落去肉汁流出,好食.
青芥脆蝦一口漢堡,係佢地既成名作,雖然mini,但係都未至於一口一個,因為佢都幾高身架,不過中層既芥末配岩岩炸起中層既脆蝦真係好好食,面同底層既包都係烘過,所以脆脆,佢一擺低就要即刻食!唔可以遲~淋左就唔好食!
葡汁四蔬盒,係小撻底,面頭有芝士焗,中間係蔬菜粒同埋葡汁,外脆內軟,好食,不過小心辣咀!
2個人$130埋單,食到飽飽,雖然份量似唔多,依樣小小果樣小小其實都幾飽下,總括黎講佢既食物比起以前係差左小小,而且加價都幾密下,但係菜單依然有更新,每次黎到都有唔同!希望佢既水準唔好再有跌!
訂閱: 張貼留言 (Atom)


text:
2013/11/9
呢個Weekend有個特別任務就係同太公公慶祝89生日, 所以星期六就一早出發上番禺啦. 上一次返大陸時陶寶B才7個月, 仲要係搭船返去, 而今次就係搭巴士, 莎拉對陶寶B能否忍耐長達差不多3小時既車程有啲疑問.
早上搭9:30am車, 上車前仲係好似未瞓醒, 成個檬檬豬咁! 開車後, 出奇地陶寶B就好乖乖咁自己望吓車外既風景自娛成個鐘. 好快就到咗深圳灣快快腳就過關呢, Yeah!! 上半part既車程係成功既!!!! (呢位小朋友好不滿莎拉影佢相!!!)
下半part既車程, 陶寶B上車後無幾耐就瞓咗, 連莎拉自己都瞓埋一份呀! 呢位小朋友好合作咁係車度瞓咗差不多個半鐘, 瞓醒又好精靈咁周圍望吓, 又八吓車外既風景, 全程3.5小時沒有扭計, 今次真係好乖呀, 抵錫呢. 食飽Lunch之後, 就係家中花園跑跑跳跳摸東摸西, 再去睇吓魚池啲魚魚, 不知幾咁開心呀!
日頭玩完室外, 到咗夜晚就係屋內玩行樓梯,
哈哈哈, 小朋友真係咩都可以玩一餐, 只要係未玩過新奇既就可以又係一個新玩具新遊戲. 今次短短兩日既行程, 仲同咗2位老表見面呢,
陶寶B仲不繼咁追住表姐仔咁玩, 笑到卡卡聲, 真係玩到唔捨得走呀, 唯有下次農曆新年再見啦.


text:
呢個蛋糕分開兩PART 整: 皇冠同個PILLOW CAKE
先講下個皇冠點整先(一定要預早兩至三日前整!)
我就先喺網上搵咗幾個TEMPLATES
我搵咗呢個(大家可以上網再搵搵~仲有好多㗎)
我先PRINT咗佢出嚟畫落牛油紙到, 再反轉張牛油紙黐喺隻杯到(或樽~你鐘意啦~)
個皇冠係用ROYAL ICING嚟整嘅
份量大約係一隻蛋白+250G(8安士)糖霜
最初將蛋白同一大半糖霜攪埋一齊
之後就慢慢加D,直到D ICING夠杰, 令立立嘅就可以啦
(唔想要白色嘅,而家好加色素啦!)
我用咗圓咀~放ROYAL ICING入個PIPING BAG到
吱前喺牛油紙上薄薄咁加層牛油,等個皇冠易甩D
吱嘅時候放條毛巾喺枱面, 咁個杯唔會碌嚟碌去
我整咗三個,怕攞出嚟時會整爛(真係好易爛㗎!)
由佢風佢乾咗少兩個鐘後就加第二層(至少整兩至三層)
跟住就由得佢乾...至少48個鐘!
MEET出嚟時記住要好小心!!!如果爛咗唔緊要㗎~可以用ROYAL ICING黐返㗎~
好啦,講下個蛋糕~
今次焗咗個方形嘅,之後批一批佢就出咗個PILLOW形啦
因為我想個PILLOW有格仔紋,所以我用咗用尺嚟度,用刀壓出圖案(其實蛋糕鋪有D好靚嘅壓花紋器,但個人覺得無咩必要買)
之後就鋪上蛋糕
切咗條邊就加銀珠~即刻貴氣咗!
我都加咗D珠落個皇冠到
攪掂就係咁㗎啦:)


text:
我兩個女都係咁
到佢地6個月左右我先畀佢地自己一間房
就算係同我地一間房,我晚晚都係放佢地瞓先嘅
我係餵人奶,大女餵到7個半月(後來因為右胸有三次乳線炎而被勸停),細女餵到歲幾
我大女8個星期戒夜奶,瞓到8個鐘
細女仲兩個星期已經戒到~
我呢個方法係戒埋夜奶嘅(我主張按時餵食,唔鐘意嘅就唔好用啦)
首先我每3個鐘餵囡囡一次,用3個鐘嘅pattern重覆咁做
例如:
12/3/6/9點am/pm
12點餵奶
餵完掃風
同bb玩一陣,玩到佢攰
放佢瞓覺
佢攰就會好快瞓著,最多只係喊兩聲
放佢喺床仔,唔好喺佢側邊,因為bb知到你喺側邊就會喊同要你抱
頭嗰幾日可能會喊多d,但bb好快會習慣
瞓夠到第三個鐘(即係3點)就要整醒佢
我初初都唔鐘意咁整醒bb餵佢,但後來發覺效果神奇
我調較咗bb嘅生理時鐘!
到佢瞓到第三個鐘時佢就會自己醒!會喊食
整醒佢後就同佢換片(換片可以令bb醒一醒神),之後餵奶
到個零兩個星期,bb就會慣咗每三個鐘食一次奶嘅pattern
到時就可以改做3個半鐘嘅pattern
pattern可以係
6am/9.30am/1.30pm/4.00pm/7.30pm/11.00pm
7.30pm嗰餐後盡,量唔好畀bb瞓覺,直到11點
咁佢夜晚可以瞓耐d
頭嗰幾晚bb可能都仲會醒兩次(當年我最多都係一晚醒兩次啫),你可以餵佢/放佢落咩帶行一陣等佢瞓返
總之就係盡量較到佢個生理時鐘維持喺三個半鐘以上先要餵一次啦
再大d可再轉4個鐘
一路到bb食固體
我自己好buy按時餵食
我自己都係餵人奶,埋身餵,亞女未食過奶粉(所以佢唔識食奶樽)
細女嘅體重一路都係喺97%左右(佢一出世己經有8磅13安士﹣.﹣)
所以我覺得亞女唔會因為按時餵食人奶而食得少咗/吸收唔夠
反而我覺得佢生活有定律,對佢身體(同我身體)都好d
3個鐘一餐,一日8餐,所以佢每次食時都係肚餓,一定會食得好
同埋因為咁,當我個女喊時我會估到佢因咩而喊
例如佢係1點喊,就會係colic
2點喊係眼瞓
因為我估到我個女想要乜,所以佢好少好少喊(3﹣4日先喊一次)
E.G.4個月開始畀小食佢地自己渣住食,7個月開始渣匙,8個月開始同BB做手語咁~


text:
噚晚因為D蝦大隻過頭,有兩口鱸爆咀,今日專登去魚餌店買D蝦仔,去做D花鱸世界~
買好哂餌就直跴主場,落到去流水仲係好急,只好喺躉頭釣吓,一路都冇料到,21:00見D流水慢咗D,即搬出去橋外搏殺;今次都係開三枝竿,沉底,半水,小磯千年虾仁搏大霧.啱啱落好哂餌,釣半水枝竿以經響鉸,我一拎起枝竿以經知係大野,成枝竿一彎到腰,我就順勢一抽,快攪七八吓,條魚毫無反抗餘地,好順咁比我收到上水面,見都有三斤梗係用撈箕喇,點知條魚趁我攞撈箕果一刻,特然發力想標番落去,呢個特如其來嘅動作,就比條魚標番成七八呎,我即刻拎番實個鉸,唔好再比佢出線先,跟住用力再頂,大家僵持咗四五秒,我就吸啖氣,發力收繩,再將條魚拉番上水面,一撈箕就收佢入去,人魚大戰又就咁結速.
將條鱸落好生扣,再勾過隻蝦繼續釣,過咗半個鐘度,D流水開始行快咗,今次輪到枝小磯竿有魚訊喇,竿頭比條魚輕輕拉咗幾吓,跟住一吓大力向下彎,我喺同一時間就用力一抽,結結實實咁中咗,跟住一路好順咁收上黎,途中只有輕微嘅反抗,上到水面見係條斤頭石蚌,又係撈箕上水,呢次就直入冰箱喇,因為時間啱啱好,執埋D架生同魚穫番屋企喇!
今季中第一條大花鱸三斤,搏鬧都叫醒大人同我影相.
花鱸加埋石蚌,唔開心就假喇!
晚晚有呢D魚釣到就正喇.
登埋之前兩晚嘅魚穫同大家分享吓~~
12-12-2011
呢兩條友仔又黎簾魚喎,唔怪之得D劃仔唔見哂喇!
12-12-2011(農曆十一月十八)


text:
依家多數會喺假期嘅時候抽幾張 Recipe 作為一個星期嘅餸菜 咁就唔駛日日諗食咩啦 同埋我覺得醃肉嘅時間耐 d 會入味 d 咁囉 ~
是日懶餐 - 菜甫炒肉粒 + 上湯娃娃菜 + 蔥花蛋炒飯
菜甫炒肉粒 - 用韓燒醬汁醃一晚 ( 由於醬汁差唔多到期 所以落咗成半枝 d 醬汁係浸哂所有肉粒 ) so 肉粒甜甜地 菜甫爽爽地 加小小辛辣粉 勁正呀 ~
上湯娃娃菜 - 其實用雞粉扮上湯 但一落 d 雞粉 d 水就會 "沙" 一聲同埋起哂泡 有 d 恐怖囉 所以下次都係小落雞粉為妙 ~
蔥花蛋炒飯 - 里奧大人好鍾意食炒飯 仲激讚我 d 炒飯唔熱氣添呀 ( 因為我炒到 d 飯林 pat pat 唔係一粒粒呀 ) 超 ~
唔知點解 食完 d 娃娃菜覺得個肚漲漲咁 ( 唔係飽喎 ) 下次都係咪整喇 ~
整好哂所有嘢就同里奧大人去徑步 lu ~
~~~~
今朝又食麥皮 + 菠蘿油 + 鴛鴦 菠蘿油又甜甜鹹鹹香香咁 真係好味 不過我係食好小牛油 剩番嘅牛油仲多過食落肚架 ~
次次番到菇場都覺得好凍 但一出街就好熱 真係麻煩呀 ~
晏晝同里奧大人去茶餐廳食粉麵 今日好多地方都有即沖奶茶派呀 所以我都拎杯試下 慳番熱飲錢呢 醒呀 ~


text:
蒜蓉炒雜菜 - 出街食雜菜就最好 因為自己唔會整囉
海南雞飯 - 最後先 order 所以等咗好耐先有 d 油飯熱辣辣架 不過呢 已經熱 又等得耐喎 最後都係食咗小小飯 但就食哂 d 雞囉 其實本來想淨 order 半隻海南雞 因為唔想食飯 但佢地話無半隻喎 只可以要海南雞飯 因為無咁多雞喎 咁就唔好寫話有海南雞半隻嘛 真係呢
椰青
( 13-aug-2011 sat )
上星期六仲諗住今個星期六同里奧大人去邊度食早餐 之後去邊度邊度 都唔記得咗自己要番工 果刻真係情緒有 d 低落架 ~
我到依家都係 一見得屋企人多呢 自己一個人就會覺得好唔慣 唉 幾十歲一都係咁 ~
今朝同 8 卦食早餐呀 講明先到先等 但只可以我先到先食 佢唔可以 因為佢食得真係好快好快 好似唔駛咬咁 我個大食表妹又係咁架 食嘢唔咬就咁吞 唔怪得咁肥啦 同埋對胃唔好家嘛 都唔明點解 d 人可以唔咬嘢嘅 ~
老闆 OFF 所以勁 free 呀 不過星期六真係無 mood 做嘢囉 ~
放工番屋企 同里奧大人食 KFC 因為尋晚佢想食 但我話唔好 所以應承今日食補數 ~
唉 見到自己個咀唇成日無厘血色真係好煩 但依家又唔可以睇中醫 又唔補得 所以都係買車厘子 今日百佳 $24.8/磅 勁抵呀 買咗 4 磅慢慢食 番到屋企整好哂嘢又煲 " 賢內助女王 " 差唔多 6 點就出發去九龍城食嘢喇 ~
里奧大人好想食冬蔭功湯粉 所以我話去泰北美食啦 點知間嘢無咩冷氣咁 熱到呢 我食食下 里奧大人叫我抹下塊臉 d 汗 話我成塊臉都冒汗呀 其實我都想叫里奧大人抹額頭 d 汗 因為我都見佢冒汗 不過見佢唔多 又唔多聽佢好熱 所以無叫佢抹 我驚佢話我咁熱之得唔黎食呀 ~
我地一出到門口就大笑啦 出面仲涼過入面 之後里奧大人話只可以秋天同冬天黎食 咁熱黎食會顛 同埋熱到無胃口囉 ~
嘩 真係好怕夏天出街架 特別係等紅綠燈過馬路 因為實有坑渠蓋 我呀 等緊期間會望實 d 坑渠蓋位架 驚有巨強嘛 點知真係有 2 隻巨強呀 我慢動作退後 同埋係咁 " 呀呀呀 " 里奧大人問發生咩事 我話有 2 隻巨強 有個女仔聽到 話係 3 隻 嘩 好恐怖呀 ~
嘩 依家搭巴士番屋企好方便 所以見到有車就上 見到架熱狗都上啦 幾個站之嘛 同埋出下汗都唔錯丫 之後再去麥記飲杯思樂冰 真係涼透心呀 ~


text:
甜豆冰耳炒鮮淮山 - 我唔識整新鮮淮山 所以就叫黎食喇
女兒紅吆妹子三鮮鍋巴 - 蕃茄海鮮就蕃茄海鮮啦 個名懶特別 哎呀 我唔識讀個 "吆" 字添呀 所以我叫嘅時候就咁話指住張圖 同埋就咁叫鍋巴算 lu 不過呢個唔好食囉 唔酸又唔甜 我覺得有 d 苦添呀 如果係城寨風味嘅錦滷雲吞汁料就正喇 好味好多呀
蒜香金沙鹽酥加拿大桶蠔 - d 蠔都幾大隻 難得咁多人食 所以叫喇 如果 2 個人食係唔會叫囉 里奧大人話食隻半已經話好滯好滯 好煩呀
( 17-sep-2011 sat )
逢星期六早餐都會食飽 d 因為多數 2 點先食 lunch 今朝食芝蛋治烘底 唔餓食芝蛋治真係幾辛苦 好飽好滯咁囉 ~
番到菇場真係覺得好鬼悶 真係上網睇嘢都睇到唔知睇咩好 勁想番屋企呀 ~
今日好開心呀 因為同屋企人打麻雀食飯做節嘛 我地好小會當日做或者提早做節 因為實多人囉 ~
媽咪要買梳化 所以我同里奧大人一早已經幫媽咪睇咗張電較梳化 等埋家姐一齊再去睇 ok 就買架喇 試下又商量下就買 lu 我比錢嘅時候 里奧大人話佢送比媽咪喎 又幾孝順媽咪噃 之後媽咪都黎埋試 都話好鍾意呢 家姐同里奧大人整鬼媽咪 叫媽咪試張電較嘅 ( 我地買果張 ) 之後就同媽咪講 叫妳試下架咋 唔係呢張 係隔離手挍果張呢 ~
咁齊人 咁當然打麻將啦 我放工先同里奧大人講話媽咪黎打牌 佢本來話唔想打架 公司好多嘢未做 我話陪下媽咪啦 佢話好啦 之得尋晚唔睇電視 做嘢喎 ~
我地打咗一陣就叫外賣 再食 Cake 之後再打 我唔小心整到媽咪隻腳 因為我係夾住隻腳黎坐 唔知媽咪隻腳喺我果位度 所以我一放隻腳落地就整到佢 里奧大人就即刻幫媽咪敷冰 又幫佢用毛巾包住個退燒貼 等媽咪無咁凍 好在媽咪隻腳無瘀黑 只係有 d 青青地囉 不過我都好驚囉 同埋我都同媽咪講 唔好將隻腳放喺人地果邊囉 人地真係睇唔到架 ~
打到 6 點 15 分預備出發喇 講下嘢去下洗手間都成 15 分鐘 好在真係預鬆時間啫 ~
7 點準時到喇 之前去過呢間酒樓飲茶 覺得唔錯 同埋 APM 又無咩好食 所以試下呢間 不過今晚有人擺滿月酒 所以間到間酒樓好細 如果唔係更舒服 好在食物水準都唔錯 感恩感恩 ~


text:
講講覆診先,約左7:30我7:20已經去到...點知見到好多人等緊
等待期間有兩個病人應該約左8:15 同8:30
姑娘同佢地講要等多兩三個先到既時候就發晒皮四
聽到佢地話以為一去到就有得見醫生
心諗有冇攪錯呀, 我都等左成個鐘啦...
haha...入正題喇
醫生話我冇咩特別問題,只係偷少少位就得
唔洗1分鐘偷位已經完成,我都好驚訝點解咁快偷完既...
順便問埋醫生我d牙縫好疏,唔知係咪正常呢?
佢話因為d牙郁緊,所以先有牙縫wor
點解會咁問佢呢...因為我覺得d牙縫比以前疏左好多,食嘢成日攝住晒
不過聽到佢咁講都放心d,起碼知道係正常而d牙真係有郁緊
今次拎左3個箍,下次要等到7月中先覆診喇
話咁快就換第6個箍喇
其實次次帶新箍時都會有d困難出現,今次都唔例外
好似今次咁帶upper tray時都ok,問題出現o係lower tray到
之前試過帶左除唔返,但今次就相反
帶左幾次都帶唔入,咁我就出盡9牛2虎之力"夹硬"將個箍lock入d牙...
問題出現喇...心諗冇埋由咁大力都帶唔入架
咁就拎個箍睇下啦, 一睇之下..."大獲"
右面第2隻大牙個位"笠"左囉...
點算呢?? 真係好驚會整爛個箍,事關呢個新箍要帶成兩個星期架
唔整都整左,唯有小心d將"笠"左個位屈返出去睇下有冇爛
好彩...冇爛到咋,但係有個摺"行"我諗如果再整多幾次就會爛
於是我改變一向既帶法,先帶左大牙o個面再帶其他位
最後當然成功帶到,下次真係要小心d先得喇
萬一爛左都唔知點算~
今次比較未箍牙前同而家既情況, 睇睇有咩唔同~~
之前應承過blog友"貓子"會post帶箍前後既相,終於有時間upload喇
有興趣箍invisalign既朋友都可以參考下架~


text:
靚抽王
宇宙最強!進擊的人妻
荒謬現象學
每期荒謬現象學為你解構娛圈嘅不尋常現象!
唔知係因為女權崛起,定係我哋太過無聊,近年出現好多「爆」嘅人妻,乜嘢 A餐 B餐,乜嘢「妻子好與壞,在乎梁太定唐太」,我哋覺得呢啲片面之詞實在太唔客觀等我哋用一個稍為客觀嘅手法嚟分析一下 A-F餐嘅優劣
政界人妻三巨頭
唐太 勝
分析:唐英年太太郭妤淺幫老公硬食僭建,偷食,私生子等嘅醜聞,但係仲一直不離不棄,特殊技能(硬食)方面好高分.即使別人笑佢樣貌似狼英拉低分數,平均嚟講,唐太都算係君子好逑嘅熟女.
董太 負
分析:令人懷念嘅首任特首董建華太太趙洪娉,除咗係一個出色嘅 Rapper, Rap出「千祈千祈千祈,洗手洗手洗手」同埋「 Complain Complain Complain」之外,都冇乜其他長處……呀,仲有,就係佢扮太空人好叻.
梁太 負
分析:唔怕有神一樣嘅對手,只怕有豬一樣的……近日梁太唐青儀為二女割手一事發言,無論係語氣定內容,都被喻為引起公關災難.你想嬲佢,佢又太爆嬲唔落;你想同情佢咩,佢個樣又太惡頂.本以為董太已經係極品(正如當年我哋以為董生已係極品一樣),估唔到真係低處未算低.
藝人妻三巨頭
徐濠縈 勝
分析:正所謂閉起雙眼你最掛念誰,眼睛張開身邊竟是「徐」.雖然有人話謝安琪比徐濠縈好,而佢外貌,智慧呢啲都唔算係太突出,不過陳太喺特殊技能方面確係有突出表現,分別係跑得快,同埋,使錢使得快囉!
唐寧 勝
分析:淨係睇呢幅相,都知道唐寧冇可能會輸,除咗完美嘅外貌,遇到記者時,雖然講唔出乜嘢大道理,但係又展露到令人有親切感嘅友善微笑.最重要嘅係佢俾網友發現,有一邊買餸一邊湊仔嘅特殊技能.嗚呀!你是最好的,你知道嗎?
謝安琪 勝
分析:謝安琪不愧為眾人討論嘅 AB餐,貴為高登巴打嘅女神,佢可以話係人靚聲甜+身材好嘅典範.係,佢對住街外人係有少少寸,不過佢對老公唔會咁嘅!至於佢嘅特殊技能,除咗走音之外,我諗唔到其他嘢.
結論:
爛船都有三斤釘,藝人 3巨頭之所以可以齊齊攞冠軍,好簡單——起碼好睇先啦,唔信你再睇嚇左邊嗰 3個,再望嚇右邊呢 3個?嗱!係唔係呀?


text:
阿 Cyd上星期話自己議辦有張三十年以上歷史嘅真皮櫈(左),呢張櫈最後佢會拎返屋企自用.
眾人諸事
何秀蘭靚皮櫈變私藏 維權律師開價買木枱
贊助商連結
本刊上期訪問落選嘅工黨何秀蘭,佢提到有部分喺舊立法會搬去新立會嘅傢具要搵人接收.呢批傢具有枱有櫈同枱燈,阿 Cyd當年以每件一百五十蚊至二百蚊拍賣價買入,讀者最有興趣,可能係嗰張有三十年以上歷史,當年港英政府用八千五百蚊買入嘅皮櫈,下場究竟係點,甚至想接收.
呢張當日喺舊立法會拍賣返嚟嘅實木辦公枱,已經俾一個香港維權律師睇中想接收,但有附帶條件,就係捐錢俾工黨.(郭永強攝)
阿 Cyd就話要同讀者講句唔好意思,因為皮櫈,枱燈同埋細枱,佢都會拎晒返屋企;至於一大一細梳化椅,就會由助理陳小萍收留,剩番張大枱,就由一位香港維權律師接收,呢位唔開名嘅律師會捐錢俾工黨,支持佢哋繼續做勞工議題,阿 Cyd仲乘機游說對方入黨,不過未知成唔成事.
講開又講,阿 Cyd話其實當年舊立會起碼有數十張皮櫈,計番條數當年真係夠買樓,佢唔知有幾多係經拍賣去咗立會同事度,「嗰時諗住救得幾多得幾多,放去政府物料供應處,可能擺擺吓就發霉,跟住就送去堆填區.」唔知呢批舊立會傢具,家陣散落咗去邊呢?
阿人孖兩女將開咪「工字出頭」講勞工議題
工黨喺立法會選舉失利,派四個出選卻只能活一個,最終得張超雄喺新東成功當選連任,李卓人同何秀蘭雙雙敗陣,令人擔心工黨唔只失去議席,更加會令立法會內失去代表工人,基層嘅聲音,畢竟工人靠工聯會就真係死得啦!
原來阿人除咗重新投入更多組織工作,仲會有多個發聲渠道,因為網絡電台 D100已經搵咗工黨,未來會開個新節目講工人議題,據知節目暫名「工字出頭」,鐵膽主持除阿人外,仲有兩大主席級女將,分別係工黨主席胡穗珊同職工盟新主席吳敏兒( Carol),節目每集除咗固定主持班底,仲會安排工黨第二梯隊或按議題搵人做嘉賓主持.
至於內容方面,自然係圍繞勞工嘢,除評論吓勞工新聞同用勞工角度睇時政,仲可能搵各行各業工友做專訪,總之就令工黨同職工盟會多個地盤去推議題.話時話, D100咁嘅安排,可能順勢開拓埋工人聽眾市場,隨時收到多啲捐款,實行同工黨贏就一齊贏.
同樣係女將,胡穗珊(左一)今年從阿人手中接任工黨主席,卻遇上工黨選戰失利,但佢率先棄選希望保住大局,就贏得唔少掌聲.(《蘋果日報》圖片)
吳敏兒由空姐變工運「一姐」,佢本身係香港空勤人員總工會總幹事, 689行李門濫權一役,為捍衞同業同航空安全,曾經發起千人集會要求追究事件,因此知名度大增.(梁譽東攝) 「電競聰」立會五樓獻技 遇到建制打手點好?
新一屆立法會十月開鑼,議員已經分配好立法會大樓嘅辦公室,其中民協馮檢基本來位於九樓嘅海景尾房,就會由最年輕議員,香港眾志羅冠聰接手.聰聰當選立法會議員,明正言順重返金鐘,而其實立會大樓對佢嚟講絕對唔係陌生地方,因為佔領運動期間,佢以學聯常委身份成日上九樓開會,所以應該好熟路,而當時仲有傳雙學有成員喺大樓過夜,唔知有冇佢份呢?
新人事新氣象,外號「電競聰」嘅打機高手羅冠聰,將來喺立法會大樓辦公,又會唔會帶埋遊戲機,等佢可以同議辦職員輕鬆吓?佢就話未有決定,畢竟十月先係新一屆立法會開始,新任議員到時先正式入伙,所以暫時未諗到辦公室會擺啲乜,但佢就已經打聽到,原來立法會本身有機打,喺五樓有間房竟然有 Xbox.
聰聰所講嘅,應該係五樓嘅議員康體活動室,但嗰度淨係俾議員用,到時聰聰要一支公入去打機,好悶啫,仲未計如果遇到建制派入去挑機,究竟同唔同佢哋玩好噃.其實「獨樂樂不如眾樂樂」,帶定部機入去當員工福利,同眾志黨友戰友忙裡偷閒切磋吓,應該都唔過分吧!
除咗打機,聰聰都有做正經嘢.佢話會首先考慮加入教育事務委員會,皆因自己好關注高等,中學教育議題,仲話會同劉小麗,朱凱廸等新丁夾吓入咩委員會,實行分工合作.(郭永強攝)
馮檢基連任失敗,佢呢間喺立法會大樓九樓最尾嘅雙邊海景議員房,就改由羅冠聰進駐,到時唔知會唔會變埋眾志第二個大本營呢?(梁譽東攝) 之鋒爆社運人睇死黨友 黃浩銘認頭兼解畫
阿銘(左二)話當初只係想人力,社記,眾志,列陣協調,至於羅冠聰當選,佢承認最初判斷錯誤.但同朋友討論參選人勝算係好正常,唔明點解之鋒要特登拎佢呢個例子出嚟講.(《蘋果日報》圖片)
928佔領運動轉眼兩周年,作為當日領軍人物之一,香港眾志黃之鋒就接受咗《香港 01》專訪,當中提到點為之做好自己,佢舉咗個例,爆咗今年初一名現時已落選嘅社運界中人曾私下聯絡佢,話羅冠聰係負資產,冇機會贏,叫之鋒拉攏其他黨友阻止羅喺港島區出選,之鋒認為事件令佢震撼,仲話原來由社運跳落政圈,人會唔同咗,提醒自己唔要變成呢種人.
究竟之鋒口中嘅社運人係邊個?一睇就知係社民連副主席黃浩銘,但阿銘澄清冇話過聰聰係負資產,更加冇叫人阻佢出選.佢話呢件事所以出現,係年初之鋒,黎汶洛,劉小麗同阿銘等人喺台灣食飯,大家傾緊會否協調出選名單,阿銘想做橋樑,撮合光譜較接近嘅人民力量,社民連,眾志,同已經唔存在嘅列陣一齊合作,於是提出四個組織協調,目標係全港拎七席.阿銘當時同唔少人一樣,都覺得聰聰喺港島勝算唔高,咪提出港島區由人力參戰,九東由黎汶洛出選,令兩黨可以集中資源做選舉工程囉.
其實列陣亦曾經想派人選新西,阿銘見名單太多,甚至同列陣嘅人講過自己可以唔選,呢啲方案列陣部分人亦知情,所以唔存在佢淨係叫人唔好選,更加唔係阻人出選.阿銘又話,當時只係出於好意拋意見,亦只係當大家朋友對話,所以冇諗過變成今日呢個出街版本.有列陣嘅人亦話,年初大家知名單太多有麻煩,阿銘一直只係想協調,估計應該係溝通誤會.《壹》仔問過之鋒,佢就話冇補充,但強調該社運人係咁講過.
撰文:巫不言


text:
九龍灣區近年好多甲級商廈,吸引左唔同類型嘅新派食肆進駐,其中Megabox附近嘅國際交易中心,二樓平台就有幾間唔錯嘅食肆,而我覺得最值得去就係呢間OL Organic Life Café & Restaurant.或者睇完呢篇之後,大家未必明白我點解覺得值得去,只要你明白平日工作時段,可以坐喺一個寧靜而悠閒地方,食一個有質素嘅午餐,係幾咁舒服呢~果種感覺的確令人回味...
呢度裝修簡單優雅,餐廳樓底好高,加上玻璃屋設計,令人感覺好舒服.如果唔介意隔離有吸煙食客的話,大家可以到露天花園果邊,同陽光一齊午餐感覺應該唔錯...
六款午餐由八十至百幾不等,款式黎講唔算太多,但總算照顧到唔同要求嘅食客.而主菜未黎之前,當然例牌有麵包同淡牛油啦~
坦白講,呢度嘅沙律真係令我有啲喜出望外,有機生菜咬落去脆卜卜,係聽得見果種新鮮.蕃茄亦鮮甜多汁,配埋醒胃嘅黑醋真係好.份量上雖然唔算少,但食落去真係唔多夠喉咁...
主菜係呢個炭燒美國極黑豬西冷配田園雜菜,講起極黑豬我一定會諗起葵青劇院嘅QUI,呢度質素上相比QUI唔算出色,但烹調功夫真心覺得唔錯,豬肉味夠香濃,微微油香佈滿口腔,厚切咬落唔會覺得太硬,整體上真係幾正...
伴碟幾塊炭燒菠蘿好鮮甜,食兩啖已感覺將極黑豬西冷油脂完全消除,加上新鮮嘅茄子同翠玉瓜,比起其他餐廳果堆無誠意嘅雜菜好上不知幾多倍!
餐後甜品本來以為只係一件普通芝士餅,食落去又幾正喎~原來係豆腐慕絲蛋糕!入口豆香豐富,質地幼細滑溜,估唔到午餐SET嘅一件餅,都做得咁落力咁好心機,值得加分!
最後再飲一杯香濃提神嘅咖啡,整個午餐非常滿足,充電後下午再有幹勁工作喇~哈哈!
OL Organic Life Café & Restaurant
九龍灣國際交易中心2樓平台花園


text:
在館外迴旋處已經有一隻大大的長頸恐龍(佢叫咩名呀?)
跟住見到一棵心型樹好得意,我哋就好有默契地走埋去影張全家幅,我哋出嚟玩得多,對D地標好敏感!哈哈
我哋準備要入去睇恐龍展啦,好緊張!唔知同香港比較邊個好睇D呢?
我哋先去買飛!大人入場$25,小朋友$15,原來仲有2D及3D電影睇,因為我哋時間少只可以睇其中一套,所以就梗係揀3D嚟睇啦!
仲有兩張黃色咭係for展覽裡面玩的!
在正式場館外只有兩三隻恐龍裝置,全部都係電動識郁識叫!
原來呢度有個遊戲室,不過逢12:30-1:30係清潔時間,所以唯有一陣再嚟玩過
我哋先沿住斜路行上去場館玩!玩番上一次未玩過嘅遊戲,沿途外牆都有介紹恐龍三個時代的知識
我記得上次都係唔夠時間行到最高,所以今次嚟嘅時侯覺得有D地方好似未見過咁!
呢個炒飯炒餸機好攪笑,真係炒空氣食西北
佢哋好鍾意呢個划艇機!呢個哥哥一D都唔諗住要讓吓個妹
呢個摸擬打乒乓波遊戲,只係需要對住枱上紅色小燈發射的方向擋住就可以了!
無啦啦有半個籃球場喺度!
跟住有個wii喺度玩打拳遊戲!兩個赤手空拳去打一場硬仗
妹妹肉緊個樣好攪笑...
最後梗係又係哥哥贏啦!妹妹真係慘...成日都要輸俾哥哥
跟住嚟個道路安全遊戲(其實咪即係煉車),橫睇掂睇呢度似間機舖多過科學館
喺呢度有個水喉樂器,同尋晚睇Blue Man Show佢哋玩嘅一樣,佢哋兩個即刻現場演奏一曲
玩到差唔多3D電影要開場,我哋就拎住3D眼鏡入場,雖然好想睇,但係知道45分鐘又覺得太長
好在呀芊都頂得住由頭睇到落尾,套電影都幾3D,不過真係睇到有D頭暈,周不時睇睇吓要除低眼鏡抖抖
跟住我哋就拎住兩張咭入正式場館睇展覽啦
你哋兩個真係扮得幾入型入格!
你太瘦喇,似隻喪屍多過恐龍!
走過呢條長走廊可以見到好多隻唔同種類嘅恐龍
哥哥真係好鍾意恐龍,幾乎都係佢主動叫我幫佢同恐龍影嘅相
呢張唔錯唔錯!兩個表情幾逼真
仲有好多細小嘅恐龍模型放喺度!
這邊有隻恐龍俾人騎上去可以影相!原理就好似平時去街巿賣BB衫舖頭外住架入$2可以坐上去搖吓搖吓嘅電動車一樣!
不過見唔駛點排隊就排吓上去影番張相啦
終於見到要用呢張咭玩嘅機啦!原來要將手上嘅咭入落去,跟住部機就會讀出你咭上嘅恐龍
跟住好似pokemon咁帶住你隻恐龍去世界各地同其他恐龍打
但係發現次次都一樣,打親都係輸...好冇癮!究竟寫呢個Game嘅人有冇自己親身玩過
不過小朋友至在有得玩吓,就算唔知發生咩事都覺得好好玩!
場館好細,好快咁行一個圈就已經出番嚟!見仲有D時間先開船,我哋就喺度玩多陣俾佢哋兩個放吓電先走
《恐龍活現濠江》 簡介
演出日期
2016年3月23日至9月11日
開放日期時間
星期一至日早上十時至下午六時逢星期四及農曆年除夕休館(公眾假期及七,八月除外)
交通
巴士3A,8,10A,12(往觀音像方向),於澳門科學館站下車
展覽中心入場費用
標準票:MOP25元
11歲或以下,65歲或以上人士:MOP15元
2歲以下幼兒免費
天文館2D及3D節目
標準票:MOP50元11歲或以下
65歲或以上人士:MOP20元(2D),MOP30元(3D)
2歲以下幼兒免費
網頁
http://www.msc.org.mo


text:
2015年7月18日星期六
2015七一假期東京之旅 - Day 6 2/7 (築地,新宿 -> 香港)
嚟到行程嘅最後一日先嚟落雨,都算做好彩.我哋朝早去築地市場.主要係想去買桃返香港.由新宿搭地鐵去築地大概要20分鐘.去到再行去場外市場再要多5分鐘.
嚟到呢到都做返啲遊客嘢,食下即造甜蛋同魚餅.兩樣都麻麻地.
之後去埋壽司清到食早餐.我哋坐吧檯,點左個set同散叫左幾款壽司.
啲魚生係幾新鮮,不過食唔出同根室花丸有咩大分別,反而因為我哋唔識日文,食回轉會比較方便.
食完就去到行左個圈搵生果檔,唔係有好多間有桃賣,係得一間比較有規模.喺果到買左箱桃同蜜瓜.結果我哋寄左3個蜜瓜喺艙,另外手提箱桃上機.
啲桃好靚好大又好甜,阿女食到好滋味!
買完生果就返酒店check out,暫寄啲行李等我哋可以喺新宿作最後衝刺.因為尋晚喺emporium睇中兩件衫,諗住喺Mylord到買會多啲折頭.之後順便去埋GU買牛仔褲.因為要去到6點幾機,到時先有嘢食,所以喺地下街搵左間食十勝豬肉飯嘅鋪頭食晏.味道都算過得去.
食完返酒店拎行李去機場順道經過京王百貨,上去童裝部睇睇,點知見到有日本版童裝New Balance,而且仲要有特價!之前一路都搵唔到,竟然最後一刻先比我哋搵到.
買完要趕住返酒店拉喼去JR站.換左2點半果班車,去到月台見到2:10果班未開,我老公諗住上左先早啲去機場.點知我衰多口走去問個車站職員可唔可以上,佢就話唔得,一定要下一班,唯有喺月台等多半個鐘.但係佢個網頁話可以,只不過如果個位有人mark左就要讓座,廢事拗乖乖哋等半個鐘算數.等車無聊影下我哋回程嘅行李!不過,好彩搭返2:40果架車,因有沿途上車既人都好多,如果唔係就要成日轉位.
Check in完之後喺機場入面個商場行,鬼死咁細,比起內陸線機場少好多嘢行.機場啲嘢比出面貴,好似一支ettusais新出嘅孔筆,市區賣千二佢賣千五.所以除左買左些少零食同喺市區搵唔到嘅自動縮骨遮之外,都無咩點買嘢.呢個蘋果年輪蛋糕好好食,上次喺羽田買過一次,要喺閘出面買,入左閘係無得賣嘅.
無嘢行又無嘢做唯有又坐低食嘢.
坐到差唔多就入閘,主要係買手信返香港.又買到一食二袋上機.期待下次再嚟過!
2015年7月16日星期四
2015七一假期東京之旅 - Day 5 1/7 (新宿)
今日好幾間百貨公司開始減價嘅日子!包括京王,小田急,0101等等.全部都喺新宿有,所以我哋今日行程集中喺新宿!
第一站去左京王先.
呢間百貨公司賣啲嘢好成熟,啱銀髮族.所以兜左個圈就走左.第二站去左小田急,都係啱上左年紀嘅人行,雖然佢有個後生版嘅HALC,有Tiger,Fred Perry等等,一係就想買果啲無特價,唔係就無我想買嘅嘢,好似尋日喺裏原宿買果對金色Tiger,呢到就無得賣.結果又係咩都買唔到.
過埋去0101,呢到終於都似返啲樣,賣啲嘢後生啲.我喺到買到幾條毛巾,買多左2對Jelly Beans,而我老公喺到買到幾件衫.
行完呢幾間百貨公司又到食飯時間.諗唔到食乜,是但走左去伊勢丹頂樓果到食鰻魚飯,感覺無名古屋食嘅咁好食!
食飽之後就喺新宿四圍行,行下地下街,偶然經過中村屋,買左個咖哩包!凍冰冰唔好食.
逛下逛下喺地下街見到間超級市場 - 三平ストア新宿店(03-33-521669),買左包巨峰同車厘子.之前幾日都有買巨峰嚟食,唔係好澀就好酸,今次買呢包就好好食,有返啲巨峰獨有甜味!車厘子亦都好甜!
返酒店順便兜埋佢高島屋!原本諗住睇下啲桃幾錢,睇下第二日會唔會過嚟買返香港,桃就唔平不過就見到啲蜜瓜特價,1000円有兩個.即刻買左,就算食唔晒都可以拎返香港.
返酒店擺低啲嘢同抖左一陣,6點零到就再出去博殺過.呢轉係去新宿站上面嘅Mylord.呢到主攻女裝.
點解咁晏先去因為佢夜晚7至8會再特價.
早啲去係睇下有咩啱,到7點先至買.但係去到個商場好多人,我驚想買果啲衫會賣晒,而佢本身巳經有特價唔太貴,所以唔忍手買咗先.
我喺到買衫嘅時候,老公等左一陣無咩做自己走左去小田急個超市到行,買左啲熟食做宵夜.
博殺到9點收鋪我哋先至搵地方食晚飯.之前一路都想搵串燒食,咁啱歌舞伎町入面見到一間食雞串燒嘅,就走左入去.是但點左幾樣嘢,有個拼盤,炸雞同燒魷魚,當然叫埋啤酒嚟送串燒啦,順便可以清清熱.埋單五千幾円,都唔平.
老公又無講買左宵夜,我哋見到間拉麵店走左入去再食過.
呢間麻麻地,佢個湯底咸得滯.一來驚食得太咸會收奶,二嚟食得太咸對身體都唔好,食左半碗就放棄!之後要返去執喼準備第二日返香港.
2015年7月12日星期日
2015七一假期東京之旅 - Day 4 30/6 (原宿,渋谷,日本橋,上野)
今個行程係shopping trip,呢日當然依然係去買嘢啦!今日目的地係原宿竹下通,裏原宿.
JR搭山手線兩個站就到.一出去就係竹下通!
竹下呢到依然賣好多𡃁妹嘢!唔知幾時香港有呢啲賣呢?
呢到啲鋪頭多數都11,12點先開門,所以唔使咁早嚟!喺竹下通Pariskiss買左啲嘢之後就再買唔到嘢啦.唯有買返個法式夾餅嚟食!
跟住行過裏原宿,主要係去Head Porter,Bape,Kicks Lab,Onitsuka Tiger等等.
除左Head Porter同Kicks Lab買唔到嘢之外,喺裏原宿間Bape同Tiger跌左幾萬円!
買到一袋二袋,一路行行行到過去Laforet.
呢日Laforet仲未有Sales,啲嘢買唔落手,結果呢到買唔到嘢,行都都巳經係食晏時間,行左過去渋谷,諗住食另一間人氣壽司店「梅丘美登利」,我哋去左西武上面果間梅丘美登利回轉.
去到排幾個就到,同前日去嘅「根室花丸」比排短好多,亦都無咩日本人嚟食,多數係遊客.
起初我哋以為過左食晏時間所以唔使點排隊,食過就知原來唔好食嘅. 除咗佢呢到用火車來送食物之外叫做比較特別.
呢到啲嘢無咁新鮮之餘價錢亦都比之前果間貴,呢間無下次!
過到嚟渋谷亦都順道行下呢到,去左喺Parco Part 3嘅Jellybeans專門店,喺到終於買到嘢,仲要一次過買左兩對鞋.走果陣見到有啲好得意嘅卡通襪仔,買左3對比阿女.
把握時間,我哋要趕過去日本橋一間批發店,由渋谷搭地鐵去馬喰橫山站,再行過去5分鐘就到.呢到要有會員證先比入,一證兩人,話就話呢到係批發,但係買一件都得,上至洗頭水沖涼液,以至化妝品護膚品,甚至名牌衫同袋都有得賣,價錢可以比街價平3分1,喺到又使左幾萬円.行完批發,時間都仲未到6點,而且呢到離上野亦都唔遠,一卡去埋上野「二木之菓子」買埋啲手信.
推介買黑之雷神,除左呢到買嘅大塊啲之外,個包裝亦都無咁嘥位同阻定.上面果款係上野買,下面果款喺機場買,仲有機場買果隻好似無咁好食!
另外亦都喺到買左幾包帶子送比屋企人.走果陣經過果到啲生果檔,佢哋都好似香港咁臨收檔會賣平啲,佢一兜桃有7個都係賣800円,雖然係比平時百貨公司買嘅細些少,不過平好多!
買左好多嘢亦都好重喇,唯有先返酒店放低今日嘅戰利品先至再出去搵食.因為好攰所以去酒店隔離嘅一間炭火燒肉店到食.
叫左2碟和牛,1個餐同2支啤酒,埋單成萬六円,都幾貴下!味道可以嘅,不過要我形容呢餐,我會用貴夾唔飽嚟形容佢.
食完再出去行下,喺BICQLO見到有BB車前面個扶手嘅套賣,毛巾質地,可以包住唔比BB咬到啲膠同埋可以用完拆出嚟洗.另外再好藥房幫人買嘢,亦都去左100円店睇下有咩新奇又有用嘅嘢.宵夜我哋去左新宿嘅一蘭拉麵,都幾好食!
訂閱: 文章 (Atom)


text:
唔愛好飲湯既老公,突然話想飲啲袪濕既湯水.
個人嚟講當然覺得葛湯較好飲.但問題在於葛湯好複雜,之前想飲都係突登叫媽咪煲,對於太耐無煲湯既我嚟講葛湯太高難度喇.(依兩年都係用湯包多,每包已經執好哂材料,只需要加舊肉即可)
問過朋友,佢地介紹我煲老黃瓜,未煲過依款湯既我,當然又出現一大堆問題出現啦.
例如:黃瓜點分老嫩,應該用乜嘢肉嚟煲之後都仲滑可以食既.返到屋企打開雪櫃,差不多見到乜嘢都落鬼哂落煲湯度,本來仲想落埋龍眼干,但怕唔合適,所以忍手無落.
煲湯材料:
老黃瓜
赤小豆
意米
扁豆
南北杏
蜜棗
豬展
份量我都係亂嚟,藥材店有一包是包好的赤小豆+扁豆,我就全包倒鬼哂入煲,唔知係咪落得太多,我覺得煲湯有種我唔多鍾意既味道,但又講唔出係乜嘢.
老黃瓜,朋友幫手問了家人.
選老黃瓜要選深色,皺紋多既.去左一檔較有信譽既菜檔,見佢寫明係老黃瓜,就乖乖俾錢喇.
切開左舊瓜後,又出現一堆問題,點解咁青綠色,味道好似青瓜香味.需唔需要去中間啲籽.不停回想平時飲瓜湯係點,最後唔理喇.去鬼哂中間啲籽.
煲左兩個半鐘左右,老公返到屋企就飲喇.
滾左之後就轉左最細火嚟煲,中途無理過佢,打開蓋差不多無少過水,所以我真係好鬼愛用staub 嚟煲湯.